
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα σήμερα, 27 Ιουλίου 2026, ημέρα  Δευτέρα και ώρα 14.10΄ στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Αναστάσιου Μπαρτζώκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις» (2η συνεδρίαση – ακρόαση εξωκοινοβουλευτικών προσώπων). 
Στη συνεδρίαση παρέστησαν ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.
Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Σοφία Βιτάλη, Πρόεδρος του ΔΣ της Ένωσης Δικαστικών Λειτουργών του Συμβουλίου της Επικρατείας (ΕΔΛ ΣτΕ), Δημήτριος Γέμελος, εκπρόσωπος της Ομοσπονδίας Δικαστικών Επιμελητών Ελλάδας (ΟΔΕΕ), Ανδρέας Κουτσόλαμπρος και Ηλίας Κλάππας, Πρόεδρος και μέλος του Προεδρείου, αντίστοιχα, της Ολομέλειας των Προέδρων των Δικηγορικών Συλλόγων Ελλάδος, Μαρία Αντωνιάδου, Πρόεδρος του ΔΣ της Ένωσης Συντακτών Ημερησίων Εφημερίδων Αθηνών (ΕΣΗΕΑ), Δημήτριος Ηλιόπουλος, Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ), Γεώργιος Δήμας, Πρόεδρος του ΔΣ της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ) και Αθηνά Τραχήλη, Πρόεδρος της Διοικούσας Επιτροπής του Πανελλήνιου Κτηνιατρικού Συλλόγου (ΠΚΣ).
[bookmark: _Hlk230350280]	Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Παρασκευάς Αρβανιτάκης, Πρόεδρος του ΔΣ της Εταιρείας Νομικών Βορείου Ελλάδος (ENOBE), Δημήτριος Σταμούλης, Αντιπρόεδρος του Γενικού Συμβουλίου της Ανώτατης Συνομοσπονδίας Πολυτέκνων Ελλάδος (ΑΣΠΕ), Δήμητρα Ψάλλα, Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης και Ταξιαρχία Κόμβου, Γενική Διευθύντρια της Εθνικής Σχολής Δικαστικών Λειτουργών (ΕΣΔΙ). 
[bookmark: _Hlk241657516]O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Ρούσσου Έλλη, Βαλτογιάννης Διονύσιος, Δρίτσας Θεόδωρος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής  Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης με τίτλο «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις». Σήμερα διεξάγεται η δεύτερη συνεδρίαση στο πλαίσιο της ακρόασης των  εξωκοινοβουλευτικών προσώπων, με την παρουσία του Υφυπουργού Δικαιοσύνης, κ. Ιωάννη Μπούγα. 
Στο σημείο αυτό θα ήθελα να καλωσορίσουμε τους εκπροσώπους των φορέων που έχουν προσκληθεί και συμμετέχουν στη συνεδρίαση είτε με φυσική παρουσία είτε μέσω τηλεδιάσκεψης. 
Ως προς τη διαδικασία υπενθυμίζεται ότι οι εκπρόσωποι των φορέων έχουν την δυνατότητα να λάβουν αρχικώς τον λόγο για χρονικό διάστημα έως τρία (3) λεπτά, ακολούθως θα δεχθούν ερωτήσεις από τα μέλη της Επιτροπής στις οποίες καλούνται να απαντήσουν σύμφωνα με τα προβλεπόμενα στον Κανονισμό της Βουλής.
Για τον λόγο αυτόν θα παρακαλέσω όλες και όλους να είσθε εδώ μέχρι την ολοκλήρωση της συνεδρίασης. Ξεκινάμε λοιπόν, τη διαδικασία με τον πρώτο από τους εκπροσώπους των φορέων, την κυρία Σοφία Βιτάλη, η οποία είναι Πρόεδρος της Ένωσης Δικαστικών Λειτουργών του Συμβουλίου της Επικρατείας. 
ΣΟΦΙΑ ΒΙΤΑΛΗ (Πρόεδρος του ΔΣ της Ένωσης Δικαστικών Λειτουργών του Συμβουλίου της Επικρατείας): Ευχαριστούμε πολύ και τον Υπουργό Δικαιοσύνης και ευχαριστούμε ιδιαιτέρως και τα μέλη του Κοινοβουλίου για τη χαρά και την τιμή να μας καλέσετε σήμερα εδώ να δώσουμε κάποιες διευκρινίσεις για το υπό εξέταση νομοσχέδιο. Θα είμαστε σύντομοι και μετά θα δεχθούμε ερωτήσεις, όποιο από τα μέλη θέλει κάτι να διευκρινιστεί. 
Θα θέλαμε να θυμίσουμε ότι το άρθρο 95 παράγραφος 25 του Συντάγματος ορίζει ότι η Διοίκηση έχει υποχρέωση να συμμορφώνεται προς τις δικαστικές αποφάσεις. Η παράβαση της υποχρεώσεως  αυτής γεννά ευθύνη για κάθε αρμόδιο όργανο. Νόμος ορίζει τα αναγκαία μέτρα για τη διασφάλιση της συμμόρφωσης της Διοίκησης. Σε εκτέλεση αυτής της συνταγματικής διάταξης, η οποία είναι εμβληματική εκδόθηκε ο νόμος 3068/2002 ο οποίος όμως στη συνέχεια, ενώ ήταν μία καλή προσπάθεια και ένα σημαντικό βήμα προς τη συμμόρφωση της Διοίκησης στις δικαστικές αποφάσεις δυστυχώς, στην πράξη δύο δεκαετίες μετά την ψήφισή του, θεωρήθηκε αναποτελεσματικός και πώς θεωρήθηκε αναποτελεσματικός; Διότι, ήδη η χώρα μας αυτήν την εικοσαετία έχει καταδικαστεί 58 φορές από το Ευρωπαϊκό Δικαστήριο των Δικαιωμάτων του Ανθρώπου και ήδη τα τελευταία χρόνια βλέπουμε πέντε, έξι Αποφάσεις το 2025 Μίχας, Σακελλάρης, Δερβίσης, Μεγαγιάννης, Φρατζεσκάκης, Μεσόγειος και λοιποί και διαπιστώνει το Ευρωπαϊκό Δικαστήριο ότι η χώρα μας έχει ένα συστημικό πρόβλημα στο να σέβεται η Διοίκηση τις αποφάσεις των εθνικών μας δικαστηρίων. 
Το Ευρωπαϊκό Δικαστήριο των Δικαιωμάτων του Ανθρώπου θεωρεί ότι είναι μία ψευδαίσθηση του κράτους δικαίου, όταν η διοίκηση δεν μπορεί να συμμορφωθεί στις δικαστικές αποφάσεις. Το παρόν σχέδιο νόμου θεωρούμε καταρχήν πως είναι σε ένα εξαιρετικό πνεύμα, καθοδηγούμενο από τη νομολογία του Στρασβούργου και με σχετικές διατάξεις κάνει το εξής. Τα άρθρα λένε το εξής, τι έχουμε; Τριμελή Συμβούλια Συμμόρφωσης. Ποιοι μετέχουν εκεί; Ο πρόεδρος και δύο (2) δικαστές. Ποιοι θα είναι αυτοί οι δικαστές; Δύο άσχετοι; Θα είναι δικαστές του ιδίου τμήματος και ένας από αυτούς θα είναι ο δικαστής που εξέδωσε την απόφαση, ο οποίος ξέρει καλύτερα από όλους μας το περιεχόμενο. 
Σε αυτήν την διαδικασία στα Συμβούλια Συμμόρφωσης θα παρίσταται ο αιτών, θα παρίσταται μόνος του ή με δικηγόρο, θα παρίσταται ο δημόσιος φορέας με την επικουρία του Νομικού Συμβουλίου του Κράτους. Αυτά τα συμβούλια ποια είναι η δουλειά τους; Να εκδίδουν ένα πρακτικό. Το πρακτικό -μάς λέει ο νόμος- πρέπει να υπαγορεύει ακριβώς τα μέτρα τα οποία πρέπει να λάβει το διοικητικό όργανο προκειμένου να μην γίνουν περαιτέρω παρεξηγήσεις για ποιο είναι το περιεχόμενο της δικαστικής Απόφασης δηλαδή, πρέπει να υποδείξουμε με δεσμευτικό τρόπο στα αρμόδια διοικητικά όργανα τα συγκεκριμένα μέτρα που προσήκουν, ώστε να μην έχουμε στο μέλλον και άλλες δικαστικές διαφορές. 
Θεωρούμε επίσης, είναι πολύ σημαντικό να μπορούμε να έχουμε πρόσφορα προσωρινά μέτρα για την προστασία των εννόμων συμφερόντων των διαδίκων μέχρι να ολοκληρωθεί η διαδικασία. Υπάρχουν ιδιαίτερα πειθαρχικά παραπτώματα πλέον για κάθε αρμόδιο υπάλληλο, ο οποίος δεν συμμορφώνεται στις δικαστικές αποφάσεις διότι, μέχρι τώρα την τελευταία εικοσαετία κανένα όργανο δεν έχει διωχθεί. Θεωρούμε επίσης ότι είναι πάρα πολύ σημαντικό να υπάρχουν ορισμένα μέτρα, κυρώσεις, injonction (δικαστική εντολή) που λέει η νομολογία του Συμβουλίου Επικρατείας και του Conseil d'État (Συμβούλιο της Επικρατείας).
Πριν πω το τελευταίο, ήθελα να σας πω ότι είναι πολύ σημαντικές οι χρηματικές κυρώσεις που θα επιβάλλονται στα διοικητικά όργανα που δεν συμμορφώνονται στις δικαστικές αποφάσεις. Έχουμε εφάπαξ χρηματική κύρωση και σε περίπτωση μη συμμόρφωσης (έξι) 6 μήνες επαναλαμβανόμενη χρηματική κύρωση επίσης, σε εξαιρετικές περιπτώσεις μπορεί να γίνει υποκατάσταση του Συμβουλίου Συμμόρφωσης από δικαστή. Είναι ορισμένες διατάξεις τις οποίες έχει υπαγορεύσει το Ευρωπαϊκό Δικαστήριο των Δικαιωμάτων του Ανθρώπου και νομίζουμε ότι πρέπει και εμείς να συμμορφωθούμε πράγμα που γίνεται σε πολύ μεγάλο βαθμό με τις παρούσες διατάξεις επίσης,  τελειώνω με ειδική διάταξη που αφορά το Συμβούλιο Επικρατείας με τις οποίες ενισχύονται οι εξουσίες του ακυρωτικού δικαστή, ώστε να διασφαλίζεται η αρτιότερη συμμόρφωση της διοίκησης στο σκεπτικό και το διατακτικό της δικαστικής απόφασης. 
Ειδικότερα εισάγεται στο Ελληνικό Δίκαιο ο θεσμός των διαταγών, των injonctions προς τη διοίκηση, ο οποίος εφαρμόζεται με επιτυχία στο γαλλικό Conseil d'État και θεωρούμε ότι είναι πολύ σημαντικό και με το Συμβούλιο Συμμόρφωσης και με τον ακυρωτικό δικαστή να υποδεικνύουμε αναλυτικά πώς πρέπει η διοίκηση να εφαρμόσει τη δικαστική απόφαση. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα περάσουμε στον κ. Δημήτριο Γέμελο, ο οποίος είναι εκπρόσωπος της Ομοσπονδίας Δικαστικών Επιμελητών Ελλάδος. Κύριε Γέμελε, έχετε τον λόγο.
ΔΗΜΗΤΡΙΟΣ ΓΕΜΕΛΟΣ (Εκπρόσωπος της Ομοσπονδίας Δικαστικών Επιμελητών Ελλάδας): Καλησπέρα σε όλους. Κύριε Υφυπουργέ, κύριε Πρόεδρε της Επιτροπής, κ.κ. Βουλευτές, αφού μεταφέρω τις ευχαριστίες του Προέδρου της Εκτελεστικής Γραμματείας της Ομοσπονδίας Δικαστικών Επιμελητών Ελλάδος για την πρόσκληση στη διαδικασία ακρόασης των φορέων, θα προχωρήσουμε σε μια σύντομη τοποθέτηση σχετικά με τα άρθρα του σχεδίου νόμου που επιφέρουν αλλαγές στον κώδικα μας.
 Για το άρθρο 71 του σχεδίου νόμου που φέρει τροποποίηση στην παράγραφο 2 του άρθρου 3 του Κώδικα Δικαστικών Επιμελητών είμαστε σύμφωνοι. Η τροποποίηση προσθέτει ουσιαστικά ένα εναλλακτικό κριτήριο πιστοποίησης, ώστε οι κάτοχοι των συγκεκριμένων τίτλων σπουδών να αποκτούν δικαίωμα συμμετοχής στις εξετάσεις για την απόκτηση του επαγγέλματος του δικαστικού επιμελητή επιπλέον δεν αναιρεί την βούληση του νομοθέτη για την ύπαρξη πτυχίου νομικής. Με την προτεινόμενη τροποποίηση καλύπτονται περιπτώσεις πτυχιούχων των οποίων τα επαγγελματικά δικαιώματα όσον αφορά την άσκηση ρυθμιζόμενων νομικών επαγγελμάτων έχουν πιστοποιηθεί ρητά από το Συμβούλιο Αναγνώρισης Επαγγελματικών Προσώπων (Σ.Α.Ε.Π.) ή το Αυτοτελές Τμήμα Εφαρμογής της Ευρωπαϊκής Νομοθεσίας (Α.Τ.Ε.Ε.Ν.).
Για το άρθρο 72 και την τροποποίηση του άρθρου 22 του Κώδικα μας είμαστε επίσης σύμφωνοι αποτελεί ένα πάγιο αίτημα του κλάδου να μπορούμε να επικυρώνουμε πέρα από τις επικυρώσεις που κάναμε μέχρι τώρα, δηλαδή τα έγχαρτα έγγραφα που συντάσσουμε ή τηρούμε στο αρχείο μας, να μπορούμε να επικυρώνουμε και ηλεκτρονικά έγγραφα που έρχονται στα e-mail μας με ανάθεση εντολής. Η τροποποίηση αυτή κινείται στην σωστή κατεύθυνση διότι, εξοικονομεί πόρους και χρόνο τόσο για τον εντολέα όσο και για τον δικαστικό επιμελητή. 
Είμαστε επίσης, σύμφωνοι και με το άρθρο 73 που επιφέρει τροποποιήσεις στο άρθρο 34 του Κώδικα μας. Η δημιουργία του ψηφιακού βιβλίου επιδόσεων, ατελειών επιδόσεων και εκθέσεων για τους δικαστικούς επιμελητές αποτελεί στρατηγική προτεραιότητα του κλάδου. Σε συνεργασία της ΟΔΕΕ (Ομοσπονδία Δικαστικών Επιμελητών Ελλάδος) με το Υπουργείο Δικαιοσύνης και το Υπουργείο Ψηφιακής Διακυβέρνησης πρέπει να διαμορφωθεί ένας οδικός χάρτης υλοποίησης ο οποίος θα περιλαμβάνει τις απαραίτητες νομικές και τεχνικές λεπτομέρειες.
Ξεκινώντας όπως ορίζει και το υπό τροποποίηση άρθρο με την έκδοση σχετικής υπουργικής απόφασης εντός περίπου δεκατεσσάρων μηνών (14) από σήμερα. Η υπουργική απόφαση που θα εκδοθεί μέχρι την 30η Σεπτεμβρίου του 2027 κατά την άποψή μας, πρέπει να καθορίζει με κάθε λεπτομέρεια τον τρόπο καταχώρισης των πράξεων στα ψηφιακά βιβλία, τις εναλλακτικές διαδικασίες σε περιπτώσεις τεχνικών προβλημάτων, τον καθορισμό των προσώπων που θα έχουν πρόσβαση σε αυτά, τους λόγους πρόσβασης οι οποίοι πρέπει να είναι περιορισμένοι και αποκλειστικά για λόγους προστασίας προσωπικών δεδομένων, το χρονοδιάγραμμα εκπαιδευτικών σεμιναρίων τέλος, το χρονοδιάγραμμα πλήρους υλοποίησης και έναρξης λειτουργίας του πληροφοριακού συστήματος του ψηφιακού βιβλίου επιδόσεων και εκτελέσεων. 
Σας ευχαριστούμε που μας ακούσατε και είμαστε στην διάθεσή σας για οποιαδήποτε ερώτηση προκύψει. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Αρβανιτάκης.
ΠΑΡΑΣΚΕΥΑΣ ΑΡΒΑΝΙΤΑΚΗΣ (Πρόεδρος του ΔΣ της Εταιρείας Νομικών Βορείου Ελλάδος (ENOBE)):  Ευχαριστούμε πάρα πολύ, εκ μέρους της Εταιρείας Βορείου Ελλάδος για την πρόσκληση αυτή είναι πολύ τιμητική για εμάς, στη σημερινή Επιτροπή.
[bookmark: _Hlk236058276] Ως ΕΝΟΒΕ, θα τοποθετηθούμε σήμερα στο θέμα κυρίως των αγωγών προστασίας από στρατηγικές αγωγές προς αποθάρρυνση της συμμετοχής του κοινού δηλαδή, τις αγωγές ΣΑΑ κατά τα αρχικά στα ελληνικά και SLAPPs κατά των διεθνώς επικρατούντα όρο και για ειδικότερα θέματα τα οποία όσο προλάβαμε να εξετάσουμε σήμερα σε μία διαδικτυακή συνάντηση που κάναμε σαν Δ.Σ. μπορώ να απαντήσω σε ενδεχόμενες ερωτήσεις που θα υπάρξουν. 
Οι αγωγές αυτές SLAPP και οι διατάξεις οι οποίες εισάγονται στο εσωτερικό μας δίκαιο, είναι ενσωμάτωση της Οδηγίας 2024/1069 ΕΕ, η οποία απαιτεί εξέταση του θέματος αυτού σε πρώιμο στάδιο επομένως, ως προς τις διατάξεις της Οδηγίας δεν έχουμε να πούμε τίποτα. Εκεί που παρουσιάζει ενδιαφέρον η διαδικασία αυτή είναι στα δικονομικά θέματα τα οποία με βάση την δικονομική αυτονομία των κρατών-μελών, εναπόκεινται στις εθνικές έννομες τάξεις να ορίσουν τη διαδικασία εξακρίβωσης της συγκεκριμένης καταχρηστικότητας. 
Οι αγωγές αυτές από την φύση τους σχεδόν αποκλειστικά υπάγονται στις ειδικές διαδικασίες των άρθρων 614 παρ.7 του Κώδικα Πολιτικής Δικονομίας, δηλαδή στην ειδική διαδικασία από ραδιοτηλεοπτικές εκπομπές και δημοσιεύματα επομένως, είναι η ύλη ειδικής διαδικασίας στις δε ειδικές διαδικασίες προβλέπει ο Κώδικας μας ότι η επίδοση της αγωγής γίνεται σε μεταγενέστερο χρόνο 30 ημέρες πριν από την συζήτηση επομένως, με τον τρόπο αυτό δεν μπορεί να υλοποιηθεί η απαίτηση για πρώιμη δικαστική προστασία στις αγωγές SLAPP.
Οι αγωγές SLAPP, όταν κατατίθενται δεν έχουν κάποιο χαρακτηριστικό, για να χαρακτηριστούν έτσι χρειάζεται αντίδραση του εναγομένου επομένως, ο νομοθέτης προβλέπει στις περιπτώσεις αυτές προκειμένου να υλοποιηθεί η απαίτηση του ευρωπαίου νομοθέτη ειδικά για τις συγκεκριμένες αγωγές που υπάγονται στη συγκεκριμένη ειδική διαδικασία, προβλέπει την υποχρέωση επίδοσης της αγωγής εντός 30 ημερών από την κατάθεσή της, έτσι ώστε να μπορεί να αντιδράσει ο εναγόμενος εφόσον πιστεύει ότι πρόκειται για τέτοιου είδους αγωγή και να μπορέσει να υλοποιηθεί η απαίτηση του ευρωπαίου νομοθέτη επομένως, εισάγεται μία διαδικασία απλοποιημένη θα έλεγα, το μόνο που έχει να κάνει ο νομοθέτης είναι να ορίσει την επίδοση της αγωγής εντός 30 ημερών, αυτή δε η διαδικασία της προκαταβολικής δικαστικής προστασίας θα γίνει και πάλι με την προσήκουσα κάθε φορά διαδικασία εδώ πέρα δηλαδή με την ειδική διαδικασία διότι, είναι σκόπιμο η ίδια διαδικασία, η οποία ισχύει για την κύρια διαφορά να ισχύει και για την εξακρίβωση του καταχρηστικού χαρακτήρα της αγωγής ή όχι. Αυτή η διαδικασία μπορεί να οδηγήσει και σε κατάργηση της αρχικής δίκης επομένως, είναι σκόπιμο η κατάργηση αυτή να γίνει με βάση την διαδικασία αυτή που προβλέπεται. 
Κατά τα λοιπά νομίζω ότι αυτή η τηρούμενη διαδικασία είναι η πιο απλοποιημένη που μπορεί να υπάρξει στον Κώδικα Πολιτικής Δικονομίας το λέω επειδή, έχουν υπάρξει αντιδράσεις από φορείς σχετικά με την ποινική διαδικασία πιστεύω ότι είναι η πιο απλοποιημένη που μπορεί να οδηγήσει στην υλοποίηση των επιταγών της Οδηγίας. Αυτό για τη δικονομική αποστολή της διαδικασίας των αγωγών SLAPP. 
Είμαι στην διάθεσή σας για οτιδήποτε άλλο χρειαστεί σε θέματα τα οποία έστω και ακροθιγώς μπορέσαμε να συζητήσουμε σήμερα το πρωί στην ΕΝΟΒΕ. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Κουτσόλαμπρος.
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Καταρχάς, να σας ενημερώσω ότι για το κύριο ζήτημα του σχεδίου νόμου θα πει τις απόψεις της Ολομέλειας ο κύριος Κλάπας, ο Πρόεδρος του Δικηγορικού Συλλόγου Πειραιά.
Εγώ θα σταθώ σε δυο διατάξεις, αφού πω ότι ως Ολομέλεια των Δικηγορικών Συλλόγων της χώρας και ως Δικηγορικός Σύλλογος Αθηνών, θεωρούμε θετική την παράταση της εφαρμογής του δικαστικού χάρτη για την πρώτη τετάρτου 01/04/ το είχαμε ζητήσει από τον Υπουργό και το έκανε δεκτό. 
Θα πρέπει σε αυτό το χρονικό διάστημα, κύριε Υπουργέ, να δούμε μαζί με τη διοίκηση των πρωτοδικείων σε μια συνεννόηση να δούμε πώς θα μπορέσουμε να καταστήσουμε δυνατή από πλευράς τεχνικής, υλικοτεχνικής υποδομής και άλλων προϋποθέσεων που χρειάζονται για να μπορέσουν να λειτουργήσουν τα δύο πρωτοδικεία όπως πρέπει για καλό των πολιτών της Αττικής.
 Θα σταθώ στο άρθρο 59.  Θεωρούμε θετικές τις τροποποιήσεις οι οποίες επήλθαν στο σχέδιο της διάταξης αρχικώς όπως είχε τεθεί υπό διαβούλευση, είναι αρκετά βελτιωμένη η διάταξη πλην, όμως, εμείς θεωρούμε ως Ολομέλεια των Δικηγορικών Συλλόγων ότι περιορίζει αδικαιολόγητα το δικαίωμα δικαστικής προστασίας των πολιτών και κυρίως όσο έχει να κάνει με τον προσδιορισμό της αξίας του αντικειμένου της δίκης όχι με βάση το αντικείμενο, το οικονομικό αντικείμενο της υπόθεσης, αλλά με βάση το επιδικασθέν ποσόν. Εδώ αφήνεται η δυνατότητα στον δικαστή, ο οποίος δικάζει περιορίζοντας το ποσόν στο μη προσβαλλόμενο, μη δυνάμενο να προσβληθεί με αίτηση αναιρέσεως να προσδιορίζει εκείνος, εάν η απόφασή του θα είναι αμετάκλητη.
Θεωρούμε ότι η διάταξη αυτή, εάν δούμε όσα προβλέπονται στην ανάλυση συνεπειών ρύθμισης όπου εκεί επεξηγούνται κάποια ζητήματα θα θέλαμε αυτά να αναφέρονται στην διάταξη δηλαδή, να γίνει μια νομοτεχνική βελτίωση, κύριε Υπουργέ, ώστε να συμπεριλαμβάνεται με σαφήνεια ότι σε περιπτώσεις που έχουμε αγωγή που απορρίπτεται εν όλω δεν ισχύει ο περιορισμός επίσης, κάποια προβλήματα που υπάρχουν που τα βλέπουμε και δεν προσδιορίζονται αφήνετε κενό, όταν υπάρχουν απαιτήσεις περισσοτέρων νομοδίκων και όταν έχουμε σώρευση αντικειμενική τι γίνεται με τις παρεπόμενες απαιτήσεις για παράδειγμα είναι 18.000 χιλιάδες ευρώ το κονδύλιο, το κεφάλαιο της αγωγής και οι τόκοι ανέρχονται σε 3.000 χιλιάδες ευρώ, περιλαμβάνεται η Μ.Ι.Σ. στον περιορισμό; Επίσης, σε περιπτώσεις που επιδικάζεται χρηματικό ποσόν από κοινού με διάταξη μη αποτιμητή σε χρήμα τι γίνεται σε αυτές τις περιπτώσεις; Νομίζω ότι αυτά πρέπει να τα δείτε και κατά την συζήτηση εδώ, ώστε να βελτιωθεί έτι περαιτέρω η διάταξη.
Ως βασική προϋπόθεση το ξαναλέω εμείς ως Ολομέλεια (Ολομέλεια των Προέδρων των Δικηγορικών Συλλογών Ελλάδος) αν τελικώς υπάρξει αυτός ο περιορισμός να αφορά το αντικείμενο της αγωγής και όχι το πράγματι επιδικασθέν ποσό.
 Τελειώνω, κύριε Υπουργέ, με την διάταξη του άρθρου 60 όπου έχουμε την αίτηση επαναπροσδιορισμού εκκρεμών ανακοπών. Δεν έχουμε κάτι επί της διατάξεως, αλλά όπως κατά καιρούς έχουμε επισημάνει ως Ολομέλεια στις συναντήσεις μας θα πρέπει να διασφαλιστεί επειδή βλέπω ότι τίθεται μία ασφυκτική προθεσμία  μέσα στην οποία περίπου 10.000 χιλιάδες συμπολίτες μας και οι οποίοι στις περισσότερες των περιπτώσεων είναι ευάλωτοι δηλαδή ανακόπτοντες, πλειστηριασμούς, εκτελέσεις και όλα τα υπόλοιπα τίθεται μια ασφυκτική προθεσμία μέχρι τέλος του έτους που πρέπει να επαναπροσδιορίσουν ηλεκτρονικά τις ανακοπές τους. Εδώ λοιπόν, θα πρέπει να υπάρχει πλήρης και αποδεδειγμένη ενημέρωση διαδίκων και δικηγόρων, ώστε να μην έχουμε απώλεια δικαιωμάτων θα πρέπει να υπάρξει ρητή πρόβλεψη για μη κίνηση της προθεσμίας σε περιπτώσεις θανάτου ή άλλων περιπτώσεων που κωλύεται από πραγματικά γεγονότα αποδεδειγμένα κωλύεται ο διάδικος να ασκήσει, να επαναπροσδιορίσει ηλεκτρονικά την ανακοπή.
 Τέλος εμείς θα βλέπαμε, κύριε Υπουργέ, οπωσδήποτε ότι σε όλο το χρονικό διάστημα που υπάρχουν αυτό από Σεπτέμβριο εν λειτουργία και μέχρι τον Δεκέμβριο, 31 Δεκεμβρίου του 2026 που θα υπάρχει εν  λειτουργία αυτή η πλατφόρμα να μπορούν όλοι οι πολίτες να ασκούν το δικαίωμα του επαναπροσδιορισμού, εάν κάποιος δεν προλάβει τον Σεπτέμβριο που προεβλέπετο στον νόμο τον Σεπτέμβριο να καταθέσει την αίτησή του, εάν δεν προλάβει τον Σεπτέμβριο να μπορεί και μέχρι το Δεκέμβριο να την καταθέσει είναι βέβαιον ότι δεν θα προλάβει η πλειοψηφία των πολιτών να μπει σε αυτήν την διαδικασία στο τέλος του χρόνου πλησιάζοντας να δούμε και την πιθανότητα, δυνατότητα περαιτέρω παράτασης αυτής της προθεσμίας ώστε να μην έχουμε απώλεια δικαιώματος. Αυτά και είμαι έτοιμος και για απάντηση ερωτημάτων από τους Βουλευτές. 
[bookmark: _Hlk236062139]ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής): Θα δώσω τον λόγο στον κ. Ηλία Κλάππα, ο οποίος είναι επίσης Μέλος του Προεδρείου.
ΗΛΙΑΣ ΚΛΑΠΠΑΣ (Μέλος του Προεδρείου της Ολομέλειας των Προέδρων των Δικηγορικών Συλλογών Ελλάδος): Κύριε Πρόεδρε, κύριε Υπουργέ, κυρίες και κύριοι Βουλευτές, ευχαριστούμε για την πρόσκληση. Ενώνουμε την φωνή μας όσο το δυνατόν πιο δυνατά να ακουστεί ότι δεν πρέπει να υπάρξει φίλτρο στην αναίρεση παρά ταύτα επί της αρχής, εάν διαφωνήσει το Υπουργείο και η Βουλή -τώρα έχει το λόγο πλέον η Βουλή- δεν μπορεί αυτό το καινοφανές όριο που δεν το γνωρίζει η δικονομία μας, δεν γνωρίζει η δικονομία όριο που λέγεται επιδικαζόμενο ποσόν, γνωρίζει μόνον αντικείμενο δίκης δεν μπορεί να υπάρξει.
 Ακούσατε από τον Πρόεδρο μας ότι θα υπάρξουν τρομακτικές παραδοξότητες, έχουμε κάνει και υπόμνημα το οποίο πραγματικά θα δημιουργήσει τρομακτικά προβλήματα. Από εκεί και πέρα, εάν θελήσετε να έχει, εάν η Βουλή αποφασίσει να υπάρξει όριο, το όριο πρέπει να είναι το αντικείμενο της δίκης. Εμείς επί της αρχής όσο πιο δυνατά μπορούμε φωνάζουμε και λέμε μην βάλετε όριο στην αναίρεση, η αναίρεση δεν έχει να κάνει με το αντικείμενο της δίκης, η αναίρεση συνδέεται με τη νομιμότητα. Δεν εξετάζει την βασιμότητα των αξιώσεων των διαδίκων, αλλά τα λάθη του δικαστή, εξετάζει την τήρηση της νομιμότητας και με αυτόν τον τρόπο υπονομεύεται και η νομολογία και η νομιμότητα.
 Υπάρχει επίσης, μια νομοθετική εξουσιοδότηση που πιστεύω ότι η Βουλή δεν πρέπει να τη δεχθεί με Προεδρικό Διάταγμα να αυξάνει αυτό το όριο των 20.000. Είναι τόσο σημαντικό θέμα που δεν μπορεί αυτό να αποφασίζεται ερήμην της Βουλής. Αυτή η νομοθετική εξουσιοδότηση πρέπει με κάθε τρόπο να αποφευχθεί και μεταβατική διάταξη ο Εισαγωγικός Νόμος του Κώδικα Πολιτικής Δικονομίας (ΕισΝΚΠολΔ), το άρθρο 24, καθιερώνει μια βασική αρχή ότι το καθεστώς, το νομικό καθεστώς των ενδίκων μέσων καθορίζεται με τον χρόνο έκδοσης απόφασης. Αυτό δεν το βλέπουμε στις μεταβατικές διατάξεις.
Πάω πολύ γρήγορα στα θέματα των SLAPP. Ναι, είναι πολύ θετική εξέλιξη το ότι στην ελληνική έννομη τάξη ενσωματώνεται αυτή η Οδηγία. Η Οδηγία αυτή, η οποία ακολούθησε την σύσταση του 2022, ακολούθησε τα δραματικά γεγονότα με την δολοφονία της Μαλτέζας δημοσιογράφου το 2017 και όλα όσα έχουν συμβεί, είναι μια πολύ θετική εξέλιξη. Η διαφωνία της Ολομέλειας έγκειται στον τρόπο με τον οποίο ενσωματώνεται από δικονομικής πλευράς.
 Άκουσα τον σεβαστό και αγαπητό καθηγητή τον κ. Αρβανιτάκη που διατύπωσε την άποψη ότι είναι ένας απλοποιημένος τρόπος η δικονομική εξέταση του καταχρηστικού της εισαγωγής, θα μου επιτρέψετε να παραθέσω και μία διαφορετική άποψη, υπάρχουν δικονομικά εργαλεία, δικονομικά εργαλεία όπως το 237, παράγραφος 3 όσον αφορά την τακτική διαδικασία που είχε την δυνατότητα ο ίδιος ο δικαστής να αποφασίζει στην προδικασία επί θεμάτων παραδεκτού, θα μπορούσε αυτό να χρησιμοποιηθεί και για το θέμα της καταχρηστικότητας, θα μπορούσε να χρησιμοποιηθεί η διαδικασία των ασφαλιστικών μέτρων όταν μιλάμε για ειδική διαδικασία και ούτω καθ΄εξής ωστόσο, θέλω να κρατήσετε ότι εμείς ως Ολομέλεια επικροτούμε αυτήν την ενσωμάτωση καθώς αφορά την προάσπιση του δικαιώματος της ελεύθερης έκφρασης και της ελευθεροτυπίας.
 Ολοκληρώνω κύριε Πρόεδρε, με την διάταξη του άρθρου 57, του σχεδίου νόμου η οποία επεκτείνει την άτυχη ρύθμιση της παραγράφου 8, του άρθρου 34, του Προεδρικού Διατάγματος 1889 με το οποίο προβλέπεται ότι ο Πρόεδρος του Συμβουλίου της Επικρατείας μπορεί μετά το πέρας της διάσκεψης της Ολομέλειας, με σύντομη ανακοίνωση, με δελτίο τύπου να ενημερώσει για το περιεχόμενο της απόφασης.
 Έχουμε πολλαπλώς ως Ολομέλεια σταθεί απέναντι σε αυτήν την διάταξη, θεωρούμε ότι παραβίαζε ευθέως το άρθρο 93 του Συντάγματος ακούσαμε ότι αυτό γίνεται για να μην υπάρχουν διαρροές στον Τύπο, αν είναι δυνατόν να μην εμπιστευόμαστε ανώτατους δικαστές και να θεωρούμε ότι θα υπάρξουν διαρροές. Αν αυτό μπορεί να συμβεί στο πλαίσιο της Ολομέλειας είναι δυνατόν να αποδεχθούμε ότι θα συμβεί σε πενταμελείς και επταμελείς συνθέσεις, έτσι ώστε να επεκτείνουμε αυτή την ατυχή διάταξη η οποία τι κάνει;  Είναι σοβαρά επικίνδυνη για τη Δικαιοσύνη γιατί επεμβαίνει στον πιο κρίσιμο τομέα της Δικαιοσύνης στην διαβούλευση και τον διάλογο μεταξύ των δικαστών που οδηγεί στην Απόφαση. Εμείς δεν καταλαβαίνουμε για ποιον λόγο δεν θα εμπιστευθούμε τους δικαστές, φοβόμαστε τι;  Ότι μέχρι να βγει η Απόφαση, η οποία κατά το Σύνταγμα θα πρέπει να έχει και αιτιολογία και μειοψηφία, θα πρέπει με δελτίο τύπου να ανακοινώσει ο Πρόεδρος του Τμήματος;  Θεωρούμε ότι είναι ατυχής η διάταξη του 34, παράγραφος 8 που αφορά την Ολομέλεια και πολλαπλά ατυχής η διάταξη που εισάγεται με το παρόν. Ευχαριστώ πολύ, κύριε Πρόεδρε.
ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):  Περνάμε στην κυρία Μαρία Αντωνιάδου, Πρόεδρο της Ένωσης Συντακτών Ημερησίων Εφημερίδων Αθηνών (ΕΣΗΕΑ).
ΜΑΡΙΑ ΑΝΤΩΝΙΑΔΟΥ (Πρόεδρος του Δ.Σ. της Ένωσης Συντακτών Ημερησίων Εφημερίδων Αθηνών (ΕΣΗΕΑ)): Κύριε Πρόεδρε, κύριε Υπουργέ, κυρίες και κύριοι Βουλευτές.
 Το Πρώτο Μέρος του σημερινού νομοσχεδίου αποτελεί και η εφαρμογή της Οδηγίας κατ’ αρχάς η διατύπωση της Οδηγίας αποτελεί μια τεράστια προσπάθεια του δημοσιογραφικού, του παγκόσμιου δημοσιογραφικού κινήματος ιδιαίτερα στην Ευρώπη. Η εφαρμογή της στο εσωτερικό δίκαιο, κάτι που δεν προβλέπεται συγκεκριμένα από την Οδηγία, αποτελεί μια μακροχρόνια προσπάθεια όλων των ελληνικών δημοσιογραφικών ενώσεων πρωτοστατούσης της ΕΣΗΕΑ. 
Προβλέπει τρία πολύ σημαντικά πράγματα για εμάς. Πρώτον η νομοθέτηση για τις εσωτερικές υποθέσεις ανταποκρίνεται στην πραγματικότητα των στρατηγικών αγωγών καθώς η συντριπτική πλειονότητα των αγωγών που αντιμετωπίζουμε οι Έλληνες δημοσιογράφοι και τα Μέσα Ενημέρωσης και οι ενώσεις τους έχουν αποκλειστικά εσωτερικό χαρακτήρα. 
Δεύτερον, ο ορισμός του θέματος δημοσίου συμφέροντος, ο οποίος περιλαμβάνει τα θεμελιώδη δικαιώματα, την δημόσια υγεία, την ασφάλεια, το περιβάλλον, την καταπολέμηση της παραπληροφόρησης θωρακίζει την δημοσιογραφία. Η διατύπωση παρέχει ουσιαστικό πεδίο προστασίας στη δημοσιογραφική έρευνα και δεν περιορίζει το δημόσιο συμφέρον αποκλειστικά σε στενά οριοθετημένες κατηγορίες. Τρίτον, η δυνατότητα για πρώτη φορά παρέμβασης των ενώσεων, των οργανώσεων και των συνδικαλιστικών φορέων υπέρ του εναγόμενου δημοσιογράφου με την συναίνεσή του. 
Η διάταξη του άρθρου 12 επιτρέπει στην ΕΣΗΕΑ και στις άλλες δημοσιογραφικές ενώσεις της χώρας να συμβάλουν θεσμικά στην υπεράσπιση δημοσιογράφων οι οποίοι αντιμετωπίζουν αγωγές εξαιτίας της άσκησης του δημοσιογραφικού τους έργου. Η παρέμβαση αυτή έχει ιδιαίτερη σημασία, επειδή οι στρατηγικές αγωγές δεν πλήττουν μόνον το συγκεκριμένο πρόσωπο που ενάγεται, αλλά προκαλούν ευρύτερο αποτρεπτικό αποτέλεσμα στη δημοσιογραφική κοινότητα και το δικαίωμα των πολιτών στην πληροφόρηση και στην παραπληροφόρηση για να γνωρίζουν τι ακριβώς συμβαίνει επειδή όμως, σήμερα εκκρεμούν ή και εκδικάζονται αγωγές που έχουν χαρακτηριστικά SLAPPs για τις οποίες ο νόμος δεν έχει απόλυτη εφαρμογή και ελλοχεύει ο κίνδυνος να εφαρμόζονται δύο μέτρα και δύο σταθμά μειώνοντας την αξία του νομοθετήματος και ταυτόχρονα να υπονομεύουν το δημοσιογραφικό έργο, η ΕΣΗΕΑ έκανε ρητή πρόταση στην διαδικασία της διαβούλευσης νομοθεσίας για να μην υπάρχουν ακριβώς αυτά τα δύο μέτρα και δύο σταθμά. 
Υπάρχουν σήμερα δημοσιογράφοι και μέσα ενημέρωσης που αντιμετωπίζουν αγωγές τις οποίες θεωρούν στρατηγικές και καταχρηστικές. Στις υποθέσεις αυτές δεν θα είναι αντικειμενικά δυνατή η αξιοποίηση της διαδικασίας πρώιμης απόρριψης του άρθρου 5, αφού η προθεσμία των τριάντα ημερών (30) από την επίδοση της αγωγής, θα έχει παρέλθει. 
Το άρθρο 6 ορθά προβλέπει ότι η αναγνώριση μιας αγωγής ως καταχρηστικής μπορεί να συζητηθεί και κατά την κύρια δίκη δεν διευκρινίζεται, όμως, εάν η δυνατότητα αυτή καταλαμβάνει αγωγές που ασκήθηκαν πριν την έναρξη ισχύος του νόμου ούτε με ποιον τρόπο μπορεί να προβληθεί το σχετικό αίτημα, όταν έχουν ήδη κατατεθεί προτάσεις ή ήδη έχει συζητηθεί η υπόθεση. Η απουσία μεταβατικής πρόβλεψης θα δημιουργήσει άνιση μεταχείριση μεταξύ των συναδέλφων που αντιμετωπίζουν ουσιαστικά όμοιες αγωγές με μοναδικό κριτήριο, εάν η αγωγή επιδόθηκε πριν ή μετά την δημοσίευση του νόμου. 
Επίσης, πρέπει να σημειώσω κάτι σε αυτό εδώ το σημείο. Να ρυθμιστεί ρητά η σχέση με την κύρια δίκη, δεν αποσαφηνίζεται πλήρως, εάν αναστέλλονται οι προθεσμίες και η πρόοδος της κύριας δίκης όσο εκκρεμεί η πρώιμη αίτηση επίσης, έχουμε στην διαβούλευση προσθέσει τρία σημεία που κατά την γνώμη μας έχουν σημασία εκτός από την πρόταση για ειδική αναφορά στις υποθέσεις που έχουμε και ήδη από ό,τι φαίνεται δεν θα ενταχθούν στο νομοσχέδιο, δεν θα επηρεαστούν από το νέο νόμο. Είναι το ενιαίο σύστημα πληροφόρησης και υποστήριξης των θεμάτων SLAPP. 
Το άρθρο 19 δεν περιορίζεται στη συλλογή μόνο στατιστικών στοιχείων, προβλέπει ότι τα πρόσωπα που συμμετέχουν στον δημόσιο διάλογο πρέπει να έχουν εύκολη πρόσβαση από ένα ενιαίο σημείο σε πληροφορίες σχετικά με τις διαθέσιμες δικονομικές εγγυήσεις και τα ένδικα βοηθήματα, την νομική συνδρομή, την υφιστάμενη οικονομική υποστήριξη, την ψυχολογική υποστήριξη. 
Προτείνεται από εμάς στη (ηλεκτρονική) πύλη του άρθρο 17 να μην περιορίζεται στα στατιστικά δεδομένα, αλλά να λειτουργεί ως πραγματικό εθνικό σημείο πληροφόρησης και παραπομπής για τα πρόσωπα που αντιμετωπίζουν πιθανές στρατηγικές αγωγές.  Η λειτουργία μπορεί να υποστηρίζεται από το Υπουργείο Δικαιοσύνης σε συνεργασία με τους δικηγορικούς συλλόγους, τις δημοσιογραφικές ενώσεις, τους ακαδημαϊκούς φορείς και Οργανώσεις της Κοινωνίας των Πολιτών. 
Θεωρούμε ότι η δημοσίευση των δικαστικών Αποφάσεων στο άρθρο 17, θα πρέπει να υπάρχει χωρίς να αναφέρονται τα ονόματα, να αναφέρονται οι συγκεκριμένες αποφάσεις ώστε να μπορούν να ενημερωθούν και να είναι ένα ισχυρό εργαλείο ενημέρωσης για δικαστές, δημοσιογράφους, δικηγόρους και ερευνητές. 
Τέλος, θα ήθελα να κλείσω με την αναγκαιότητα να υπάρξει εκπαίδευση και ποιοτική παρακολούθηση. Εκπαίδευση των δικαστών και των εισαγγελικών λειτουργών μέσω της Εθνικής Σχολής Δικαστών, των δικηγόρων σε συνεργασία με τους δικηγορικούς συλλόγους, των δημοσιογραφικών ενώσεων και στελεχών των μέσων ενημέρωσης σε συνεργασία με την ΕΣΗΕΑ, την ΠΟΕΣΥ και όλες τις δημοσιογραφικές ενώσεις της χώρας. Θα πρέπει να υπάρχει ετήσια παρακολούθηση. Για τον σκοπό αυτόν σκόπιμη είναι η θεσμική συνεργασία του Υπουργείου Δικαιοσύνης με το Παρατηρητήριο για τα SLAPPs της ΠΟΕΣΥ, την ΕΣΗΕΑ και τους αρμόδιους επιστημονικούς φορείς. 
Κλείνοντας, θα ήθελα να πω ότι το σχέδιο νόμου αποτελεί ένα σημαντικό βήμα για την προστασία της δημοσιογραφίας, της ελεύθερης έκφρασης και του δικαιώματος των πολιτών στην ενημέρωση. Θεωρούμε, όμως σημαντικές και τις τρεις επισημάνσεις που κάναμε, κύριε Υπουργέ και είμαστε στη διάθεσή σας όπως έχω επισημάνει και κυρίες και κύριοι βουλευτές, εμείς στην διαδικασία της ανοικτής διαβούλευσης καταθέσαμε συγκεκριμένες διατάξεις και για τα τρία σημεία. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσουμε τον λόγο στον κ.  Δημήτριο Ηλιόπουλος Αντιπρόεδρο της Ένωσης Εκδοτών Διαδικτύου. 
ΔΗΜΗΤΡΙΟΣ ΗΛΙΟΠΟΥΛΟΣ (Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ)): Ευχαριστούμε για την πρόσκληση. Είμαστε στο ίδιο μήκος κύματος με την ΕΣΗΕΑ ως προς αυτό. Η τοποθέτησή μου δεν θα είναι τόσο νομικής φύσεως όσο σε πρακτικό επίπεδο και θα είμαι σύντομος.
 Όπως ανέφερε μόλις η κυρία Αντωνιάδου και η Ένωση Εκδοτών Διαδικτύου αναγνωρίζω ότι το νομοσχέδιο αποτελεί ένα σημαντικό και αναγκαίο βήμα για την προστασία της ερευνητικής δημοσιογραφίας, της ελευθερίας της έκφρασης και εν τέλει του δικαιώματος των πολιτών στην ενημέρωση. Βρίσκουμε ιδιαίτερα θετική την πρόβλεψη για απόρριψη μιας αβάσιμης αγωγής σε πρώιμο στάδιο, την μεταφορά στον ενάγοντα του βάρους απόδειξης για την βασιμότητα της αγωγής του, καθώς και τη δυνατότητα παρέμβασης ενώσεων και επαγγελματικών φορέων υπέρ του δημοσιογράφου, του εκδότη ή του μέσου ενημέρωσης. 
Από εκεί και πέρα θεωρούμε ότι αξίζει να τοποθετηθούν ορισμένες προτάσεις για πιθανές βελτιώσεις. Πρώτον, η προθεσμία των 30 ημερών ίσως είναι περιοριστική, αφού ο εναγόμενος καλείται μέσα σε αυτό το διάστημα να συγκεντρώσει το σύνολο του δημοσιογραφικού υλικού, να ανατρέξει σε πηγές και έγγραφα, να συντονίσει δημοσιογράφους, εκδότη και νομικούς συμβούλους και να υποβάλει ένα πλήρως τεκμηριωμένο δικόγραφο μαζί με τα αναγκαία αποδεικτικά μέσα κάτι που για έναν μικρό μέσο ή έναν ανεξάρτητο δημοσιογράφο η προθεσμία αυτή μπορεί να καταστήσει την προστασία ανεφάρμοστη.
Προτείνουμε τουλάχιστον, την δυνατότητα παράτασης για σπουδαίο λόγο δεύτερον, η διαδικασία αυτή δημιουργεί κίνδυνο πρόωρης αποκάλυψης της υπερασπιστικής γραμμής του εναγόμενου, καθώς ο δημοσιογράφος ή το μέσον ενημέρωσης υποχρεώνεται να εκθέσει τους λόγους για τους οποίους θεωρεί την αγωγή αβάσιμη και να προσκομίσει και τα σχετικά αποδεικτικά στοιχεία και αν το αίτημα απορριφθεί ο ενάγων έχει ήδη αποκτήσει εικόνα ενός σημαντικού μέρους της άμυνας του εναγόμενου και μπορεί επομένως, να προσαρμόσει εγκαίρως στην αποδεικτική στρατηγική του. Προτείνουμε να διευκρινιστεί ότι η αίτηση πρώιμης απόρριψης περιορίζεται στα απολύτως αναγκαία στοιχεία για την εξέταση της πρόδηλης αβασιμότητας, τα οποία φυσικά θα πρέπει να καθοριστούν. 
Τρίτον, η χρηματική ποινή του 1% ίσως δεν είναι επαρκώς αποτρεπτική, καθώς για έναν οικονομικά ισχυρό ενάγοντα το ποσόν μπορεί να αντιμετωπίζεται απλώς ως κόστος άσκησης πίεσης. Προτείνουμε η κύρωση να προσδιορίζεται όχι μόνον με βάση το ύψος της αγωγής, αλλά και με βάση άλλα κριτήρια, όπως για παράδειγμα η επαναληπτικότητα της συμπεριφοράς του και αν είναι δυνατόν να μπορεί να υπερβεί το 1%. 
Τέλος πρέπει να διασφαλισθεί κατά την άποψή μας η πραγματική πλήρης κάλυψη των εύλογων δικαστικών εξόδων του εναγόμενου συμπεριλαμβανομένων των εξόδων που απαιτούνται για την υποβολή και υποστήριξη του αιτήματος πρώιμης απόρριψης διαφορετικά, ακόμα και αν η αγωγή απορριφθεί ο σκοπός του ενάγοντος δηλαδή, η οικονομική εξουθένωση του δημοσιογράφου μπορεί να έχει ήδη σε κάποιο βαθμό επιτευχθεί. Τούτων λεχθέντων η ΕΝΕΔ στηρίζει την κατεύθυνση του νομοσχεδίου, οι παρατηρήσεις μας βασίζονται στο γεγονός ότι μια αγωγή SLAPP δεν επιδιώκει κατ’ ανάγκη να κερδηθεί στο δικαστήριο, αλλά επιτυγχάνει τον σκοπό της, όταν προκαλεί φόβο, οικονομικό κόστος, καθυστέρηση και αυτολογοκρισία και η νομοθεσία πρέπει να αφαιρεί από την καταχρηστική αγωγή ακριβώς αυτήν την δύναμη. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Δημήτριος Σταμούλης, Αντιπρόεδρος του Γενικού Συμβουλίου της Ανώτατης Συνομοσπονδίας Πολυτέκνων Ελλάδος.
ΔΗΜΗΤΡΙΟΣ ΣΤΑΜΟΥΛΗΣ (Αντιπρόεδρος του Γενικού Συμβουλίου της Ανώτατης Συνομοσπονδίας Πολυτέκνων Ελλάδος (ΑΣΠΕ)): Καλησπέρα σας. Ευχαριστούμε πολύ για την πρόσκληση και τον χρόνο που μας δίνετε. 
Το παρόν νομοσχέδιο περιέχει μια εμβληματική πρωτοβουλία του Υπουργείου Δικαιοσύνης για την εφαρμογή ενός μέτρου δημογραφικής πολιτικής χωρίς κανένα δημοσιονομικό κόστος. Βλέπετε, υπάρχουν και τέτοια. Στο άρθρο 43 προβλέπεται η εισαγωγή πολυτέκνων σε ποσοστό 16% στις θέσεις που προκηρύσσονται για τους δικαστικούς υπαλλήλους  κατ’ αναλογίαν της πρόβλεψης που υπάγεται στο νόμο του 4765/2001 για όλο τον υπόλοιπο δημόσιο τομέα στις προσλήψεις μέσω ΑΣΕΠ. 
Η νομοθέτηση ενός πάγιου αιτήματος της συνομοσπονδίας μας τιμά την πολιτική ηγεσία του Υπουργείου Δικαιοσύνης που επέλεξε να εφαρμόσει έμπρακτα τη Συνταγματική επιταγή του άρθρου 21 παράγραφος 2 και την ειδική μέριμνα που οφείλει το κράτος προς τις πολύτεκνες οικογένειες και να υιοθετήσει την ίδια λογική που ακολουθεί και το Υπουργείο Εσωτερικών για την ειδική κατηγορία πολυτέκνων στο λοιπό δημόσιο τομέα. 
Επειδή τα δικαστήρια είναι διασπαρμένα σε όλη την Επικράτεια η ειδική ποσόστωση των πολυτέκνων στις προσλήψεις των δικαστικών υπαλλήλων ενέχει και μία διάσταση ενίσχυσης των Περιφερειών και τόνωσης του πληθυσμιακού τους στοιχείου, μέσω των πολυτέκνων που θα προσλαμβάνονται σε κάθε τέτοια προκήρυξη. Υπάρχει ήδη ζωηρό ενδιαφέρον στις πολύτεκνες οικογένειες για την Εθνική Σχολή Δικαστικών Υπαλλήλων, οι δε δυνατότητές τους για πολύμηνη και δαπανηρή προετοιμασία εισαγωγής είναι εκ των πραγμάτων μειωμένες για τον λόγο αυτόν, η πρόβλεψη του άρθρου 43 έχει επιπρόσθετα μία ακόμη διάσταση αυτή της κοινωνικής δικαιοσύνης.  Συνολικά το άρθρο 43 έχει όλες τις προϋποθέσεις να είναι επιτυχημένο και αποτελεσματικό και στο σημείο αυτό αξίζει να ευχαριστήσουμε και τον Υφυπουργό, κ. Ιωάννη Μπούγα, ο οποίος μερίμνησε προσωπικά για τη διατύπωση και την ορθή αποτύπωση της διατάξεως αυτής. 
Αξίζει να σημειωθεί ότι αυτήν την στιγμή το μόνο Υπουργείο που δεν υιοθετεί την ποσόστωση 16% της ειδικής κατηγορίας πολυτέκνων στις προσλήψεις στο Δημόσιο είναι το Υπουργείο Παιδείας. Τραγικό να σκεφτεί κανείς ότι το επάγγελμα του εκπαιδευτικού αφορά αποκλειστική ενασχόληση με παιδιά. Ελπίζουμε το Υπουργείο Παιδείας να ακολουθήσει την κατεύθυνση του Υπουργείου Δικαιοσύνης στην ίδια ακριβώς λογική.
Σε σχέση με τα υπόλοιπα θέματα που θίγει το νομοσχέδιο, θα αναφερθούμε μόνο σε ένα. Είναι πολύ σημαντικό το Δεύτερο Κεφάλαιο και  η υποχρέωση συμμόρφωσης της διοίκησης προς τις δικαστικές αποφάσεις, χρειάστηκε να καταφύγουμε κι εμείς στο παρελθόν σε κάποιες προγενέστερες διατάξεις που υπήρχαν αυτού. Εδώ σίγουρα ισχυροποιείται το νομοθετικό πλαίσιο σε σχέση με την υποχρέωση συμμόρφωσης της διοίκησης. Το μόνο που έχουμε να προτείνουμε είναι ότι η συνεδρίαση του Συμβουλίου Συμμόρφωσης δεν πρέπει να απέχει περισσότερο από τέσσερις ή το πολύ έξι μήνες από την κατάθεση της αίτησης των διαδίκων στον Πρόεδρο της Επιτροπής προκειμένου να έχει και νόημα η εκδίκαση σε ένα εύλογο χρονικό διάστημα και η έμπρακτη συμμόρφωση πλέον του φορέα διοίκησης προς τη δικαστική απόφαση.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Περνάμε στην κυρία Δήμητρα Ψάλλα, Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης. 
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Κύριε Πρόεδρε, κύριε Υπουργέ, κυρίες και κύριοι βουλευτές, σας ευχαριστώ για την πρόσκληση.
Η πρόβλεψη του άρθρου 68 περί διενέργειας κτηνιατροδικαστικών πράξεων αποτελεί μια θεσμική σημαντική εξέλιξη. Η ελληνική πολιτεία αναγνωρίζει ότι η διερεύνηση εγκλημάτων εις βάρος των ζώων και η παροχή εξειδικευμένης κτηνιατρικής πραγματογνωμοσύνης αποτελούν δημόσια αποστολή.
Με το εν λόγω άρθρο προβλέπεται η στελέχωση της υπηρεσίας αυτής με κτηνιάτρους που θα ανήκουν στο Υπουργείο Δικαιοσύνης και επιτέλους, η ποινική καταδίωξη όσων εγκληματούν ενάντια στα ζώα θα γίνεται οργανωμένα και αποτελεσματικά. Η διάταξη αναφέρει ότι οι ιατροδικαστικές υπηρεσίες διενεργούν κτηνιατροδικαστικές πράξεις και αυτό ήγειρε κάποια αναστάτωση στον κτηνιατρικό κόσμο για το ποιος θα διενεργεί τις πράξεις αυτές. Η πρόθεση του νομοθέτη για το ποιος θα διενεργεί τις κτηνιατροδικαστικές πράξεις θεωρώ ότι δηλώνεται ρητά, καθώς η ίδια διάταξη προβλέπει τη σύσταση δεκατεσσάρων (14) οργανικών θέσεων κτηνιάτρων στο Υπουργείο Δικαιοσύνης. Κανείς δεν μπορεί να αμφισβητήσει βέβαια ότι οι κτηνιατροδικαστικές πράξεις θα διενεργούνται από κτηνιάτρους και αυτό δεν αποτελεί μια συντεχνιακή διεκδίκηση είναι αυτονόητο, καθώς αποτελεί επιστημονική αναγκαιότητα. Η κτηνιατροδικαστική δεν είναι εφαρμογή της ανθρώπινης ιατροδικαστικής στα ζώα είναι εφαρμογή της κτηνιατρικής επιστήμης στην υπηρεσία της δικαιοσύνης.
Ας περάσουμε στο θέμα της στελέχωσης στο οποίο πρέπει να δώσουμε ιδιαίτερη σημασία. Στην Ελλάδα όλοι οι κτηνίατροι αποφοιτούν με ενιαίο πτυχίο και δεν υπάρχουν αναγνωρισμένες ειδικότητες σε εθνικό επίπεδο αυτό σημαίνει ότι η επιλογή των κτηνιάτρων θα πρέπει να βασιστεί σε αποδεδειγμένη εμπειρία στη διενέργεια νεκροψιών, στη δειγματοληψία και ερμηνεία των παθολογικών εξετάσεων και στην κτηνιατροδικαστική, ώστε η υπηρεσία να ξεκινήσει τη λειτουργία της με υψηλό επίπεδο επιστημονικής επάρκειας. 
Εξίσου σημαντική είναι και η οργάνωση της νέας υπηρεσίας. Οι ειδικά διαμορφωμένοι χώροι, ο κατάλληλος εξοπλισμός και τα πρωτόκολλα βιοασφάλειας που πρέπει να εφαρμοστούν. Το Εργαστήριο Παθολογικής Ανατομικής του Τμήματος Κτηνιατρικής του Αριστοτελείου Πανεπιστημίου Θεσσαλονίκης, όπου ανήκει το Νεκροτομείο και διδάσκεται το μάθημα της κτηνιατροδικαστικής, δεχόμαστε επί σειρά ετών σε καθημερινή βάση περιστατικά προς διερεύνηση των αιτιών θανάτου ζώων. Πολλά από αυτά τα περιστατικά αφορούν υποθέσεις που σχετίζονται με ποινική διερεύνηση, όπως περιστατικά με υποψία κακοποίησης, δηλητηριάσεων, παραμέλησης ή άλλων μορφών εγκληματικής συμπεριφοράς, ενώ άλλα αφορούν την διερεύνηση αιφνίδιων ή ανεξήγητων θανάτων.
Η εμπειρία αυτή καταδεικνύει ότι οι ανάγκες είναι ήδη σημαντικές και ότι η απαίτηση για εξειδικευμένη κτηνιατροδικαστική υποστήριξη της δικαιοσύνης είναι υπαρκτή και διαρκώς αυξανόμενη. Παράλληλα η συσσωρευμένη επιστημονική τεχνογνωσία και η διαχρονική συνεργασία του εργαστηρίου μας με τις δικαστικές και ανακριτικές Αρχές αποτελούν μια ισχυρή βάση πάνω στην οποία μπορεί να στηριχτεί η ανάπτυξη της νέας δραστηριότητας της υπηρεσίας. 
Το εγχείρημα αυτό δεν ξεκινά από μηδενική βάση. Υπάρχει ήδη επιστημονική εμπειρία, τεχνογνωσία και ακαδημαϊκή υποστήριξη τις οποίες το Αριστοτέλειο Πανεπιστήμιο Θεσσαλονίκης είναι έτοιμο να θέσει στην υπηρεσία της Πολιτείας. Το Πανεπιστήμιό μας θα συνεχίσει όπως διαχρονικά πράττει να συνδράμει τις δικαστικές και ανακριτικές Αρχές με την επιστημονική του γνώση ωστόσο, η θεσμοθέτηση μιας οργανωμένης υπηρεσίας στελεχωμένης με κατάλληλα εκπαιδευμένους κτηνιάτρους και υποστηριζόμενες με τις αναγκαίες υποδομές αποτελεί την λύση που μπορεί να καλύψει με συνέπεια και σε πανελλαδικό επίπεδο τις ανάγκες της πολιτείας.
Στο ίδιο άρθρο προβλέπεται η δυνατότητα σύναψης Μνημονίων Συνεργασίας με τα Ανώτατα Εκπαιδευτικά Ιδρύματα. Το εργαστήριό μας είναι έτοιμο να συμβάλει ενεργά στην προσπάθεια αυτή οργανώνοντας, σε συνεργασία με το Υπουργείο Δικαιοσύνης πρόγραμμα αρχικής και συνεχιζόμενης θεωρητικής και πρακτικής εκπαίδευσης των κτηνιάτρων που θα στελεχώσουν τη νέα υπηρεσία. Με τον τρόπο αυτό μπορεί να διασφαλιστεί ενιαίο επίπεδο επιστημονικής επάρκειας και ομοιόμορφη εφαρμογή των κτηνιατροδικαστικών διαδικασιών σε ολόκληρη τη χώρα.
Κυρίες και κύριοι βουλευτές, η αναγνώριση της ανάγκης διενέργειας κτηνιατροδικαστικών πράξεων από κτηνιάτρους που εντάσσονται στο Υπουργείο Δικαιοσύνης αποτελεί μια ουσιαστική επένδυση στην αποτελεσματικότερη απονομή της δικαιοσύνης, στην προστασία των ζώων και στην επιστημονική τεκμηρίωση των υποθέσεων που καλούνται να διερευνήσουν οι δικαστικές Αρχές. Πρόκειται για ένα πραγματικά μεγάλο βήμα προόδου, ένα βήμα που ενισχύει το κράτος δικαίου, αναβαθμίζει την προστασία των ζώων και θεμελιώνει μια σύγχρονη, αξιόπιστη και επιστημονικά τεκμηριωμένη διαχείριση των ποινικών υποθέσεων που αφορούν τα ζώα. Το Εργαστήριο Παθολογικής Ανατομικής του Αριστοτέλειου Πανεπιστημίου είναι εδώ για να στηρίξει επιστημονικά όλο αυτό το εγχείρημα.
Σας ευχαριστώ για τον χρόνο σας. Είμαι στη διάθεσή σας για διευκρινίσεις.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω τον λόγο στον κ. Γεώργιο Δήμα, Πρόεδρο του ΔΣ της Ένωσης Ιδιοκτητών Ημερησίων Εφημερίδων Αθηνών.
ΓΕΩΡΓΙΟΣ ΔΗΜΑΣ (Πρόεδρος του ΔΣ της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)): Κύριε Πρόεδρε, κυρίες και κύριοι βουλευτές, η αντιμετώπιση των στρατηγικών αγωγών κατά της συμμετοχής του κοινού δεν αποτελεί απλώς μία ακόμα δικονομική μεταρρύθμιση, αποτελεί μία ουσιαστική θεσμική παρέμβαση που επιδιώκει να διασφαλίσει την αναγκαία ισορροπία μεταξύ του δικαιώματος δικαστικής προστασίας και της προστασίας της ελευθερίας της έκφρασης και της ενημέρωσης από καταχρηστικές δικαστικές πρακτικές. 
Για τα μέλη της Ένωσης Ιδιοκτητών Ημερησίων Εφημερίδων Αθηνών η ισορροπία αυτή έχει ιδιαίτερη σημασία. Οι εκδότες είναι εκείνοι που αναλαμβάνουν την ευθύνη της έκδοσης, της κυκλοφορίας και  βιωσιμότητας των εφημερίδων και των άλλων μέσων ενημέρωσης και για τον λόγο αυτόν, αποτελούν συνηθέστατα -σχεδόν πάντοτε- αποδέκτες στρατηγικών αγωγών μαζί με τον συντάκτη, τον δημοσιογράφο. Δεν πλήττεται μόνον ένα δημοσίευμα, επιχειρείται να καταστεί δυσανάλογο το κόστος της ίδιας της εκδοτικής δραστηριότητας και μέσω αυτής να περιοριστεί η ελεύθερη ενημέρωση.
Υπό το πρίσμα αυτό η σημερινή συνεδρίαση υπερβαίνει τα όρια μιας ακόμα δικονομικής μεταρρύθμισης. Αφορά την ποιότητα των εγγυήσεων που παρέχει το κράτος δικαίου στην ελεύθερη λειτουργία του τύπου. Η ΕΙΗΕΑ χαιρετίζει τη βασική κατεύθυνση του σχεδίου νόμου για επέκταση των εγγυήσεων της Οδηγίας και στις εσωτερικές υποθέσεις. Η διαδικασία πρώιμης απόρριψης των προδήλως αβάσιμων αγωγών, οι κυρώσεις σε όσους καταχρώνται τη δικαστική διαδικασία και τη δυνατότητα θεσμικής παρέμβασης των Ενώσεων εισάγουν σημαντικές θεσμικές εγγυήσεις. Ακριβώς, όμως, επειδή πρόκειται για μια σημαντική μεταρρύθμιση οφείλει να είναι και λειτουργική. Οι παρατηρήσεις που καταθέσαμε και στη διαβούλευση, αλλά και με το υπόμνημα που θα καταθέσουμε σήμερα αποσκοπούν στη διασφάλιση ότι οι εγγυήσεις που εισάγονται θα αποδώσουν στην πράξη. Είναι αναγκαίο να αποσαφηνιστεί η διάκριση μεταξύ προδήλως αβάσιμης αγωγής και καταχρηστικής διαδικασίας, ώστε να μην προκαλείται ερμηνευτική αβεβαιότητα.
Το βάρος απόδειξης πρέπει να ακολουθεί η λογική της Οδηγίας και να μην μετακυλίεται άμεσα ή έμμεσα στον εναγόμενο παράλληλα, η παραίτηση ή η μεταγενέστερη τροποποίηση της αγωγής δεν θα πρέπει να στερεί από τον εναγόμενο τα μέσα προστασίας που ο ίδιος ο νόμος ορίζει. Ιδιαίτερη σημασία πρέπει επίσης, να διατηρήσει η διαδικασία της πρώιμης απόρριψης το χαρακτήρα με τον οποίο εισάγεται. Δεν πρέπει να εξελιχθεί σε μια ακόμα δίκη, σε μια δεύτερη δίκη με πρόσθετες προθεσμίες από δικαστικές διαδικασίες και δικονομικές επιβαρύνσεις. Αποστολή της είναι να απομακρύνει εγκαίρως τις προδήλως αβάσιμες αγωγές και όχι να δημιουργήσει ένα ακόμα στάδιο αντιδικίας. Θετική είναι και η πρόβλεψη για την αντιμετώπιση των υπέρμετρων οικονομικών αξιώσεων, η οποία όπως έχει αποδείξει η εμπειρία, χρησιμοποιείται συχνά όχι ως μέσον πραγματικής αποκατάστασης, αλλά ως μέσον οικονομικής πίεσης εκφοβισμού και εξόντωσης. 
Κυρίες και κύριοι βουλευτές, οι νόμοι δεν αξιολογούνται μόνο από τις προθέσεις τους, αλλά και από την αποτελεσματικότητα με την οποία εφαρμόζονται.  Εκδότες και δημοσιογράφοι δεν ζητούν προνομιακή μεταχείριση, ζητούν την εφαρμογή μιας θεμελιώδους αρχής του κράτους δικαίου ότι η δικαιοσύνη δεν μπορεί να μετατρέπεται σε μέσον εκφοβισμού εκείνων που υπηρετούν την ενημέρωση. Η προστασία από τις καταχρηστικές αγωγές αποβλέπει στη διασφάλιση ότι οι εφημερίδες και τα άλλα μέσα ενημέρωσης θα μπορούν να συνεχίσουν να επιτελούν απρόσκοπτα την αποστολή τους. 
Η ιστορία του ελληνικού Τύπου είναι άρρηκτα συνδεδεμένη με την ιστορία της ελληνικής Δημοκρατίας. Κάθε φορά που ενισχύθηκαν οι εγγυήσεις ελευθερίας του Τύπου ενισχύθηκε και η δημοκρατική ζωή του τόπου και κάθε απόπειρα περιορισμού της με άμεσο ή έμμεσο τρόπο αποδείχθηκε τελικά περιορισμός του ίδιου του δημόσιου διαλόγου. 
Το πραγματικό διακύβευμα της σημερινής νομοθετικής πρωτοβουλίας δεν είναι η ενσωμάτωση της Οδηγίας, είναι η ενίσχυση των θεσμικών εγγυήσεων που επιτρέπουν στον ελληνικό Τύπο να συνεχίσει να επιτελεί την αποστολή του και μέσα από αυτήν να υπηρετεί την δημοκρατία και τον πολίτη.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Κόμβου.
ΤΑΞΙΑΡΧΙΑ ΚΟΜΒΟΥ (Γενική Διευθύντρια της Εθνικής Σχολής Δικαστικών Λειτουργών (ΕΣΔΙ)): Καλή σας ημέρα, κύριε Πρόεδρε, κύριε Υπουργέ, αξιότιμα μέλη της Επιτροπής, εκλεκτοί προσκεκλημένοι. Εγώ θα σας εκθέσω τις θέσεις της Σχολής για δύο άρθρα του υπό εξέταση σχεδίου νόμου, το 81 και το 82. Πρόκειται για τροποποιήσεις υφιστάμενων διατάξεων της νομοθεσίας της Σχολής δηλαδή, του ν.3871/2021 που εγκρίθηκαν από την πλευρά μας αναγκαίες, η πρώτη αφορά την εκπαιδευτική διαδικασία για όλες τις κατευθύνσεις.
 Όπως είναι γνωστό, όσον αφορά τους δικαστικούς λειτουργούς, λειτουργούν τρεις κατευθύνσεις κατάρτισης στην Εθνική Σχολή Δικαστικών Λειτουργών, η κατεύθυνση πολιτικής ποινικής δικαιοσύνης, εισαγγελέων και διοικητικής δικαιοσύνης έχοντας λοιπόν, μια συνεχή λειτουργική ανάδραση με την εκπαιδευτική διαδικασία εκρίθη αναγκαίο να μειωθούν, παραμένοντας πάντα στο ίδιο πνεύμα της διατάξεως υπό την τροποποίηση, για τους βασικούς διδάσκοντες που θα ήθελα να πω δυο λόγια, πρόκειται για τους διδάσκοντας στη Σχολή, οι οποίοι έχουν τις περισσότερες ημέρες διδασκαλίας έχοντας συχνότερη επαφή με τους σπουδαστές και είναι εκείνοι οι αρμόδιοι για την αξιολόγησή τους κατά τη διάρκεια της κατάρτισης. 
Η υφισταμένη διάταξη προβλέπει δέκα (10) ημέρες το λιγότερο διδασκαλίας για τους βασικούς διδάσκοντες. Θεωρήσαμε ότι η μείωσή τους θα ελευθερώσει ημέρες για την διδασκαλία άλλων πιο σύγχρονων θεματικών, όπως ήδη ακούστηκαν και για τις αγωγές SLAPPs,  για τη βία κατά των γυναικών. Αυτά υπάρχουν στο πρόγραμμά μας απλώς  θα μπορέσουμε να τα ενεργοποιήσουμε περισσότερο, αυτός είναι ο λόγος της πρότασης της μίας διάταξης.
 Για την δεύτερη, θα ήθελα να αναφέρω ότι είναι απόλυτη ανάγκη να έχει η Σχολή επαγγελματία οδηγό για την οδήγηση του κρατικού οχήματος, ο λόγος είναι ότι πέρα από την μεταφορά των διοικούντων, ο επαγγελματίας οδηγός, που προβλέπεται ήδη στο οργανόγραμμα μας μία θέση ΔΕ οδηγών, είναι επιφορτισμένος για την μετακίνηση μελών επιτροπών δηλαδή, ανωτάτων δικαστικών λειτουργών, καθηγητών, δικηγόρων, ξένων προσωπικοτήτων και βεβαίως από το επόμενο καλοκαίρι αναλαμβάνοντας την προεδρία έχουμε συχνότερες επισκέψεις από ξένες προσωπικότητες και προέδρους αλλοδαπών δικαστηρίων, ευρωπαϊκών και λοιπά. Θεωρούμε λοιπόν ότι χρειάζεται η τροποποίηση προκειμένου να έχουμε μία μεγαλύτερη ευελιξία στην επιλογή διότι, η υπάρχουσα διάταξη μάς οδηγούσε σε καθαρά εμβαλωματικές και προσωρινές λύσεις. 
Σας ευχαριστώ πάρα πολύ για τον χρόνο σας,  παραμένω εδώ και θα είμαι στην διάθεσή σας για οποιαδήποτε απορία ή άλλη διευκρίνιση.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Τραχήλη.
ΑΘΗΝΑ ΤΡΑΧΗΛΗ (Πρόεδρος της Διοικούσας Επιτροπής του Πανελλήνιου Κτηνιατρικού Συλλόγου (ΠΚΣ)): Καλησπέρα, κύριε Πρόεδρε, καλησπέρα, κύριε Υπουργέ, αξιότιμοι βουλευτές, εκπρόσωποι των Φορέων. Ευχαριστώ αρχικά για την πρόσκληση να έρθω εδώ σήμερα και να εκθέσω τις απόψεις του Συλλόγου μου. 
Θα ήθελα να συμπληρώσω -είπε αρκετά πράγματα η καθηγήτρια μας και συνάδελφος η κυρία Δήμητρα Ψάλλα- δημιουργήθηκε πραγματικά ένας σάλος στον κτηνιατρικό κόσμο με αφορμή το πρώτο προσχέδιο στο άρθρο 60, όπου δεν αναφερόταν ρητά ότι οι κτηνιατροδικαστικές πράξεις θα γίνονται από κτηνιάτρους. Καλό θα ήταν να υπάρχει ένας διάλογος, μια επικοινωνία με τον Πανελλήνιο Κτηνιατρικό Σύλλογο και το αρμόδιο Υπουργείο, το Υπουργείο Δικαιοσύνης έτσι ώστε, να μην φτάνουμε να μιλάμε λίγο πριν την τελική ψήφιση του νόμου. Ο διαρκής διάλογος μπορεί να διεξάγεται πάντα σε μια εποικοδομητική βάση με ένα στόχο την προστασία της υγείας και ευζωίας των ζώων και κυρίως της δημόσιας υγείας. 
Επικεντρώνομαι στο άρθρο 68. Χαιρετίζουμε μετά την διευκρίνιση και την προσθήκη του σημείου τούτου των προσλήψεων δηλαδή των κτηνιάτρων και της πρόβλεψης για την πρόσληψη των κτηνιάτρων, χαιρετίζουμε την πρωτοβουλία για την δημιουργία ενός αποτελεσματικού δημοσίου πλαισίου για τη διερεύνηση της κακοποίησης των ζώων, της παράνομης θανάτωσης και των ανεξήγητων θανάτων και χαιρόμαστε που εισακουστήκαμε σε πάρα πολύ μεγάλο βαθμό. 
Η πρόβλεψη που γίνεται στο άρθρο 68 για την δημιουργία δεκατεσσάρων (14) οργανικών θέσεων κτηνιάτρων στο Υπουργείο Δικαιοσύνης και για τη συνεργασία με τα ανώτατα εκπαιδευτικά ιδρύματα, είναι πραγματικά σε μια ιδιαίτερα θετική κατεύθυνση θα πρέπει, όμως, να γίνει σαφής αναφορά ότι οι κτηνιατροδικαστικές πράξεις διενεργούνται αποκλειστικά από κτηνιάτρους και μαζί με αυτήν την αναφορά να ορισθεί συγκεκριμένα το τι σημαίνει κτηνιατροδικαστική πράξη διευκρινίζοντας ότι δεν πρόκειται μόνο για τη νεκροψία, αλλά για αυτοψίες, λήψη και διαχείριση πειστηρίων, ιστοπαθολογική αξιολόγηση, σύνταξη πραγματογνωμοσύνης, κατάθεση ενώπιον δικαστικών αρχών και κάθε άλλη επιστημονική πράξη που απαιτείται για τη διερεύνηση των υποθέσεων. 
Εξάλλου, κυρίες και κύριοι, το Προεδρικό Διάταγμα 344/2000 περιλαμβάνει και αναφέρει ό,τι ακριβώς σας διάβασα δηλαδή, είναι κατοχυρωμένο επαγγελματικό δικαίωμα του κτηνιάτρου να ασκεί την ιατροδικαστική πράξη. Επιπλέον, να αποσαφηνισθεί πρέπει να οριστεί, να διασφαλιστεί το πλαίσιο εφαρμογής των όσων αναφέρονται στο νόμο. Πιο συγκεκριμένα οι δεκατέσσερις αυτές θέσεις που θα έχουν πανελλαδική εμβέλεια θα πρέπει να είναι αποκλειστικής απασχόλησης, θα πρέπει να προβλέπεται η επιστημονική ανεξαρτησία των κτηνιάτρων, να προβλεφθεί -όπως είπε και η συνάδελφος η κυρία Δήμητρα Ψάλλα- δημιουργία κατάλληλων εγκαταστάσεων, αναγκαίος εξοπλισμός και η στελέχωσή τους έτσι ώστε, η υπηρεσία να μη μείνει στα χαρτιά. 
Ο Πανελλήνιος Ιατρικός Σύλλογος που έχω την τιμή να είμαι Πρόεδρος και να εκπροσωπώ σήμερα εδώ τον Σύλλογό μου στηρίζουμε την ίδρυση κτηνιατροδικαστικής υπηρεσίας. Ζητάμε, όμως, υπηρεσία με σαφείς αρμοδιότητες, επιστημονική αυτοτέλεια, κατάλληλη στελέχωση και πραγματικά επιχειρησιακή δυνατότητα. Μόνον τότε η πρωτοβουλία της πολιτείας θα είναι μια πραγματική μεταρρύθμιση και όχι μόνο μια διάταξη καλών προθέσεων. 
Προς επίρρωσιν όλων αυτών των οποίων υποστηρίζαμε θα ήθελα να διαβάσω, αλλά δεν έχω χρόνο τώρα, την επιστολή του Προέδρου της Πανευρωπαϊκής Ομοσπονδίας Κτηνιάτρων, Volker Moser,  ο οποίος την έστειλε μάλιστα και σήμερα στο Υπουργείο και θα την καταθέσω στα Πρακτικά. Σας ευχαριστώ πολύ και είμαι στη διάθεσή σας.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ολοκληρώσαμε με τους Φορείς και ξεκινάμε τώρα με την διαδικασία των εκπροσώπων των κομμάτων με τις ερωτήσεις προς τους φορείς, για 3΄ λεπτά. 
Τον λόγο έχει η Εισηγήτρια της Πλειοψηφίας, η  κυρία Άννα Μάνη – Παπαδημητρίου.
 ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Κατ’ αρχάς, θέλω να καλωσορίσω και εγώ στην Επιτροπή όλους τους εκπροσώπους των φορέων και να τους ευχαριστήσω και για τη συμβολή τους στην επεξεργασία του νομοσχεδίου. Θα ξεκινήσω με ερώτηση προς την Πρόεδρο του Διοικητικού Συμβουλίου της Ένωσης Δικαστικών Λειτουργών του Συμβουλίου της Επικρατείας,  την κυρία Σοφία Βιτάλη. 
Κυρία Πρόεδρε, θα ήθελα να σας ρωτήσω σχετικά με τη δυνατότητα άσκησης αναίρεσης και τον περιορισμό που προβλέπεται από το νομοσχέδιο εκτιμάτε ότι η θέσπιση κάποιου φίλτρου και η δυνατότητα ή μη άσκησης αναίρεσης θα δημιουργήσει ζητήματα ασυμφωνίας με το Σύνταγμα και ποια είναι η εμπειρία σας σχετικά με το ζήτημα αυτό; 
Επίσης, για την γνώμη σας για δικαστική υποκατάσταση στην περίπτωση συμμόρφωσης  της Διοίκησης τοποθετηθήκατε νομίζω θετικά, εάν θέλετε να τοποθετηθείτε εκ νέου και λίγο πιο αναλυτικά όπως, επίσης πώς λειτουργεί σε σχέση με το ισχύον καθεστώς η επαναλαμβανόμενη κύρωση.
Στην συνέχεια θα ήθελα να ρωτήσω τον καθηγητή και Πρόεδρο του Διοικητικού Συμβουλίου της Εταιρείας Νομικών Βορείου Ελλάδος, τον κ. Παρασκευά Αρβανιτάκη πάλι για το ζήτημα της αναιρέσεως, κύριε  καθηγητά πώς αντιλαμβάνεστε εσείς την θέσπιση φίλτρου για την άσκηση αναίρεσης και εάν σε αυτήν την περίπτωση εκτιμάτε ότι επέρχεται αποκλεισμός της πλήρους προστασίας όπως επίσης και εάν γνωρίζετε στην έννομη τάξη άλλων κρατών-μελών της Ευρωπαϊκής Ένωσης, προβλέπεται πάντοτε η προσφυγή σε τρίτο Βαθμό δικαιοδοσίας με αντίστοιχο ένδικο βοήθημα όπως είναι η αναίρεση επίσης, να σας ρωτήσω για το πρώιμο στάδιο στις στρατηγικές αγωγές, εάν θα είχαμε άλλα εργαλεία και ποια τα ενδεχόμενα μειονεκτήματά τους σε σχέση με την προτεινόμενη διαδικασία.
Προς τον κ. Γέμελο επίσης, Εκπρόσωπο της Ομοσπονδίας Δικαστικών Επιμελητών τοποθετηθήκατε  θετικά, κύριε Γέμελο, όσον αφορά την ψηφιοποίηση των βιβλίων σας θα ήθελα να μας πείτε λίγο πιο αναλυτικά τι ακριβώς θα συμβαίνει στην πράξη με την ψηφιοποίηση των βιβλίων των δικαστικών επιμελητών.
 Τέλος, προς  τον κ. Σταμούλη, Αντιπρόεδρο του Γενικού Συμβουλίου της Ανώτατης Συνομοσπονδίας Πολυτέκνων Ελλάδος.  Κύριε Σταμούλη επίσης, τοποθετηθήκατε θετικά για την πρόβλεψη στο νομοσχέδιο ποσόστωσης 16% υπέρ των πολυτέκνων για τις θέσεις των δικαστικών υπαλλήλων, θα ήθελα να μου πείτε, εάν αυτό είναι ως μια υλοποίηση δέσμευσης σε προηγούμενη ακρόαση φορέων πάλι που είχατε τοποθετηθεί και έρχεται σήμερα το Υπουργείο Δικαιοσύνης και υλοποιεί αυτήν την δέσμευση. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η Εισηγήτρια της Μειοψηφίας, η κυρία  Λιακούλη.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):  Να καλωσορίσουμε τους φορείς στη συζήτησή μας. Σας ευχαριστούμε πάρα πολύ που καταθέσατε τις απόψεις σας εδώ και μας κάνατε πιο πλούσιους στο να ξέρουμε και ποιες είναι οι θέσεις σας μακάρι να γινόταν σωστή η διαβούλευση, θα είχαμε τη δυνατότητα πριν από κάθε νομοσχέδιο να γνωρίζουμε πως διάκειται ο κάθε φορέας, αλλά αυτό μάλλον περισσότερο με ευχή μοιάζει για τα δεδομένα πια παρά με πραγματικότητα. Σε ό,τι αφορά την κυρία Βιτάλη είναι η ίδια η ερώτηση με την συνάδελφο, θα απαντήσετε συνολικά λοιπόν, στο θέμα για να μην επαναληφθώ.
Θέτω ένα ερώτημα στην κυρία Μαρία Αντωνιάδου,  την Πρόεδρο του Διοικητικού Συμβουλίου της Ένωσης Συντακτών Ημερησίων Εφημερίδων Αθηνών (ΕΣΗΕΑ) και αφορά και τους υπολοίπους οι οποίοι, εάν ήθελαν να τοποθετηθούν σε αυτό που εκπροσωπούν τον έντυπο ή ηλεκτρονικό Τύπο. 
[bookmark: _Hlk236061582]Κατ’ αρχάς, στη νομοθεσία για τις SLAPP αγωγές, ήδη αποτελεί στην πραγματικότητα ενσωμάτωση της Ευρωπαϊκής Οδηγίας ποια κενά έχετε εντοπίσει και τι ζητάτε εσείς να περιληφθεί στο νομοσχέδιο ακριβώς. 
Δύο, ποια είναι η θέση σας απέναντι στο Μητρώο στο οποίο έχετε αναφερθεί ήδη και εάν ενστερνίζεται την άποψη που εξέφρασε ήδη το ΠΑ.ΣΟ.Κ. ότι θα έπρεπε να υπάρχει και μέριμνα γι’ αυτούς, οι οποίοι βρίσκονται ήδη στην διαδικασία αντιμετωπίζουν ήδη δηλαδή SLAPP αγωγή και πώς θεωρείτε εσείς ότι θα έπρεπε αυτό να αντιμετωπιστεί και σίγουρα να περιληφθεί.
 Δεύτερο ερώτημα, στην κυρία Δήμητρα Ψάλλα,  στη Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων του Α.Π.Θ.. Θέλω να ρωτήσω κατ’ αρχάς επειδή σας άκουσα με μεγάλη προσοχή, εάν αυτό που είπατε το κατάλαβα σωστά ότι η ιατροδικαστική των ανθρώπων δεν έχει καμία σχέση με την κτηνιατροδικαστική των ζώων.  Αυτό είναι το ένα διότι, εδώ τα έχουμε μπλέξει λίγο σε αυτό το νομοσχέδιο. Το ένα εμπλέκεται με το άλλο γιατί η κτηνιατροδικαστική αυτή τη στιγμή καλείται να ασκηθεί στην πραγματικότητα από την ιατροδικαστική. Ένα το κρατούμενο. 
Δεύτερον, εάν υπάρχουν οι υποδομές και εάν υπάρχει  η στελέχωση η κατάλληλη προκειμένου τώρα το πεδίο της κτηνιατροδικαστικής -αύριο το πρωί όταν λέμε τώρα- να ξεκινήσει να αναπτύσσεται από κτηνιάτρους ιατροδικαστές, κτηνιατροδικαστές δηλαδή. ‘Έχετε αυτήν την ειδικότητα; Υπάρχει αυτή η ειδικότητα, γνωρίζετε; Υπάρχει η δυνατότητα να ενημερώνονται, να εκπαιδεύονται υπάρχει το ειδικό γνωστικό αντικείμενο στην Ελλάδα που μπορεί να παράξει κτηνιατροδικαστές αύριο το πρωί; Ένα θέμα και αυτό.
Επίσης, πώς αντιλαμβάνεστε εσείς τις σχετικές διατάξεις 60 επόμενα του νομοσχεδίου στις οποίες τοποθετηθήκατε ότι στην πραγματικότητα αυτό θα συμβεί; Η ιατροδικαστική υπηρεσία σήμερα γνωρίζετε ανά την επικράτεια πως λειτουργεί; Εάν έχουμε ιατροδικαστές, έχουν παραιτηθεί;  Μόνον την προηγούμενη χρονιά έχουν παραιτηθεί οκτώ,  έχουμε ιατροδικαστικά τμήματα όπως της Πάτρας που πάνε εναλλάξ μία φορά τον μήνα οι ιατροδικαστές και μετά από τύχη και κλήρωση. Έχουμε τεράστια προβλήματα και ούτω καθ΄ εξής. Πώς θα μπορέσει να ανταπεξέλθει το σύστημα σε αυτό, όταν μάλιστα δεν έχει τη δυνατότητα από ό,τι εμείς πληροφορούμαστε να παράξει εκπαιδευμένους κτηνιατροδικαστές και εάν αυτές οι δύο επιστήμες είναι διαφορετικές θέλω να μου πείτε να μου το πείτε ευθέως αυτό, να το καταλάβω καλά.
 Στην κυρία Τραχήλη,  την Προέδρο της Διοικούσας Επιτροπής του Πανελλήνιου Κτηνιατρικού Συλλόγου. Παρεμφερές το ζήτημα,  ζητάμε βέβαια από εσάς γιατί η μεν κυρία Διευθύντρια του Εργαστηρίου του Α.Π.Θ., η άλλη δε εκπρόσωπος Πρόεδρος της Διοικούσας Επιτροπής του Πανελληνίου Κτηνιατρικού Συλλόγου κύριε Πρόεδρε, ευκαιρίας δοθείσης να πω ότι μας κάνει εντύπωση αλγεινή, αλγεινή εντύπωση ότι δεν έχετε έναν ιατροδικαστή των ανθρώπων  εδώ σήμερα στην συζήτηση παρά το γεγονός ότι ζητήσαμε να έλθει η Ελληνική Ιατροδικαστική Εταιρεία. Γιατί δεν την φέρνετε; Για ποιον λόγο έχετε μόνον τους εκπροσώπους -που πολύ σωστά τους φέρατε τους εκπροσώπους εδώ- δεν φέρατε κανέναν ιατροδικαστή ανθρώπων. Γιατί; Να μην σας πουν αυτά που ρωτάμε εμείς και που πρωτοσέλιδα είναι σε όλες τις εφημερίδες, στις ιστοσελίδες,  στις τηλεοράσεις και στα ραδιόφωνα; Για ποιον λόγο ή ξεχάσατε για ένα θέμα το οποίο απασχολεί μείζονος σημασίας τον ιατροδικαστικό κόσμο που είναι σε καταβαράθρωση και καταρράκωση ή δεν το ξέρετε και αυτό;
 Να ρωτήσω λοιπόν, την κυρία  Τραχήλη σας άκουσα, κυρία Πρόεδρε και μας είπατε σοβαρά και σπουδαία πράγματα, θέλω ρητά να καταλάβει όλο το Σώμα της Βουλής και της Επιτροπής, εάν θεωρείτε ότι η κτηνιατροδικαστική μπορεί να ασκηθεί από ιατροδικαστές ανθρώπων λέω το ανθρώπων, λέτε όχι βέβαια είδη, θα μας το πείτε στο μικρόφωνο. 
Να δούμε λοιπόν, εάν υπάρχει αυτή η εμπλοκή, η οποία προέκυψε αυτήν την στιγμή θα πρέπει να ξεκαθαρισθεί αρχικά προ πάσης άλλης συζήτησης.
Το δεύτερο που θέλω να ρωτήσω την κυρία Τραχήλη, η οποία γνωρίζει -Πανελλήνιος Κτηνιατρικός Σύλλογος είναι- εάν αυτή τη στιγμή υπάρχει ειδικότητα κτηνιατροδικαστών και πόσους τέτοιους έχουμε στην Ελλάδα. Τρίτον, έχετε προγράμματα ειδικής εκπαίδευσης προκειμένου να παράγονται κτηνιατροδικαστές; Είναι σαφή τα όρια της ιατροδικαστικής επιστήμης και της κτηνιατροδικαστικής; 
Τέλος, υπάρχουν οι υποδομές που μπορούν να υποδεχθούν τα ζώα τα κακοποιημένα ή θανατοθέντα ζώα διότι, περί αυτού πρόκειται η κτηνιατροδικαστική, για να δούμε, εάν υπήρχε κακοποίηση, εάν υπήρχε θάνατος, βαρύς τραυματισμός και ούτω καθεξής.  Υπάρχουν υποδομές αυτήν την στιγμή στη χώρα και εάν υπάρχουν οι υποδομές αυτές που είναι σε πόλεις; Θέλω να μου πείτε ότι είναι στη Λάρισα, στην Κέρκυρα, στη Θήβα, στη Χαλκίδα. Να μας πείτε συγκεκριμένα εσείς ως Πρόεδρος που γνωρίζετε βεβαίως, καλύτερα από εμάς. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η Ειδική Αγορήτρια του Κομμουνιστικού Κόμματος Ελλάδος, η κυρία Κομνηνάκα.
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Επειδή είχα ένα πρόβλημα είμαι καθ’ οδόν, παρακολούθησα τους φορείς,  θα μελετήσω πιο προσεκτικά τα υπομνήματα και τις τοποθετήσεις και θα τοποθετηθώ αύριο. Έχω καλυφθεί σε έναν βαθμό από αυτά που είπαν και τις ερωτήσεις και θα τοποθετηθώ αύριο  στην κατ’ άρθρον συζήτηση.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Γεώργιος Παπαηλιού, Ειδικός Αγορητής του ΣΥΡΙΖΑ.
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Να υποδεχθώ κι εγώ με τη σειρά μου τους φορείς οι οποίοι παρίστανται σήμερα. Θα κάνω μερικές ερωτήσεις, οι οποίες αφορούν την κατάργηση της αναίρεσης μετά από κάποιο ύψος διαφοράς υποθέσεων. Θέλω να ρωτήσω έχει σχέση το οικονομικό κριτήριο με τον φραγμό πρόσβασης στον ανώτατο δικαστικό έλεγχο όπου βέβαια,  τίθενται ζητήματα νομικά και ανάγκης ενιαίας ερμηνείας των υποθέσεων; Αυτό είναι το ένα.
Ένα δεύτερο είναι, εάν οι προθεσμίες οι οποίες προβλέπονται για την απόρριψη των αγωγών αυτών είναι πρόσφορες για να διευκολύνουν τους εναγομένους. Γιατί θα έλεγα -και έτσι είναι- ότι η προβλεπόμενη ενσωμάτωση της Οδηγίας και οι σχετικές ρυθμίσεις έχουν να κάνουν με τη διευκόλυνση αυτών, οι οποίοι θίγονται από τέτοιου είδους αγωγές. Όπως επίσης θέλω να ρωτήσω, εάν είναι επαρκείς οι μη πλήρεις αποζημιώσεις οικονομικές και ηθικές στην περίπτωση απόρριψης των αγωγών. 
Τέλος, εάν μπορούν να λειτουργήσουν αποτρεπτικά οι προβλεπόμενες κυρώσεις για όσους ασκούν καταχρηστικές αγωγές και ένα τελευταίο δεν θυμάμαι, εάν το έθιξαν οι συνάδελφοι, οι Πρόεδροι των Δικηγορικών Συλλόγων Αθηνών και Πειραιώς πώς κρίνετε την εκ νέου τροποποίηση του Κώδικα Πολιτικής Δικονομίας ανεξαρτήτως της κατεύθυνσης που θα λάβουν οι ρυθμίσεις των υπό τροποποίηση διατάξεων. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Ελένη Καραγεωργοπούλου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Η ερώτηση η πρώτη θα απευθυνόταν και στις δικαστικές ενώσεις, οι οποίες λείπουν  αντιλαμβανόμαστε για ποιους λόγους, αλλά θα περιοριστώ στην Ολομέλεια των Δικηγορικών Συλλόγων. Το παρόν νομοσχέδιο όπως και αρκετά προηγούμενα τροποποιεί εκ νέου νόμους που ψηφίστηκαν τα τελευταία δύο ή τρία χρόνια. 
Κύριε Πρόεδρε και κύριε Πρόεδρε του Δικηγορικού Συλλόγου Αθηνών και Πειραιά αντίστοιχα, από την δική σας εμπειρία, αυτή η συνεχής μεταβολή του θεσμικού πλαισίου διευκολύνει ή δυσχεραίνει την απονομή της δικαιοσύνης και την ασφάλεια δικαίου; Θεωρείτε ότι πριν από κάθε νέα μεταρρύθμιση θα έπρεπε να προηγείται μια ουσιαστική αξιολόγηση της εφαρμογής των προηγουμένων; Εν προκειμένω έχει γίνει κάτι τέτοιο στην παρούσα περίσταση;
Προς την ΕΣΗΕΑ, την Ένωση Εκδοτών Διαδικτύου και την Ολομέλεια των Δικηγορικών Συλλόγων, η Οδηγία 2024/1069 θέτει ένα ελάχιστο επίπεδο προστασίας επιτρέποντας παράλληλα στα κράτη - μέλη να θεσπίζουν ευνοϊκότερες διατάξεις. 
Κατά την άποψή σας το σχέδιο νόμου αξιοποίησε αυτή τη δυνατότητα ή περιορίστηκε στην ελάχιστη απαιτούμενη ενσωμάτωση; Ποιες θεωρείτε ότι είναι οι σημαντικότερες ελλείψεις του τόσο ως προς τις προβλεπόμενες εγγυήσεις όσο και ως προς το πεδίο εφαρμογής του; Υπάρχουν κατηγορίες υποθέσεων που θα έπρεπε επίσης, να καλύπτονται από την προστασία κατά των καταχρηστικών αγωγών;
 Πρέπει να σας θυμίσω επίσης και την έκθεση από το κακό στο χειρότερο της Human Rights Watch, η οποία μίλησε πριν έρθει φυσικά σε συζήτηση η ενσωμάτωση της συγκεκριμένης Οδηγίας, για την επιδείνωση της ελευθερίας των Μ.Μ.Ε στην Ελλάδα, μίλησε πολύ έντονα για την αυτολογοκρισία των δημοσιογράφων που αντίκειται στην ανάγκη για αντικειμενική ενημέρωση δεδομένης της κρατικής παρέμβασης, η οποία ως απειλή βρίσκεται πριν από την τελική τους κρίση και την τελική τους απόφαση ως προς το πώς θα ασκήσουν το λειτούργημά τους. 
Σε σχέση τώρα με την αναγνώριση κυριότητας λόγω έκτακτης χρησικτησίας επί ακινήτων με την ένδειξη αγνώστου ιδιοκτήτη, μία διάταξη του άρθρου 61 με την οποία τροποποιείται το άρθρο 6 του ν. 2664/1998, εδώ θα πρέπει να αναγνωρίσουμε ότι η ολοκλήρωση του Ελληνικού Κτηματολογίου είναι ένα αφήγημα το οποίο αντίκειται στην πραγματικότητα. Υπάρχει πλήρης αδυναμία των αρμοδίων υπηρεσιών και του Νομικού Συμβουλίου του Κράτους όπως έχει καταγγελθεί και σε προηγούμενη έκθεσή τους για το 2024, αλλά και στην πρόσφατη έκθεσή τους για το 2025 ότι δεν μπορούν να επιτελέσουν το ρόλο των υπερασπιστών των ακινήτων του ελληνικού Δημοσίου και σε μια τέτοια περίπτωση με την παρούσα διάταξη θα μπορούν τα ακίνητα του ελληνικού Δημοσίου, εκπροσωπούμενα από λειτουργούς του Νομικού Συμβουλίου του Κράτους να αποτελούν αντικείμενο διαπραγμάτευσης σε επίπεδο διαμεσολάβησης με αποτέλεσμα το πρακτικό της διαμεσολάβησης να είναι αυτό το οποίο επί τη βάσει μιας ένορκης βεβαίωσης και Ε9, να ζητείται η καταχώρησή του στα βιβλία της βάσης του του Ελληνικού Κτηματολογίου. 
Πώς θα γίνει αυτό αλήθεια, όταν οι ίδιοι οι δικηγόροι του Νομικού Συμβουλίου έχουν καταγγείλει και στην τελευταία τους έκθεση ότι τα κτηματολογικά γραφεία δεν καταχωρούν πολλές φορές τα πρακτικά διαμεσολάβησης, όταν έχουν καταγγείλει ότι η αναστολή έγκρισης αγωγών του ελληνικού Δημοσίου που παρατείνεται παρά πολύ συχνά σε διαφορετικά νομοσχέδια συμβαίνει γιατί υπάρχουν είτε αντιφατικά είτε ανεπαρκή στοιχεία, ώστε να στηριχθεί το εμπράγματο δικαίωμα του ελληνικού Δημοσίου υπάρχει δηλαδή, πλήρης αδυναμία ελέγχου εμπράγματων ασφαλειών επίσης, εκτός από δικαιωμάτων του ελληνικού Δημοσίου και δικαιωμάτων των δήμων και στον βαθμό που κάτι τέτοιο δεν είναι εφικτό, πώς θα μπορεί το πρακτικό διαμεσολάβησης να αποδεικνύει εκείνα που αποτελούσαν εμπόδια για το Νομικό Συμβούλιο του Κράτους να μπορέσει να τα υποστηρίξει και γι’  αυτόν τον λόγο οι αγωγές του ελληνικού Δημοσίου έχουν τεθεί σε αναστολή πάρα πολλές φορές. Υπάρχει μία τραγική αντίφαση δηλαδή, εδώ.
Επίσης, ο ρόλος του διαμεσολαβητή δεν είναι οιονεί δικαστής. Η φύση των διαφορών που καλείται ως ουδέτερος να διευκολύνει είναι τέτοιες που μπορούν να υπαχθούν σε διαμεσολάβηση και αφορούν την ιδιωτική αυτονομία, αφορούν διαπραγματεύσιμου χαρακτήρα διαφορές. Πώς μπορεί να τεθεί ενώπιον διαμεσολάβησης στην κρίση και στην διευκολυντικό ρόλο του διαμεσολαβητή, ακίνητο του ελληνικού Δημοσίου; Μπορεί να είναι διαπραγματεύσιμο κάτι τέτοιο; Πώς αξιολογείτε μια τέτοια ρύθμιση τουλάχιστον, σε ό,τι αφορά τους δικηγόρους εκπροσώπους των δικηγορικών συλλόγων.
Τελευταία ερώτηση και κλείνω με αυτό και ευχαριστώ για την ανοχή. Παρατηρήσαμε το προηγούμενο διάστημα ότι η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδας αντέδρασε πάρα πολύ έντονα στη διάταξη του άρθρου 27 που εισήχθη σε άσχετο νομοσχέδιο του Υπουργείου Κοινωνικής Συνοχής και Οικογένειας για την δυνατότητα του Υπουργού Υγείας να διορίζει την προσωρινή διοίκηση με την επίκληση αδιεξόδου και δικαστικής απόφασης σε σχέση με αυτό, στον Πανελλήνιο Ιατρικό Σύλλογο. Φαίνεται πως εν είδει επιδημίας θα έλεγε κανείς, στα Νομικά Πρόσωπα Δημοσίου Δικαίου η κρατική εποπτεία διευρύνεται διότι, με το άρθρο 70 βλέπουμε μία ωμή παρέμβαση του Υπουργείου Δικαιοσύνης να φέρνει διάταξη με την οποία μεταβάλλει το όριο συμμετοχής μελών στις γενικές συνελεύσεις των συμβολαιογράφων. 
Αυτή η διάταξη δεν έρχεται σε χρόνο ουδέτερο, έρχεται σε πολύ ύποπτη περίοδο μετά από πολύμηνη αποχή των συμβολαιογράφων από την δημοσίευση διαθηκών όχι χωρίς λόγο διότι, οι συμβολαιογράφοι πάντα υπηρετούν το λειτούργημά τους, αλλά για τον λόγο ότι δεν υπάρχουν θεσμικές εγγυήσεις στην άσκηση αυτού του είδους της λειτουργίας, η οποία μέχρι πρότινος ανήκε στους δικαστές.
 Άρα, σήμερα επιχειρείται αυταρχικά και αντιδημοκρατικά να περιοριστεί αυτή η δυνατότητα λήψης αποφάσεων σε έκτακτες γενικές συνελεύσεις γιατί αντί του 1/6 και άνευ ορίου στην επαναληπτική τώρα η γενική συνέλευση έκτακτη μπορεί να συγκληθεί εφόσον, συμπληρώνεται το 1/2 των παρισταμένων μελών και η επόμενη επαναληπτική μόνον με το 1/3, όχι πλέον χωρίς όριο. 
Αυτό σημαίνει αντίστοιχα αν ο κύριος Υπουργός αύριο, μεθαύριο ξυπνήσει και πει ότι αντίστοιχα στις έκτακτες γενικές συνελεύσεις των δικηγόρων θα μπορεί και στους δικηγόρους να πει ότι γεμίστε ένα στάδιο και φέρτε τα μέλη σας που αριθμούν δεκάδες χιλιάδες για να κάνετε έκτακτες γενικές συνελεύσεις. Αναιρεί εν δυνάμει το δικαίωμα, το δημοκρατικό δικαίωμα του Νομικού Προσώπου Δημοσίου Δικαίου να παίρνει αποφάσεις ή όχι μία τέτοια διάταξη; Είναι ή όχι ωμή παρέμβαση στο αυτοδιοίκητο και στην ανεξαρτησία του Νομικού Προσώπου Δημοσίου Δικαίου;
Αυτές είναι οι ερωτήσεις και νομίζω ότι δεν θα χρειαστεί να επανέλθω.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Θόδωρος Δρίτσας.
ΘΕΟΔΩΡΟΣ ΔΡΙΤΣΑΣ: Ευχαριστώ θερμά τις κυρίες και τους κυρίους εκπροσώπους των φορέων για την πολύτιμη συμβολή τους και την παρουσία τους στις διαδικασίες της Επιτροπής της Βουλής και προχωρώ σε μία συν μισή ερώτηση, δύο ερωτήσεις, εάν έχουν ήδη απαντηθεί ζητώ εκ των προτέρων συγγνώμη, αλλά νομίζω όχι -επειδή προσήλθα με μια μικρή καθυστέρηση- τις απευθύνω τις ερωτήσεις κατά βάση στον Πρόεδρο της Ολομέλειας των Προέδρων των Δικηγορικών Συλλόγων Ελλάδος, τον κ. Ανδρέα Κουτσόλαμπρο και στο μέλος του Προεδρείου και Πρόεδρο του Δικηγορικού Συλλόγου Πειραιά, τον κ. Ηλία Κλάππα, στην κ. Μαρία Αντωνιάδου, Πρόεδρο της ΕΣΗΕΑ, στον κ. Ηλιόπουλο, Αντιπρόεδρο της Ένωσης Εκδοτών Διαδικτύου και στον κ. Δήμα, Πρόεδρο του Διοικητικού Συμβουλίου της Ένωσης Ιδιοκτητών Ημερησίων Εφημερίδων Αθηνών φυσικά, εάν υπάρχει κάποια κυρία, κάποιος κύριος που θέλει να παρέμβει και σε αυτό μπορεί να απαντήσει. 
Αυτή η ενσωμάτωση της Ευρωπαϊκής Οδηγίας στην εσωτερική νομοθεσία σχετικά με τα μέτρα προστασίας από στρατηγικές αγωγές προς αποθάρρυνση της συμμετοχής του κοινού εκ των πραγμάτων εισάγεται και έτσι έχει ψηφιστεί και στο Ευρωπαϊκό Κοινοβούλιο, έτσι έχει προωθηθεί από την Ευρωπαϊκή Ένωση ως μία γενικευμένη απαξίωση των μεθόδων, των εξαναγκαστικών μεθόδων, των περιβόητων αγωγών. Από αυτή την άποψη, εκείνο που μας ενδιαφέρει νομίζω περισσότερο είναι όχι να συμπέσουμε στην απαξίωση, εκεί συμπίπτουμε όλοι και όλες, αλλά στις εγγυήσεις για να είναι πραγματικά βιώσιμη και πραγματικά αποτελεσματική αυτή η νομοθετική ρύθμιση. 
Με αυτό το σκεπτικό ήθελα να θέσω στους προαναφερόμενους κυρίους και κυρίες, το ερώτημά μου. Η Ο.Κ.Ε. (Οικονομική και Κοινωνική Επιτροπή Ελλάδος) στην Έκθεσή της αναφέρει σε κάποιο σημείο ότι η καλή νομοθέτηση προϋποθέτει ότι οι έννοιες όπως προδήλως αβάσιμη αγωγή, καταχρηστική δικαστική διαδικασία και συμμετοχή του κοινού αποτελούν ανοικτές νομικές έννοιες, οι οποίες απαιτούν ιδιαίτερα προσεκτική νομοθετική διατύπωση προκειμένου να διασφαλίζεται προβλεψιμότητα και νομιμότητα της εφαρμογής τους λαμβανομένου υπόψη τις πάγιες θέσεις επί αυτών του Αρείου Πάγου. 
Νομίζω ότι είναι προφανές ότι το ερώτημα που και η ΟΚΕ, αλλά και κάθε αναγνώστης του σχέδιο νόμου των Κεφαλαίων Α’ και Β’ της Οδηγίας δηλαδή, εάν διερωτάται ο δικαστής φυσικά δεν θα καταργήσουμε την διαδικαστική διαδικασία ούτε τα οποιαδήποτε δικαιώματα του ενάγοντος ή του ανανεωμένου, αλλά θα εξετάσει τις απόψεις του εναγόμενος και εν συνεχεία του ενάγοντος, όμως, σε ποια βάση θα τις εξετάσει; Τι είναι αυτό που προσδιορίζει με σαφήνεια και δεσμευτικότητα για τον δικαστή το προδήλως απαράδεκτο ή το προδήλως αβάσιμο; Εκεί νομίζω ότι είναι θεμιτός ένας προβληματισμός ώστε αυτό το νομοσχέδιο να μην καταργεί όλες τις άλλες δικονομικές διαδικασίες προφανώς, αλλά να εγγυάται ότι ο δικαστής δεσμεύεται σε ένα πλαίσιο ακριβώς γιατί είναι απαξιωμένη η πρακτική αυτών των αγωγών. 
Η άλλη μισή ερώτηση γιατί πράγματι αυτή θέλει πολύ περισσότερη συζήτηση είναι γιατί μια τέτοια προστασία εξαντλείται μόνον στο αστικό δίκαιο και στις αγωγές και δεν επιχειρείται να διερευνηθούν οι δυνατότητες να επεκταθούν και στο ποινικό δίκαιο δηλαδή, στις μηνύσεις. Με πολλή χαρά θα ακούσω τις απαντήσεις των κυριών και της κυρίας Αντωνιάδου.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Έχετε ερωτηθεί σχεδόν όλοι νομίζω οπότε, θα δώσω σε όλους το λόγο, εάν κάποιος νομίζει ότι δεν ερωτήθηκε ή εάν έχει κάτι να προσθέσει, μπορεί να μην τοποθετηθεί.
Οπότε, ξεκινάμε πάλι με την κ. Σοφία Βιτάλη, την Πρόεδρο της Ένωσης Δικαστικών Λειτουργών του Συμβουλίου Επικρατείας. 
ΣΟΦΙΑ ΒΙΤΑΛΗ, (Πρόεδρος του Δ.Σ. της Ένωσης Δικαστικών Λειτουργών του Συμβουλίου της Επικρατείας): Σας ευχαριστούμε θερμά, κύριε Πρόεδρε, όπως ευχαριστούμε θερμά και τους εκπροσώπους του Ελληνικού Κοινοβουλίου και τους εκπροσώπους των δικηγορικών συλλόγων για τις εξαιρετικά ενδιαφέρουσες ερωτήσεις που μας υπέβαλαν. Οι ερωτήσεις αυτές δεν έχουν εύκολες απαντήσεις, αλλά έχουν γίνει αντικείμενο μεγάλης έρευνας από τα ανώτατα δικαστήρια. 
Το ένα θέμα που ετέθη είναι το θέμα του φίλτρου, είναι ένα θέμα που απασχολεί, όπως είδαμε τους δικηγορικούς συλλόγους και τη νομική κοινότητα και με το σχέδιο αυτό, βλέπουμε ότι δεν μπορώ να κάνω μία αίτηση αναιρέσεως ενώπιον του Αρείου Πάγου, εάν η χρηματική μου διαφορά είναι κάτω από 20.000 ευρώ.
Αναρωτιούνται οι δικηγορικοί σύλλογοι, είναι αυτό συνταγματικό; Όπως είπαμε η απάντηση δεν είναι εύκολη, αλλά σε αυτές τις περιπτώσεις πάντα γίνονται σταθμίσεις συμφερόντων. Το θέμα αυτό έχει απασχολήσει εδώ και δεκαπέντε (15) χρόνια το Συμβούλιο Επικρατείας με το ν.3900/2010 που εκεί το όριο είναι το διπλό δηλαδή, δεν μπορώ να κάνω αίτηση αναίρεσης σε μια φορολογική υπόθεση, εάν η διαφορά μου είναι κάτω των σαράντα χιλιάδων. 
Τι κάνουμε λοιπόν; Αυτό το θέμα απασχόλησε πολύ και τον εθνικό δικαστή και τον δικαστή τον ευρωπαίο και το Ευρωπαϊκό Δικαστήριο των Δικαιωμάτων του Ανθρώπου.  Ήδη από το 2016 έχουμε από τότε μέχρι και σήμερα -δέκα χρόνια μετά, μέχρι και χθες- αλλεπάλληλες αποφάσεις του Στρασβούργου και του Λουξεμβούργου, οι οποίες μας υπαγορεύουν ότι αυτό το φίλτρο είναι συνταγματικά ανεκτό  και σπεύδω να πω είναι κάτι που και εμείς δεν το ξέραμε σαφώς η λέξη «φίλτρο» είναι η λέξη «κλειδί» στα ευρωπαϊκά δικαστήρια, για να πάω εγώ στο ΕΔΔΑ μόνον το ένα μόνο το 6% των προσφυγών ενώπιον του Δικαστηρίου του Στρασβούργου γίνονται δεκτές να πάνε σε ακροατήριο, το 96% απορρίπτεται μονολεκτικά με μία επιστολή που λαμβάνουμε εμείς οι προσφεύγοντες. 
Λοιπόν, θεωρώ ότι αυτή η διάταξη του νόμου ως προς τον Άρειο Πάγο πιστεύω ότι είναι συνταγματικά ανεκτή και συμβαδίζει με το άρθρο 6 της Ευρωπαϊκής Σύμβασης των Δικαιωμάτων του ανθρώπου με πάγια νομολογία που πιστεύω ότι ενδεχομένως και ο Άρειος Πάγος θα πει τα ίδια και πιστεύουμε ότι και εδώ δεν παραβιάζεται το άρθρο 20 του Συντάγματος και η αποσυμφόρηση που είναι απαραίτητη για τον Άρειο Πάγο όπου, πρέπει τα ανώτατα δικαστήρια της χώρας, πρέπει να εκδικάζουν με υψηλού αντικειμένου διότι, φτάνουμε στα 1.000 ευρώ μέχρι τώρα πολλές φορές -έχει ασχοληθεί το ανώτατο δικαστήριο- και να μην ξεχνάμε ότι έχουμε και φίλτρα μεταξύ πρωτοδικείου και εφετείου  Δεν πάνε όλες οι υποθέσεις στο Εφετείο και πρέπει να έχουμε και εμπιστοσύνη στους πρωτοδίκες μας και στους εφέτες μας και νομίζω και με αυτούς και με όλα αυτά θα έλεγα, με μία σαφή πεποίθηση ότι όλες αυτές οι ρυθμίσεις είναι συνταγματικά ανεκτές. 
Ένα θέμα που έχει το νομοσχέδιο αυτό που μας ερώτησαν τα αγαπητά μέλη του Ελληνικού Κοινοβουλίου είναι γι’ αυτές τις διατάξεις που αφορούν την συμμόρφωση της διοίκησης στις δικαστικές αποφάσεις. Είναι διατάξεις που μπορούμε να πούμε  «επιβλήθηκαν» και από τη νομολογία του Ευρωπαϊκού Δικαστηρίου των Δικαιωμάτων του Ανθρώπου. Τι θέλει το Στρασβούργο, θέλει από εμάς, τον εθνικό δικαστή; Θέλει αποτελεσματικότητα και θέλει ταχύτητα στη διαδικασία συμμόρφωσης. Μέχρι τώρα παρά τις προσπάθειές μας δεν μπορέσαμε να είμαστε αρκετά αποτελεσματικοί και να έχουμε, όπως είπαμε πριν 59 καταδίκες. 
Τι λέει λοιπόν, αυτό το νομοσχέδιο. Αγαπητή διοίκηση, έτσι σου δίνω μία προθεσμία τριών μηνών να συμμορφωθείς σε πρακτικό που εκδίδει ο δικαστικός σχηματισμός. Αν σε τρεις μήνες δεν υπάρχει συμμόρφωση ή σε έξι μήνες εξαιρετικά, αρχίζουν οι κυρώσεις. Οι κυρώσεις είναι έντονες στο υπό επεξεργασία νομοσχέδιο το πρώτον με εφάπαξ χρηματική κύρωση και σε περιπτώσεις που σε καμία περίπτωση η διοίκηση δεν θέλει να συμμορφωθεί επαναλαμβανόμενη χρηματική κύρωση και φτάνουμε και σε μια, δεν θα ήθελα να την χαρακτηρίσω, όχι ακραία διάταξη, αλλά είναι μια διάταξη που την υπαγορεύει όχι πλέον ο εθνικός νομοθέτης, αλλά το Στρασβούργο. Σου λέει, εάν εσύ διοίκηση για 12 μήνες δεν θέλεις να συμμορφωθείς -έχει γίνει μία περίπτωση- δηλαδή, παρότι σου έχω επιβάλει εφάπαξ και πρόσθετη και επαναλαμβανόμενη χρηματική κύρωση εσύ δεν συμμορφώνεσαι θα έχουμε υποκατάσταση από έναν δικαστή και ο οποίος σε αυτήν την ακραία περίπτωση ως ultimum remedium (έσχατη λύση) όπως το λένε, θα πρέπει να επιβάλει στον διοικητικό φορέα αυτό που υπαγορεύει η δικαστική απόφαση βέβαια, πάντα πρέπει να λαμβάνουμε υπόψη τη δημοσιονομική πολιτική ή την ισορροπία του κοινωνικοασφαλιστικού μας συστήματος. 
Θα ήθελα να τελειώσω με ένα σχόλιο που έκανε ο Πρόεδρος του Δικηγορικού Συλλόγου Πειραιά για την ανακοίνωση από την Ολομέλεια ή από τα τμήματα του δικαστηρίου του περιεχομένου μιας απόφασης. Πέρυσι, η Ολομέλειά μας ασχολήθηκε με εξαιρετικά σημαντικές αποφάσεις, όπως το Νέο Οικοδομικό Κανονισμό που βγήκε αμέσως, εκδόθηκε μία πρώτη απόφαση από τον Πρόεδρο του Συμβουλίου Επικρατείας υποθέσεις που αν δεν υπήρχε αυτή η διάταξη θα μπορούσαν να υπάρχουν τεράστιες πράξεις κερδοσκοπίας επειδή μέχρι να εκδοθεί μια απόφαση που θέλει έξι μήνες, θα μπορούσε να κερδοσκοπήσει η αγορά με μια εικαζομένη Απόφαση του Συμβουλίου Επικρατείας. 
Είχαμε τον γάμο των ομόφυλων ζευγαριών, μεγάλη κοινωνική αναστάτωση, είχαμε τα επαγγελματικά δικαιώματα των ελεύθερων επαγγελματιών πώς φορολογούμαστε, είναι συνταγματικός αυτός ο τρόπος ο αντικειμενικός ή όχι; Λοιπόν, θεωρούμε με πεποίθηση ότι είναι απαραίτητη αυτή η διάταξη προς προστασία όλων των διαδίκων. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Τον λόγο έχει ο κ. Γέμελος.
ΔΗΜΗΤΡΙΟΣ ΓΕΜΕΛΟΣ (Εκπρόσωπος της Ομοσπονδίας Επιμελητών Ελλάδας (ΟΔΕΕ): Στην κυρία Παπαδημητρίου, που ρώτησε, καλησπέρα σας. Το Βιβλίο μας σήμερα εμάς, είναι ένα φυσικό βιβλίο. Μάλιστα, είναι τρία βιβλία, ένα βιβλίο επιδόσεων, ένα βιβλίο ατελών επιδόσεων και ένα βιβλίο εκθέσεων στα οποία καταχωρούνται οι αντίστοιχες πράξεις μας κατά χρονολογική σειρά και με ιδιαίτερο αριθμό η κάθε μία πράξη. 
Σε αυτά τα βιβλία μια φορά τον χρόνο γίνεται έλεγχος από τον Εισαγγελέα Πρωτοδικών ή από τον Πρωτοδίκη που εκείνος θα ορίσει και μάλιστα, γνωρίζουμε ότι υπάρχουν πολλές αντιδράσεις ήδη από την Ένωση Εισαγγελέων Ελλάδος που θέλουν να καταργηθεί αυτός ο έλεγχος. 
Εμείς τι θέλουμε; Θέλουμε να πάμε στην επόμενη εποχή. Δεν είναι δυνατόν το 2026 να σας δώσω ένα παράδειγμα, όταν έχουμε τον ετήσιο έλεγχο και περπατήσετε στην (οδό) Ακαδημίας στις 10.00΄το πρωϊ θα δείτε καμιά δεκαπενταριά δικαστικούς επιμελητές με τα βιβλία στον ώμο να πηγαίνουν προς τον σύλλογο για να περάσουν έλεγχο. Αυτή η εικόνα δεν τιμάει κανέναν. Ο έλεγχος, ας πούμε, θα μπορεί να γίνεται ψηφιακά, ο Εισαγγελέας από το γραφείο του και με τους κωδικούς που θα έχει πρόσβαση από την Ομοσπονδία να μπαίνει στο βιβλίο του κάθε δικαστικού επιμελητή που πρέπει να ελέγξει και να τον ελέγχει από το γραφείο του χωρίς ούτε εκείνος να χρειάζεται να κινηθεί, ούτε ο δικαστικός επιμελητής να φύγει, ας πούμε, από την Μύκονο να πάει στην Σύρο για να περάσει τον ετήσιο έλεγχο.
Το δεύτερο είναι ότι ο προπομπός ενός ψηφιακού βιβλίου υπάρχει ήδη σήμερα σε εμάς. Οι ηλεκτρονικές επιδόσεις που κάνουμε στο Κτηματολόγιο καταχωρούνται ψηφιακά στο portal της Ομοσπονδίας στο portalodee.gr μέσω του ΣΗΕ, μέσω του Συστήματος Ηλεκτρονικής Επίδοσης και εκεί καταχωρούνται τα απαραίτητα στοιχεία. Πότε έγινε η επίδοση, ακριβή ώρα με το δευτερόλεπτο, εάν παρελήφθη η επίδοση οπότε έναν προπομπό  ψηφιακού βιβλίου έχουμε ήδη και σήμερα. 
Τώρα οι λεπτομέρειες, ποιος θα έχει πρόσβαση σε αυτά, πότε θα μπορεί να έχει πρόσβαση και για ποιον λόγο, ποιες πράξεις θα καταχωρούνται και πώς θα καταχωρούνται, όλα αυτά θα καθοριστούν είμαι βέβαιος με την υπουργική απόφαση που θα εκδοθεί μέχρι τις 30 Σεπτεμβρίου του 2027 και από κει και πέρα θα δούμε και τα υπόλοιπα χρονοδιαγράμματα, αλλά είναι ένα πάγιο αίτημα του κλάδου για να πάμε στην επόμενη εποχή. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κύριε Πρόεδρε, συγγνώμη. Δεν είναι μόνον αυτά που είπατε. Είναι, πρώτον, για να διασφαλίζεται και να πιστοποιείται η ημερομηνία που έχει γίνει η κάθε επίδοση αφ’ ενός.
[bookmark: _Hlk236062381]ΔΗΜΗΤΡΙΟΣ ΓΕΜΕΛΟΣ (Εκπρόσωπος της Ομοσπονδίας Επιμελητών Ελλάδας (ΟΔΕΕ):  Αυτά είναι αυτονόητα και σήμερα. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Όχι, αυτονόητα δεν είναι, ζητούμενα είναι ακόμα και το δεύτερο να υπάρχει και να διασφαλίζεται και ο τρόπος πληρωμής που προβλέπει ο νόμος και το ποσόν το οποίο προβλέπει ο νόμος.
ΔΗΜΗΤΡΙΟΣ ΓΕΜΕΛΟΣ (Εκπρόσωπος της Ομοσπονδίας Επιμελητών Ελλάδας (ΟΔΕΕ): Αυτό είναι ένα δεύτερο στάδιο διότι, το ηλεκτρονικό βιβλίο το δικό μας θα είναι ένας προπομπός της προείσπραξης της αμοιβής μας ή της νόμιμης αμοιβής και είναι και αυτό επίσης, ένα πάγιο αίτημα του κλάδου. Ευχαριστώ, κύριε Υπουργέ, για την παρέμβαση. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Αρβανιτάκης.
ΑΡΑΣΚΕΥΑΣ ΑΡΒΑΝΙΤΑΚΗΣ (Πρόεδρος του Δ.Σ. της Εταιρείας Νομικών Βορείου Ελλάδος (ENOBE)): Ευχαριστώ πάρα πολύ, κύριε Πρόεδρε, όπως και τα μέλη του Κοινοβουλίου που απηύθυναν ερωτήσεις και προς την Εταιρεία Νομικών Βορείου Ελλάδος.
[bookmark: _Hlk236063405] Ειδικά στον φορέα μας εκφράστηκαν δύο ερωτήσεις από την κυρία Άννα - Μάνη Παπαδημητρίου, μία που αφορά το θέμα της αναίρεσης και ένα δεύτερο, που αφορά το θέμα των αγωγών SLAPP. Στο πρώτο θέμα αντίστοιχη ερώτηση απευθύνθηκε και από την κ. Παπαηλιού.
 Ας μου επιτραπεί, όμως, να ξεκινήσω από το δεύτερο θέμα τις αγωγές SLAPP διότι, αυτές είχα αναπτύξει και την πρωτοβουλία μου. Συμφωνούμε απόλυτα με όλους όσους αναφέρθηκαν και με τη θετική αντιμετώπιση που υπάρχει απέναντι στην προκείμενη διαδικασία για την αναγνώριση των συγκεκριμένων καταχρηστικών αγωγών. Συμφωνώ απολύτως και με τον αγαπητό τον κ. Πρόεδρο του Δικηγορικού Συλλόγου Πειραιά, τον κ. Κλάππα,  που αναφέρθηκε ειδικότερα και κυρίως στα δικονομικά θέματα των αγωγών SLAPP.
Εδώ, θα ήθελα να αναφέρω το εξής. Αυτό το οποίο ψάχνουμε είναι να βρούμε την πιο εύκολη και την πιο εύκολα προσαρμόσιμη στις ισχύουσες διατάξεις διαδικασία για την αναγνώριση αυτού του είδους των αγωγών. Το νομοσχέδιο προβλέπει και μια διαδικασία η οποία επιφέρει μία μόνο μικρή τροποποίηση στον Κώδικα Πολιτικής Δικονομίας δηλαδή, το γεγονός ότι σε μία συγκεκριμένη κατηγορία ειδικών διαδικασιών εισάγεται μια προθεσμία επίδοσης της αγωγής εντός μηνός κάτι που γνωρίζουμε ήδη και από την τακτική διαδικασία  επομένως, είναι μία πολύ μικρή παρέμβαση και βέβαια, η παρέμβαση που προέρχεται με το άρθρο 5 του νομοσχεδίου που έχει να κάνει με την ίδια την διαδικασία. Η ίδια η διαδικασία κατά την άποψή μας είναι η πλέον πρόσφορη για τους εξής λόγους. Πρώτα πρώτα αναφέρθηκε ο κ. Κλάππας στη δυνατότητα που θα είχαμε να εκμεταλλευτούμε το άρθρο 2  του ΄97 παράγραφος 3, την διάταξη του δικαστή στην τακτική διαδικασία. Εδώ θα είχα τις εξής σκέψεις και αντιρρήσεις σε αυτό το θέμα. Πρώτον ότι η υιοθέτηση της διαδικασίας αυτής στις ειδικές διαδικασίες και μάλιστα, σε μια ειδική διαδικασία θα είχε μία πολύ πιο περίπλοκη διαδικασία εισδοχής των ρυθμίσεων αυτών στις ειδικές διαδικασίας.
 Δεύτερον το γεγονός ότι ο δικαστής με διάταξή του, η οποία είναι αναιτιολόγητη, η οποία σε πολυμελές δικαστήριο όπως συνήθως είναι οι δικές μας οι περιπτώσεις των αγωγών SLAPP εκδίδονται μόνον από τον ίδιο χωρίς διάσκεψη και τα λοιπά, θα ενείχε τον κίνδυνο όχι πλήρους διαλεύκανσης των σχετικών υποθέσεων, οι οποίες είναι απαραίτητες διότι, πέρα από το γεγονός ότι αναγνωρίζεται η καταχρηστικότητα αυτό συνδέεται και με αντίστοιχες κυρώσεις στη συνέχεια πράγμα που απαιτεί οπωσδήποτε κάποια δικαστική διάγνωση.
 Εδώ θα έλεγα μία παρατήρηση στον κύριο Εκπρόσωπο των Ιδιοκτητών Ημερησίων Εφημερίδων Αθηνών, ο οποίος είπε ότι καλά είναι να μην υπάρχει τέτοια διαδικασία ενδιάμεση. Δεν είναι δυνατόν να υπάρχει διάγνωση, να υπάρχει μια τέτοια διαλεύκανση ενός τέτοιου ζητήματος και σύνδεσή του με σημαντικές έννομες συνέπειες και κυρώσεις χωρίς να υπάρχει αντίστοιχη, κατάλληλη δικαστική διάγνωση. Στο αν αυτό θα μπορούσε να γίνει με διαδικασία ασφαλιστικών μέτρων επίσης, αναφέρθηκε εκεί πέρα ο κ. Κλάππας, θα είχα να πω ότι ναι μεν, η διαδικασία αυτή των ασφαλιστικών μέτρων μπορεί να είναι λίγο πιο ταχεία πλην, όμως, δεδομένου ότι αυτή θα αφορά οριστική διάγνωση της διαφοράς η διαδικασία αυτή και με ένδικο μέσον θα συνδυαζόταν άλλωστε, το λέει και ο ίδιος ο νόμος και η Οδηγία ότι απαιτούνται ένδικα μέσα κατά αυτών και κατά δεύτερον, θα οδηγούμαστε σε μία κρίση με πιθανολόγηση, όπως είναι στα ασφαλιστικά μέτρα πάλι για μία τέτοια διαδικασία, η οποία θέλει την δικανική πεποίθηση και διάγνωση σωστή ούτως ώστε, να επέλθουν τα επιδιωκόμενα αποτελέσματα. Αυτό για τη διαδικασία του πρώιμου στάδιο των στρατηγικών αγωγών.
 Το ερώτημα που μου απευθύνθηκε ήταν ποια είναι τα ενδεχόμενα δικαστικά ζητήματα των άλλων λύσεων. Η λύση λοιπόν,  η οποία προτείνεται και είναι κατά την άποψή μας η  πιο απλή και η πιο λειτουργική ακριβώς διότι, με μία διαδικασία προβλέπει από τον δικάζοντα δικαστή δηλαδή, από τον φυσικό δικαστή να λυθεί σε πρώιμο στάδιο, όπως απαιτεί η Οδηγία το θέμα της διάγνωσης, αλλά και των ενδεχόμενων κυρώσεων στις αγωγές αυτές, των καταχρηστικών αγωγών.
 Το δεύτερο αφορά την αναίρεση. Το θέμα δηλαδή, του φίλτρου στην αναίρεση κατά πόσον επιφέρει αποκλεισμό στην πλήρη δικανική προστασία και εδώ οι σκέψεις και οι αντιρρήσεις των δικηγορικών συλλόγων και του προέδρου όλων των δικηγορικών συλλόγων της χώρας μας είναι απολύτως κατανοητές και απολύτως δικαιολογημένες.
 Στο θέμα αν επέρχεται και εάν υπάρχει πρόβλημα στον περιορισμό των ενδίκων μέσων απάντησε λεπτομερέστερα προηγουμένως η κυρία σύμβουλος και η καθ΄ ύλην θα έλεγα αρμόδια, δογματικά, εάν μείνει κανένας θα πρέπει να πει ότι τόσο σε επίπεδο συντάγματος ελληνικού τόσο ο Άρειος Πάγος, όπως και το ΣτΕ, όπως ακούσαμε δεν θεωρεί τον περιορισμό στα ένδικα μέσα ως ανεπίτρεπτο συνταγματικά το ίδιο ακριβώς ισχύει και για την Ευρωπαϊκή Σύμβαση Των Δικαιωμάτων του Ανθρώπου το άρθρο 6, δεν κατοχυρώνει όλα τα ένδικα μέσα και εδώ βέβαια, δεν μιλάμε για περιορισμό ένδικων μέσων μιλάμε για ένα φίλτρο σε ένα ένδικο μέσον το οποίο όπως επίσης σωστά είπε η κυρία σύμβουλος έχουμε ήδη και στην πολιτική δικονομία και σε επίπεδο εφέσεως διότι, η έφεση μέχρι σε υποθέσεις διαφορών 8.000 χιλιάδων μικροδιαφορών δεν επιτρέπεται η άσκηση έφεσης.
 Επομένως, το φίλτρο είναι γνωστό και στη δική μας έννομη τάξη και στα πολιτικά δικαστήρια και στα διοικητικά δικαστήρια όπως ακούσαμε και επειδή η ερώτηση ήταν για άλλες έννομες τάξεις της κυρίας βουλευτού, εγώ θα έλεγα ότι δεν υπάρχει έννομη τάξη που να μην θέτει περιορισμό ποσοτικό στα ένδικα μέσα και στο ένδικο μέσον της αναίρεσης.
 Μάλιστα, στη γερμανική πολιτική δικονομία το ένδικο μέσον της αναίρεσης εξαρτάται, εάν το επιτρέψει ή όχι ο δικαστής ο οποίος εκδίδει την διαφορά δηλαδή, ο δικαστής που εκδίδει την τελεσίδικη Απόφαση ορίζει, εάν η Απόφαση αυτή είναι αναιρετέα ή δεν είναι αναιρετέα.
 Ρώτησε ο κύριος Παπαηλιού, αρκεί το οικονομικό κριτήριο; Θα συμφωνούσα μαζί του ότι δεν αρκεί ότι εδώ πέρα πράγματι, μπορεί μία απόφαση χαμηλού ορίου να δημιουργεί ένα πρόβλημα μεγάλο νομικό το οποίο πρέπει να λυθεί, αλλά και πρόβλημα ενότητας της ασφάλειας και ασφάλειας του δικαίου, όπως ο ίδιος παρατήρησε. Πράγματι, είναι έτσι. Το θέμα αυτό λύνεται με την διάταξη του σχεδίου νόμου ότι αυτό μπορεί να τεθεί στη συγκεκριμένη Επιτροπή, η οποία θα κρίνει, εάν συντρέχει ή δεν συντρέχει η προϋπόθεση αυτή και το δεύτερο κρίσιμο ζήτημα εδώ είναι ποιο είναι το κριτήριο για τον περιορισμό, τον ποσοτικό περιορισμό και το φίλτρο αυτό στο όριο για την αναίρεση. Υπάρχει η παρατήρηση των δικηγορικών συλλόγων και είναι απολύτως ακριβής ότι εδώ τίθεται ένα όριο, το ύψος της επιδικασθείσας αποζημιώσεως του επιδικασθέντος ποσού και όχι το ύψος του αιτηθέντος ποσού. Πράγματι, εδώ πέρα υπάρχουν θετικά και αρνητικά και από τις δύο πλευρές. 
Κοιτάξτε, εάν τυχόν πηγαίναμε στο ύψος που  αιτηθέντος ποσού μιλάμε για υποθέσεις μικρού βαθμού, μικρού  ύψους άρα, μια διαφορά, η οποία είναι 8, 10, 12, χιλιάδες, ο διάδικος θα μπορούσε να την προσδιορίσει στις 21.000 χιλιάδες χωρίς να έχει ελάχιστα επιβαρυντικά στοιχεία γι’ αυτό δηλαδή, τα δικαστικά έξοδα από την μερική απόρριψη, την τυχόν μερική απόρριψη θα ήταν πολύ, πολύ δευτερεύοντα έτσι ώστε με ορίζοντα το ποσόν της διαφοράς 21.000 χιλιάδες, να μην υπάρχει καμία διαφορά που να εμπίπτει στο  φίλτρο αυτό της αναίρεσης.
  Από την άλλη πλευρά βέβαια, υπάρχει και η περίπτωση μιας διαφοράς 1,5 εκατομμυρίων ευρώ να επιδικαστεί ένα ποσόν 19.000 χιλιάδων ευρώ. Εδώ δεν είναι το κρίσιμο το ποσόν των 19.000  τα οποία επιδικάστηκαν, αλλά το ένα τετρακόσια τα οποία αποδικάστηκαν άρα, λοιπόν και εδώ νομίζω στο σημαντικό αυτό θέμα νομίζω ότι δίνει λύση η συγκεκριμένη διάταξη, η οποία προβλέπει την δυνατότητα να επιτραπεί η αναίρεση ακόμη και όταν πρόκειται για επί της ουσίας κρίση της διαφοράς δηλαδή, εάν έχουμε καμία τέτοια περίπτωση όπου πράγματι υπάρχει μεγάλη δυσαναλογία ως προς το αιτηθέν και δικαιολογημένη δυσαναλογία ως προς το αιτηθέν σε σχέση με το επιδικασθέν ποσόν.
 Κατά την άποψή μας λοιπόν, η ρύθμιση αυτή σε συνδυασμό πάντα με τις δύο ειδικότερες ρυθμίσεις που προβλέπει για το επιτρεπτό της αναίρεσης νομίζω ότι είναι συνταγματικά ανεκτή. 
Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Κωνσταντοπούλου Ζωή, Ρούσσου Έλλη, Βαλτογιάννης Διονύσιος, Δρίτσας Θεόδωρος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Τον λόγο έχει η κυρία Μαρία Αντωνιάδου, Πρόεδρος της Ένωσης Συντακτών Ημερησίων Εφημερίδων Αθήνας. 
ΜΑΡΙΑ ΑΝΤΩΝΙΑΔΟΥ (Πρόεδρος του Δ.Σ της Ένωσης Συντακτών Ημερησίων Εφημερίδων (ΕΣΗΕΑ)): Κύριε Πρόεδρε, κύριε Υπουργέ, κυρίες και κύριοι Βουλευτές, θα πρέπει να κατανοήσουμε τι σημαίνει SLAPP. SLAPP είναι το χαστούκι γι’ αυτό στην αρχή μίλησα κιόλας για μία δικαίωση του παγκόσμιου δημοσιογραφικού κινήματος ως προς την Οδηγία και στο εσωτερικό της χώρας το γεγονός ότι αυτή η Οδηγία εφαρμόζεται στο ελληνικό δίκαιο είναι μια επιτυχία των δημοσιογραφικών ενώσεων. Χαιρετίζουμε το γεγονός ότι το Υπουργείο από το 2022 που ξεκινήσαμε τον διάλογο και η Κυβέρνηση και με τη στήριξη των κομμάτων την οποία, όπως την είδαμε σήμερα να ξεδιπλώνεται, βοήθησαν πάρα πολύ και το έκαναν αντιληπτό. Δεν θα μπω στην περιγραφή αγωγών που αντιμετωπίσαμε, θα σας δώσω μόνον ένα παράδειγμα. 
Κατά τη διάρκεια της κρίσης έκλεισαν εφημερίδες, ιδιοκτήτες εξαφανίστηκαν και κλήθηκε η ΕΣΗΕΑ να στηρίξει δημοσιογράφους στους οποίους κάποιος πήγε και κατάσχεσε τα σπίτια τους σε μια διεύθυνση που υπήρχε μία εφημερίδα που έκλεισε και κινδύνευαν άνθρωποι 85χρονών γονείς να μείνουν στον δρόμο. Ήταν μία σοκαριστική διαδικασία που έζησε η ΕΣΗΕΑ και οι δημοσιογραφικές ενώσεις της χώρας και δεν θέλουμε να επαναληφθούν τέτοια φαινόμενα, όπως δεν θέλουμε να υπάρξουν φαινόμενα που ορισμένοι ιδιοκτήτες μέσων ενημέρωσης ευτυχώς, δεν αναλαμβάνουν να πληρώσουν τα εξοντωτικά πρόστιμα τα οποία βιώσαμε όπως είπα κυρίως κατά τη διάρκεια των τριών μνημονίων στη χώρα. 
Ευχαριστώ πάρα πολύ τους τρεις βουλευτές, την κυρία Λιακούλη ιδιαίτερα με την οποία πολλές φορές έχουμε συνομιλήσει για τέτοια θέματα, τον κύριο Δρίτσα και την κυρία Καραγεωργόπουλου για τα ζητήματα που έθεσαν. 
Το πρώτο ζήτημα για μας είναι οι εκκρεμούσες υποθέσεις, αυτές οι αγωγές που υπεβλήθησαν πριν από την ψήφιση του νόμου που θα έχουμε αυτές τις ημέρες και οι υποθέσεις οι οποίες έχουν κριθεί πρωτόδικα. Κύριε υπουργέ, πρέπει να το αντιμετωπίσετε στο άρθρο 19  παρ. α΄, εμείς ως ΕΣΗΕΑ  έχουμε καταθέσει στη διαβούλευση συγκεκριμένη διάταξη για να δούμε πως ακριβώς θα αντιμετωπιστεί αυτό το φαινόμενο. 
Το δεύτερο που ζητήσαμε ήταν το θέμα της εκπαίδευσης και αυτή η καταγραφή που θα υπάρχει σε μια δημόσια πλατφόρμα να μην είναι απλή και αυτό το έχουμε καταγράψει και έχουμε πει πως πρέπει να γίνει και βεβαίως, κύριε Υπουργέ, πρέπει να αντιμετωπισθεί το θέμα του προδήλως αβάσιμη. Θα μπορούσε να μπει «η έλλειψη βασιμότητας πρέπει να προκύπτει άμεσα χωρίς πλήρη αποδεικτική διερεύνηση.». Εμείς αυτά τα τρία θεωρούμε ότι είναι κυρίαρχα σε αυτή τη φάση και πάλι να χαιρετίσουμε την προσπάθεια αντιμετώπισης του φαινομένου από την ελληνική Κυβέρνηση γιατί, κύριε Υπουργέ και κυρίες και κύριοι Βουλευτές, είναι γνωστό ότι εφαρμόζουμε τον νόμο που έχει εφαρμοστεί σε αυτό το πλαίσιο μόνον σε ορισμένες χώρες της Κεντρικής Ευρώπης διότι, η Οδηγία αφορά διασυνοριακές υποθέσεις τις οποίες δεν έχουμε στην Ελλάδα ευτυχώς. Έχουμε μόνον αυτές τις αγωγές που προσπαθούν να φιμώσουν τον δημοσιογράφο αφού άλλωστε μία υπόθεση τέτοια εκδικάζεται με το ισχύον νομικό ζήτημα μετά από τρία, πέντε  χρόνια και σερνόμαστε οι δημοσιογράφοι στις δικαστικές αίθουσες. 
Σας ευχαριστώ πάρα πολύ που με ακούσατε και περιμένω, κύριε Υπουργέ, τις απαντήσεις σας. Οι δημοσιογραφικές ενώσεις περιμένουν να δουν τι επιπλέον μπορούμε να κάνουμε τόσο στην Ελλάδα όσο και στο εξωτερικό, το γνωρίζετε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Δημήτρης Ηλιόπουλος. 
ΔΗΜΗΤΡΙΟΣ ΗΛΙΟΠΟΥΛΟΣ (Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ)): Ευχαριστώ για τις ερωτήσεις. Θα απαντήσω πρώτα στην κυρία Λιακούλη, στα δικά της ερωτήματα. Το πρώτο ερώτημα ήταν ποια κενά και κατ’ επέκταση ποιες προτάσεις υπάρχουν στο νομοσχέδιο, νομίζω ότι καλύπτει το αντικείμενο της τοποθέτησης και της δικής μας ως Ένωση Εκδοτών Διαδικτύου και όλων των φορέων άρα, νομίζω ότι λαμβάνονται υπόψιν έτσι δεν κρίνεται σκόπιμο να τις επαναλάβουμε έτσι κι αλλιώς θα υπάρξουν τα αντίστοιχα υπομνήματα τα οποία θα κατατεθούν.
Για τη θέση μας απέναντι στο Μητρώο, το Μητρώο δεν το αντιμετωπίζουμε ως μία μαύρη λίστα ατόμων ή επιχειρήσεων, αλλά ως αυτό που πραγματικά είναι δηλαδή, έναν κατάλογο ανοικτών δεδομένων, δεν έχουμε κάποια παρατήρηση επάνω σε αυτό στο κρίσιμο, όμως, ερώτημα, εάν πρέπει να υπάρξει μέριμνα γι’ αυτούς που βρίσκονται ήδη σε αγωγή και έχετε απόλυτο δίκαιο γιατί πρέπει να υπάρξει μέριμνα και είναι τρεις εδώ πέρα οι περιπτώσεις, ας το πούμε έτσι. 
Είναι αγωγές, οι οποίες δεν έχουν συζητηθεί καθόλου είναι αγωγές που έχουν συζητηθεί χωρίς να έχει βγει απόφαση σε πρώτο Βαθμό είναι βεβαίως και αγωγές στις  οποίες έχει βγει πρωτοβάθμια απόφαση και πιθανότατα οδηγούνται σε δευτεροβάθμιο επίπεδο. Θέλω να ελπίζω τουλάχιστον, στις δύο πρώτες περιπτώσεις πρέπει να μας απαντήσει ο Υπουργός, θα υπάρχει το περιθώριο για μια μέριμνα, ώστε να μπορεί να υπάρξει η απόρριψη των αγωγών αυτών ως αβάσιμες στο πλαίσιο που προβλέπει το νομοσχέδιο.
Τέλος, για τον κύριο Δρίτσα, επειδή οι ερωτήσεις του κυρίου Δρίτσα ήταν νομικής φύσης, εγώ δεν είμαι νομικός άρα, φοβάμαι ότι δεν θα μπορέσω να σας διαφωτίσω ομολογώ, όμως, σχετικά με την πιθανή ασάφεια στους όρους του νομοσχεδίου δεν έχει υπάρξει από τους νομικούς της Ένωσης τέτοια τοποθέτηση, από εκεί και πέρα για το θέμα του περιορισμού στο αστικό δίκαιο και την δυνατότητα επέκτασης στο ποινικό δίκαιο είναι εύλογη η ερώτηση και πάλι δεν μπορώ να σας διαφωτίσω γιατί έχει γίνει αυτό, αλλά θέλω να ελπίζω ότι οι νομικοί θα καταφέρουν να τοποθετηθούν σίγουρα καλύτερα από εμένα.
ΙΩΑΝΝΗΣ ΜΠΟΥΓΑΣ (Υπουργός Δικαιοσύνης): Κύριε Πρόεδρε, μου επιτρέπετε;
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ναι, κύριε Υπουργέ.
ΙΩΑΝΝΗΣ ΜΠΟΥΓΑΣ (Υπουργός Δικαιοσύνης): Επειδή, πράγματι, πρέπει να δώσουμε μια εξήγηση εκ πρώτης όψεως δεν φαίνεται εύλογο να αποκλείονται οι ποινικές και διοικητικές υποθέσεις αυτό, όμως, είναι κάτι το οποίο προβλέπει και ζητά η ίδια η Οδηγία. Κατά συνέπεια εμείς συμμορφωνόμαστε με τις ρυθμίσεις της Οδηγίας και αυτός είναι λόγος που εξαιρούνται οι υποθέσεις οι οποίες αναγράφονται στο άρθρο 2.
ΔΗΜΗΤΡΙΟΣ ΗΛΙΟΠΟΥΛΟΣ (Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ)): Ευχαριστώ για τη διευκρίνιση.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Περνάμε στον κ. Ανδρέα Κουτσόλαμπρο για να μας δώσει τις απαντήσεις ή τις διευκρινίσεις που έχετε να κάνετε, Πρόεδρε.
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Θα σταθώ στο ερώτημα της σχέσης της αίτησης αναίρεσης με το ποσόν και τις διαφορές που υπάρχουν και τις ομοιότητες σε σχέση με το πλαφόν, το φίλτρο όπως το λέμε που υπάρχει στο Συμβούλιο της Επικρατείας στις διοικητικές υποθέσεις απαντώντας και στην αξιότιμη Πρόεδρο την κυρία Βιτάλη. 
Εδώ, εμείς θέσαμε μια βασική αρχή.  Ενδιαφέρει τον Δικηγορικό Σύλλογο Αθηνών και την Ολομέλεια να μην τίθενται περιορισμοί στο δικαίωμα προσφυγής των πολιτών στη δικαιοσύνη γενικά. Είναι μια γενική αρχή την οποία νομίζω όλοι αποδεχόμαστε. Το να συγκρίνουμε το όριο που υπάρχει στη διοικητική δικαιοσύνη νομίζω δεν είναι δόκιμο. Εκεί έχουμε υποθέσεις με αντίδικο το Δημόσιο, Νομικά Πρόσωπα Δημοσίου Δικαίου και συνήθως αυτή η διάταξη του περιορισμού, η οποία αφορά το αντικείμενο της υπόθεσης και όχι το επιδικασθέν έχει μεγάλη διαφορά διότι, κάποιος μπορεί να ζητάει 100.000 ευρώ στα πολιτικά δικαστήρια και να του επιδικαστούν 19.000 και να μην έχει δικαίωμα, ενώ αντιστοίχως μια αγωγή στα διοικητικά δικαστήρια αντικειμένου 100.000 ευρώ είναι προφανές εκτός αν είναι από δημόσιες συμβάσεις -ξέρει η κ. Βιτάλη- μία αγωγή θα μπορούσε να φτάσει μέχρι το Συμβούλιο Επικρατείας με αναίρεση και ας είχε απορριφθεί ή ας είχε επιδικαστεί ένα μέρος 10.000  ευρώ θεωρώ λοιπόν, εδώ υπάρχει ένα βασικό ζήτημα.
Για τον πολίτη η υπόθεσή του ακόμα και αν αφορά μισθώματα και είναι 5.000 ευρώ που έχει επιδικαστεί είναι σημαντικό. Εδώ λοιπόν, του κόβουμε το δικαίωμα, δεν του δίνουμε τη δυνατότητα να καταφύγει δηλαδή, μπορεί ένας πολίτης να ζητούσε από μισθώματα 25.000 ευρώ θα του επιδίκασε 19.000 και να μην μπορεί να καταφύγει να βρει ενδεχομένως λόγους αναιρετικούς και να προσφύγει στο ανώτατο δικαστήριο, δηλαδή για μας εδώ είναι ζήτημα αρχής το ότι τίθεται όχι το αντικείμενο της δίκης, αλλά το επιδικασθέν ποσό. 
Να πω στον Υπουργό εδώ ότι είχαμε ζητήσει, κύριε Υπουργέ, για την ταυτότητα του νομικού λόγου να μην εξαιρούνται μόνον οι εργατικές υποθέσεις, αλλά να είναι και οι αμοιβές οι οποίες είναι με την ίδια διαδικασία, δικάζονται  με την εργατική διαδικασία, και εκεί πολλές φορές είναι αμοιβές μισθωτών υπηρεσιών, μηχανικών και άλλων κατηγοριών συμβολαιογράφων, δικηγόρων και άλλων κατηγοριών πολιτών που προσφεύγουν άρα, θα  μπορούσε να επεκταθεί εκεί.
 Επίσης, έβλεπα επειδή μας ρώτησε ο συνάδελφος ο βουλευτής για τις προθεσμίες, εάν τις βρίσκουμε πρόσφορες εντάξει, 30 ημέρες είναι και η προθεσμία της αναίρεσης είναι πρόσφορη που τίθεται ως προθεσμία προσφυγής στο αρμόδιο συμβούλιο που θα επιδικάζει απλά, μια νομοτεχνική βελτίωση ίσως θα χρειαζόταν, κύριε Υπουργέ, εκεί που λέει είναι 30 ημέρες από την έκδοση απάντησης εγώ θα έλεγα -προς διασφάλιση και του πολίτη- έκδοση και κοινοποίηση της απάντησης άρα, μια νομοτεχνική βελτίωση εκεί θα μπορούσε να υπάρξει.
 Για το άρθρο 61 που είναι το ζήτημα της διαμεσολάβησης σε υποθέσεις κλιματολογικών διαφορών με άγνωστο ιδιοκτήτη εδώ κατ’ αρχάς να σας πω ότι δεν έχει συνεδριάσει η Ολομέλεια  άρα, θα σας πω κάποιες απόψεις ως δικηγόρος γνώστης αυτού του αντικειμένου και με βάση τις γενικές αρχές που γνωρίζουμε όλοι. 
Εδώ φαίνεται ότι αναθέτουμε ένα δικαιοδοτικό έργο στον διαμεσολαβητή που δεν έχει τέτοια αρμοδιότητα και μάλιστα, ο διαμεσολαβητής μπορεί να μην είναι δικηγόρος άρα, καταλαβαίνω τον σκοπό της διατάξεως ότι εδώ έχουμε πάρα πολλά προβλήματα στο Κτηματολόγιο με τα ακίνητα αγνώστου ιδιοκτήτη που εκεί φαίνεται το Δημόσιο να αντλεί κάποια δικαιώματα.  Γνωρίζοντας και από μέσα το Δημόσιο και τους δημόσιους φορείς καταλαβαίνω ότι πολλές φορές το Δημόσιο ή ο φορέας στον οποίο ανήκει το ακίνητο δύσκολα μέσα σε 30 ημέρες θα μπορέσει να προβάλει τα επιχειρήματα  ή την κυριότητα που έχει. 
Θα ήθελα λίγο περισσότερη συζήτηση και να την ξαναδούμε αυτήν τη διάταξη νομίζω ότι χρήζει κάποιες βελτιώσεις, ως προς το κομμάτι αυτό και τελειώνω, κύριε Πρόεδρε, σε σχέση με το ερώτημα που έθεσε η κυρία Καραγεωργοπούλου για την τροποποίηση του κώδικα συμβολαιογράφων ως προς την απαρτία των γενικών συνελεύσεων των συμβολαιογραφικών συλλόγων.  Να πω ότι η διάταξη για την οποία εξέφρασε την άποψή της η Ολομέλεια που αφορά το διορισμό προσωρινής διοίκησης στον Πανελλήνιο Ιατρικό Σύλλογο από τον Υπουργό Υγείας νομίζω είναι δύο διαφορετικές περιπτώσεις. 
Στην μία περίπτωση εδώ επεμβαίνει ο Υπουργός αυτοδιοίκητο στην αυτορρύθμιση ενός επιστημονικού συλλόγου που είναι μεν Νομικό Πρόσωπο Δημοσίου Δικαίου, αλλά σωματειακής μορφής και οφείλει η πολιτεία συνεπώς, να σέβεται την αυτοτέλειά του, τη βούληση των μελών, εκεί μάς ζητήθηκε η γνώμη από τον Πανελλήνιο Ιατρικό Σύλλογο και την εκφράσαμε,   νομίζω ήταν ομόφωνη  η απόφαση της Συντονιστικής Επιτροπής των προέδρων των δικηγορικών συλλόγων και είναι καταγεγραμμένη, την στείλαμε και στον Υπουργό και φαντάζομαι έχει ληφθεί υπόψη και από το Κοινοβούλιο. 
Εδώ, δεν μας έχει ζητηθεί η άποψη από τον συμβολαιογραφικό σύλλογο και σεβόμενος τον θεσμικό μου ρόλο δεν θα ήθελα να λάβω θέση εφόσον, ο  συμβολαιογραφικός σύλλογος ή η συντονιστική επιτροπή των συμβολαιογραφικών συλλόγων δεν μας έχει ζητήσει την συνδρομή μας ή  τη νομική μας άποψη επί του ζητήματος.
 Έχω πληροφορηθεί ότι υπάρχει απόφαση του διοικητικού συμβουλίου του συμβολαιογραφικού συλλόγου που είναι κατά της ρυθμίσεως αυτής οπότε, εφόσον υπάρχει αυτή η ρύθμιση είναι προφανές ότι η ολομέλεια των δικηγορικών συλλόγων συντάσσεται με την άποψη του επιστημονικού συλλόγου που είναι και αδερφός σύλλογος, ένας από τους επιστημονικούς συλλόγους που έχουμε πορευθεί  μαζί τα πολλά τελευταία χρόνια.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):  Παρακαλώ, κύριε Πρόεδρε, θα ήθελα για λίγο τον λόγο.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Παρακαλώ κύριε Υπουργέ, έχετε τον λόγο.
[bookmark: _Hlk243040827]ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):  Ήθελα να πω για το άρθρο 61. Πρώτον, θα αποσαφηνίσουμε ότι διαμεσολαβητής θα είναι νομικός ενδεχομένως και νομικός που θα έχει την ιδιότητα του δικηγόρου, ένα είναι αυτό  δεύτερον, δεν θα είναι δικαιοδοτική η αρμοδιότητα του διαμεσολαβητή, θα είναι διαπιστωτική και θα είναι διαπιστωτική διότι, ο πληρεξούσιος από το Νομικό Συμβούλιο του Κράτους προκειμένου να συμφωνήσει για το ακίνητο αγνώστου ιδιοκτήτη θα πρέπει να έχει ήδη τα έγγραφα από τις αρμόδιες υπηρεσίες μπορεί να είναι η Κτηματική Υπηρεσία του Δημοσίου, το Δασαρχείο ότι το Δημόσιο δεν προβάλει επί του συγκεκριμένου ακινήτου δικαιώματα εμπράγματα. 
Θα ήθελα επίσης, να σας υπενθυμίσω ότι υφίσταται ακόμη και σήμερα μια διάταξη του νόμου 1539/38, όπου εκεί όποιος διεκδικεί δικαιώματα εμπράγματα σε βάρος του ελληνικού Δημοσίου, υποχρεούται έξι μήνες τουλάχιστον πριν εγείρει, ασκήσει την αγωγή του να προβάλει τα δικαιώματά του αυτά και το Δημόσιο έχει δικαίωμα στο πλαίσιο αυτής της διαδικασίας να αναγνωρίσει την κυριότητα στο πρόσωπο του ενάγοντος ή του αιτούντος.
Κατά συνέπεια, υπάρχει αυτή η διαδικασία ήδη,  εμείς θέλουμε να διευκολύνουμε όπου το Δημόσιο δεν προβάλει δικαιώματα και δεν έχει τα αποδεικτικά μέσα για να αποδείξει τα δικαιώματά του να μπορούμε με μια διαδικασία απλή να λύνουμε τις διαφορές. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Κλάππας.
ΗΛΙΑΣ ΚΛΑΠΠΑΣ (Μέλος του Προεδρείου της Ολομέλειας των Προέδρων των Δικηγορικών Συλλόγων Ελλάδος): Η Εισηγήτρια, η κυρία Παπαδημητρίου, κύριε Πρόεδρε, κύριε Υπουργέ, κυρίες και κύριοι βουλευτές,  έθεσε ένα πολύ σημαντικό θέμα, το θέμα της αντισυνταγματικότητας. Η συντονιστική δεν το έβαλε το θέμα της αντισυνταγματικότητας. Γνωρίζουμε τις αποφάσεις που υπάρχουν ως προς το φίλτρο του Συμβουλίου της Επικρατείας εμείς, εάν δείτε την απόφαση της συντονιστικής τονίζουμε την ανάγκη να υπάρξει προστασία της ασφάλειας δικαίου, να υπάρξει αποτελεσματική έννομη προστασία και να διασφαλισθεί θεσμικός μηχανισμός ελέγχου της ορθής εφαρμογής του δικαίου, ανεξαρτήτως ποσού. 
Όσον αφορά στο θέμα της αντισυνταγματικότητας οφείλω να επισημάνω για να δείτε κι εσείς, κυρίες και κύριοι βουλευτές, κάποια πράγματα πως μεταφέρονται από την μία δικαιοσύνη στην άλλη ενώ δεν θα πρέπει να γίνεται αυτό διότι, δεν πρέπει να λειτουργεί ο καθρέφτης σ’ αυτές τις περιπτώσεις. Αν διαβάσετε την Αιτιολογική ‘Έκθεση, θα δείτε ότι γίνεται επίκληση του Συντάγματος στο άρθρο 95, κυρία Παπαδημητρίου, το οποίο άρθρο 95 αφορά το Συμβούλιο της Επικρατείας δηλαδή εδώ πέρα τι κάνουμε; Προσπαθούμε να φέρουμε στην πολιτική δικαιοσύνη κάτι το οποίο το αιτιολογούμε με την διοικητική δικαιοσύνη και το άρθρο 95 του Συντάγματος που λέει «αναίρεση στο Συμβούλιο της Επικρατείας, όπως ο νόμος ορίζει,  αρμοδιότητα του Συμβουλίου της Επικρατείας, όπως ο νόμος ορίζει». Αλλά εδώ δεν μιλάμε για Συμβούλιο της Επικρατείας, μιλάμε για Άρειο Πάγο κι όμως, αν δείτε η αιτιολογική έκθεση μιλάει για Συμβούλιο της Επικρατείας, νόμος 3900/2010, είμαστε στα μνημόνια. Έχει γεμίσει το Συμβούλιο της Επικρατείας ευρωυποθέσεις και το φίλτρο είναι μία αναγκαία συνθήκη για την επιβίωση του δικαστηρίου. 
Αυτό, λοιπόν, που έγινε τότε, ερχόμαστε σήμερα να το δικαιολογήσουμε για τον Άρειο Πάγο. Ακούσατε πολύ και δεν θέλω να το επαναλάβω και από τον Πρόεδρο, τον κ. Κουτσόλαμπρο και από τους άλλους ομιλητές ότι εδώ δεν έχουμε να κάνουμε με το ύψος, έχουμε να κάνουμε με την ασφάλεια δικαίου. 
Άκουσα τον αξιότιμο Καθηγητή να λέει ότι θα μπορούσε κάποιος να βάλει 21.000. Ναι, κύριε Καθηγητά, το ξέρετε καλύτερα από μένα ότι η αρχή της διάθεσης είναι η  βασική αρχή που μαθαίνουμε, μας την μαθαίνετε, κύριε Καθηγητά,  μας την μαθαίνετε στο πρώτο εξάμηνο της Νομικής Σχολής δεν θα την αλλάξουμε λοιπόν, τώρα στην πολιτική δίκη υπάρχει η αρχή της διάθεσης, αλλά να πως και κάτι άλλο, κύριε Πρόεδρε. Σήμερα, εγώ που θα ζητήσω να κάνω αναίρεση την αγωγή μου, όταν την άσκησα πριν ένα, δύο, πέντε χρόνια για να φτάσω σήμερα στον Άρειο Πάγο έ, δεν ήξερα ότι θα υπάρξει τέτοιο όριο συνεπώς, εάν ο Άρειος Πάγος βρίσκεται σε αντίστοιχο σημείο με αυτό που βρισκόταν το Συμβούλιο της Επικρατείας το 2010 και νιώθει την ανάγκη να αποφορτιστεί από υποθέσεις, δεν κινδυνεύει από κάποιον που καταχρηστικά θα βάλει το αντικείμενο της δίκης του στις 21.000 διότι, αυτές οι υποθέσεις που είναι να πάνε στον Άρειο Πάγο έχουν ήδη κατατεθεί εδώ και χρόνια. 
Πάω παρακάτω. Επίσης, για το θέμα της αναίρεσης διότι, είναι ένα πολύ σημαντικό θέμα το οποίο δεν πρέπει να προσπεράσουμε έτσι εύκολα θα ήθελα να τονίσω ότι εδώ πέρα η ΕΣΔΑ και το ΕΔΑ τονίζει με το άρθρο 6 παράγραφος 1, την ανάγκη αποτελεσματικής έννομης προστασίας και αυτή η αποτελεσματική έννομη προστασία δεν μπορεί να παραβλέψει τον έλεγχο νομιμότητας από τον Άρειο Πάγο. Δεν είναι τρίτος βαθμός δικαιοδοσίας, είναι τρόπος ελέγχου της νομιμότητας.
Θέλω να γίνει κατανοητό τι σημαίνει το κριτήριο. Η κυρία Βιτάλη, ενίσχυσε την άποψη των δικηγορικών συλλόγων, η κυρία Πρόεδρος διότι, αναφέρθηκε στο αντικείμενο της δίκης ως κριτήριο για να πάει κανείς στο Συμβούλιο της Επικρατείας. Εδώ έχουμε δεδικαζόμενο πόσον, θα ασκήσετε αγωγή -σας το είπε και ο κ. Κουτσόλαμπρος-  για 100.000, θα επιδικαστεί 19.000 και ο ίδιος ο δικαστής θα αποφασίσει, εάν θα ελεγχθεί από τον Άρειο Πάγο. 
Περνάω στο επόμενο θέμα το οποίο είναι επίσης, πολύ σημαντικό. Είναι ότι εδώ ακριβώς επειδή αυτό το επιδικαζόμενο ποσόν δεν υπάρχει στην δικονομία μας, θα δημιουργηθούν παραδοξότητες για το θέμα της υποκειμενικής και αντικειμενικής σώρευσης και επισημαίνω, κύριε Υπουργέ, είναι πολύ σημαντικό. 
Αν καταλήξετε τελικά, στο να βάλετε το φίλτρο δεν αρκεί να το αναφέρετε στην Έκθεση την Αιτιολογική ότι είναι δεκτικές αναίρεσης οι απορριπτικές  αποφάσεις καθώς και οι αποφάσεις που εκδίδονται με αντικείμενο ανεπίδεκτο χρηματικής αποτίμησης. Θα πρέπει να υπάρχει στο κείμενο του νόμου, μόνη η επίκληση της Αιτιολογικής ‘Έκθεσης δεν διασφαλίζει αυτό το οποίο θέλουμε σε αυτήν την περίπτωση, όταν πρόκειται για ένα τέτοιο καινούργιο φίλτρο το οποίο ελπίζουμε να μην υιοθετήσετε, αλλά αν το κάνετε πρέπει η διάταξη να μην είναι ατελής νομικά και βέβαια για το θέμα της νομοθετικής εξουσιοδότησης δεν θα επανέλθω. 
Για το θέμα του μεταβατικού δικαίου ήδη σας είπαμε. Ο κύριος Παπαηλιού έθεσε και εκείνος το θέμα του επιδικαζόμενου ποσού. Η κυρία  Καραγεωργοπούλου ήδη νομίζω ο Πρόεδρος μάς απάντησε για τα ζητήματα του Κτηματολογίου κύριε Δρίτσα, στα θέματα των SLAPP ναι, υπάρχουν αόριστες νομικές έννοιες ωστόσο, εκείνο που παρατηρούμε είναι ότι ο νομοθέτης εδώ έχει κάνει μία αξιοπρόσεκτη προσπάθεια  να τις διασαφηνίσει. 
Το άρθρο 4 για μας είναι πάρα πολύ σημαντικό, είναι  οι ορισμοί. Για εμάς, είναι ένας οδηγός. Για όλους τους νομικούς της πράξης οι ορισμοί είναι ο οδηγός μας για να μπορέσουμε στην πράξη να αντιμετωπίσουμε αυτά τα φαινόμενα των αόριστων νομικών εννοιών και να μπορέσουμε να τα εφαρμόσουμε, έτσι ώστε να μην υπάρχει αυτά που λέτε για καταχρηστική αγωγή, για προδήλως αβάσιμη, για προδήλως απαράδεκτη, να μπορούμε να τα αντιμετωπίσουμε στην πράξη. Εδώ θα έρθει η νομολογία να μας βοηθήσει όλα αυτά να τα αντιμετωπίσουμε, αλλά το θετικό είναι ότι ναι, φτιάχνεται ένας μηχανισμός για να αντιμετωπιστούν όλες αυτές οι αγωγές, οι οποίες σκοπό έχουν να αποθαρρύνουν τους δημοσιογράφους, τους ακτιβιστές, τους ανθρώπους που ασχολούνται με ανθρώπινα δικαιώματα να τους αποθαρρύνουν από την ενασχόλησή τους και αυτό είναι μια θετική εξέλιξη και εμείς την υποστηρίζουμε. 
ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής):  Έχει ζητήσει το λόγο για μία παρέμβαση η κυρία Ζωή Κωνσταντοπούλου, Πρόεδρος της Πλεύσης Ελευθερίας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»): Να καλωσορίσω και εγώ τους φορείς, να εξηγήσω ότι δυστυχώς, αυτή η Επιτροπή και την Παρασκευή και σήμερα συγκλήθηκε για να συνεδριάσει την ώρα ακριβώς που γίνεται στην Ολομέλεια της Βουλής η συζήτηση για την Αναθεώρηση του Συντάγματος δηλαδή, επέλεξε η Κυβέρνηση ουσιαστικά, να θάψει αυτήν την διαδικασία εν μέσω Αναθεώρησης του Συντάγματος και μάλιστα, σήμερα, την ώρα που συνεδριάζει αυτή η Επιτροπή για να σας ακούσουμε την ίδια ώρα συνεδριάζει και η Επιτροπή για το νομοσχέδιο ξεπουλήματος του νερού,  ένα βαρύτατο πλήγμα  στο δικαίωμα όλων των πολιτών να απολαμβάνουν το κοινό σε όλους και δημόσιο αγαθό του νερού και η Επιτροπή -ειδικά να το πω για τους κυρίους που εκπροσωπούν και δικαστές, αλλά και τους δικηγόρους της χώρας-  η οποία επεξεργάζεται το πως θα ξεπουληθούν τα μνημεία της χώρας με την  μεταβίβαση της εκμετάλλευσής τους σε ανώνυμη εταιρεία. 
Υπ’ αυτήν την έννοια, κύριε Πρόεδρε, εμείς διαμαρτυρόμαστε για το γεγονός ότι συνεδριάζει η Επιτροπή αυτή έτσι, ουσιαστικά είναι ένας τρόπος θαψίματος της επεξεργασίας της Επιτροπής, μόλις ακούσαμε και στην Ολομέλεια μια σκαιά τοποθέτηση του κ. Φλωρίδη, σκαιά πραγματικά, δεν περιποιεί τιμή σε κανέναν να είναι Υπουργός Δικαιοσύνης ένα πρόσωπο που καταφέρεται με χυδαιολογία, με σεξισμό, με μισογυνισμό, με ακραία πραγματικά προσβλητική συμπεριφορά μέσα στην μονίμως άδεια Βουλή αφού δυστυχώς, οι βουλευτές της Ν.Δ. δεν πατάνε στην Ολομέλεια, αλλά έτσι συμβαίνει και με πολλούς βουλευτές της Αντιπολίτευσης.
 Μου δίδεται, λοιπόν, ο λόγος και η δυνατότητα να απευθύνω κάποιες ερωτήσεις αυτήν την στιγμή και κάποιες επισημάνσεις και θα ξεκινήσω πρώτα από όλα από τους εκπροσώπους, τον κύριο Κουτσόλαμπρο, που είναι εκπρόσωπος του Δικηγορικού Συλλόγου Αθηνών και Πρόεδρος του και Πρόεδρος της Ολομέλειας των Προέδρων των Δικηγορικών Συλλόγων Αθηνών για να τον ρωτήσω, εάν έχει ή δεν έχει αντιληφθεί ότι υπάρχει μια SLAPP διαδικασία στοχοποίησης δικής μου από την Κυβέρνηση, με την οποία συμπράττετε, κύριε Κουτσόλαμπρε, ως Πρόεδρος του Δικηγορικού Συλλόγου Αθηνών και ως Πρόεδρος της Ολομέλειας. 
Αν έχετε ή δεν έχετε εντοπίσει ότι υπάρχει μια βιομηχανία μηνύσεων εναντίον μου, SLAPP μηνύσεων, μόνον από βουλευτές της Ν.Δ. συνδεδεμένα πρόσωπα κουμπάρους της οικογένειας Μητσοτάκη και αστυνομικούς και δικαστικούς που ενεργοποιούνται από τον κύριο Φλωρίδη, όπως ο ίδιος έχει δηλώσει σε συνεννόηση και μαζί σας.  Έχετε ή δεν έχετε αντιληφθεί αυτήν την SLAPP διαδικασία και συμμετέχετε ή δεν συμμετέχετε και εσείς σε αυτήν την SLAPP διαδικασία ενεργοποιώντας παράλληλα μία SLAPP διαδικασία πειθαρχική με τον εντεταλμένο από εσάς Πρόεδρο των πειθαρχικών συμβουλίων κύριο Φέλιο, ο οποίος ενεργεί μόνος του πειθαρχικές διαδικασίες, χρίζει τον εαυτό του και Εισηγητή και μάλιστα, αφού ενεργεί μόνος του, αφού χρίζει τον εαυτό του και Εισηγητή, κάνει και μόνος του ως Πρόεδρος και Εισηγητής και αναφορές εναντίον μου, ψευδείς και υποβολιμαίες γεννώντας νέες πειθαρχικές διαδικασίες.
 Τα ξέρετε αυτά, κύριε Κουτσόλαμπρε; Εσείς, κύριε Κλάππα, που συνοδεύετε τον κ. Κουτσόλαμπρο, τα γνωρίζετε αυτά; Γιατί αφετηρία όλων αυτών είναι η σύγκρουση που είχαμε στη δίκη των Τεμπών, η δική μου σφοδρή κριτική στη στάση που είχατε εσείς οι δύο στη δίκη των Τεμπών και η δική μου άρνηση να υπαναχωρήσω και να αρνηθώ να αποστώ από την υπεράσπιση των δικαιωμάτων των ανθρώπων που υπερασπίζομαι. Εδώ λοιπόν, οφείλετε όχι να παρίσταστε εικονικά, αλλά να πείτε την αλήθεια. Είστε σε συνεννόηση με τον Φλωρίδη για να βγάλετε από τη μέση την Κωνσταντοπούλου που ενοχλεί και αυτόν πολιτικά και εσάς πολιτικά; Γιατί και εσείς έχετε και πολιτικές και κομματικές ιδιότητες, έτσι δεν είναι; Είστε λοιπόν, σε αυτή την συνεννόηση; 
Ισχύει η δήλωση Φλωρίδη ότι με τον Κουτσόλαμπρο και τον Φέλιο θα τελειώνουμε με την Κωνσταντοπούλου; Ισχύει η δημόσια δήλωση Φλωρίδη ότι είναι σε συνεννόηση μαζί σας; Το έχει πει, το έχει πει σε συνέντευξή του ότι είναι σε συνεννόηση και μαζί σας και με τον Σεβαστίδη. 
Θα ήθελα λοιπόν, όταν έρχεται εδώ δικηγόρος, πρόεδρος των δικηγόρων να εκπροσωπεί τους δικηγόρους την ίδια ώρα που είναι και έμμισθος στη νομική υπηρεσία του ΕΦΚΑ, θα ήθελα να γνωρίζω, κύριε Κουτσόλαμπρε, για τις ψευδείς μηνύσεις και ενέργειες εναντίον μου, του Υπουργού Υγείας, Γεωργιάδη, γνωρίζετε;
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, δεν θέλω να σας διακόψω, ωστόσο, νοιώθω την ανάγκη ότι θα πρέπει να υπερασπισθώ κάποιους ανθρώπους, οι οποίοι είναι προσκεκλημένοι, δεν  είναι μέλη του κοινοβουλίου, τους έχουμε καλέσει για κάποιον συγκεκριμένο λόγο.
[bookmark: _Hlk236064344] ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Όχι, δεν είναι η ώρα, διακόπτοντάς με. Μετά, θα υπερασπιστείτε όποιον θέλετε, κύριε Πρόεδρε. Είναι για τις SLAPP διαδικασίες. Παρακαλώ.
 Κύριε Κουτσόλαμπρε,  υπηρετείτε στο Υπουργείο Υγείας, γνωρίζετε τη δήλωση Γεωργιάδη ότι θα μου κάνει 15 αγωγές την εβδομάδα και θα με  κλείσει φυλακή; Εμπίπτει αυτή η αναγγελία στις SLAPP πρακτικές; Εσείς γιατί την υποδαυλίζετε και την υποστηρίζετε; Γνωρίζετε τις αντίστοιχες δηλώσεις του κ. Πλεύρη με τον οποίο διατηρείτε στενή σχέση και τον προσκαλείτε στον σύλλογό μας; Γνωρίζετε για αυτά τα γεγονότα και για ποιον λόγο θεσμικά δεν έχετε αντιδράσει για τέτοιου είδους ακραία στοχοποίηση δικηγόρου; 
Και για ποιον λόγο πειθαρχικά ο δικηγόρος Φλωρίδης, γιατί ο Υπουργός Δικαιοσύνης έχει και τη δικηγορική ιδιότητα και υπάγεται και σε πειθαρχική διαδικασία, για ποιον λόγο δεν έχει ελεγχθεί ποτέ;
 Θα ήθελα επίσης να ρωτήσω και να επισημάνω, τα λέω αυτά διότι, αυτά τα οποία καταγγέλλω τεκταίνονται αυτήν την στιγμή, αυτήν την στιγμή τεκταίνονται, την ίδια ώρα που κάποιοι παριστάνουν τους μεγαλόθυμους απέναντι στην Κυβέρνηση και λένε τι ωραία τα κάνει για τα SLAPP μα, αφού είστε σε σύμπραξη με SLAPP διαδικασία εναντίον του προσώπου από την Αντιπολίτευση που σας ενοχλεί και φαίνεται η σύμπραξη και από το γεγονός, κύριε Κουτσόλαμπρε ότι αρνηθήκαμε να ψηφίσετε το ψήφισμα του Δικηγορικού Συλλόγου Αθηνών που ζητούσε την παραίτηση Τζαβέλα, αρνηθήκατε εσείς ως Πρόεδρος του Δικηγορικού Συλλόγου να το κάνετε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, ας επανέλθουμε στο αντικείμενο του νομοσχεδίου.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Αρνηθήκατε, επίσης, την αποχή, ενώ επιχειρήθηκαν πυροβολισμοί στον ΕΦΚΑ  και υπήρξε διακύβευση των εργαζομένων και στον ΕΦΚΑ και στο παλιό Ειρηνοδικείο, Πταισματοδικείο, νυν Προανακριτικό Πρωτοδικείο αρνηθήκατε να κάνουμε και αποχή. Όλα αυτά ποιον διευκολύνουν; Μα, την Κυβέρνηση η οποία πάνω από όλα ενεργοποιεί τις SLAPP διαδικασίες. 
Τώρα, θα μου επιτρέψετε να θέσω ένα θέμα και προς τους εκπροσώπους των δικηγορικών συλλόγων. Νομίζω ότι τοποθετήθηκαν εξαιρετικά αποσπασματικά σε σχέση με πολύ σοβαρές διατάξεις που έχει το νομοσχέδιο διότι, το νομοσχέδιο αυτό έχει 101 άρθρα και μέσα στα 101 άρθρα θάβονται πονηρές διατάξεις. Υπάρχει λοιπόν, στο άρθρο 37 και το λέω δειγματοληπτικά, εάν γινόταν κανονική συζήτηση και κανονική διαδικασία φυσικά θα είχαμε, θα ξεκινήσω μάλλον από το άρθρο 36, Γραμματεία του Γραφείου Ευρωπαίων Εντεταλμένων Εισαγγελέων «Στο Γραφείο των Ευρωπαίων Εντεταλμένων Εισαγγελέων συστήνεται Γραμματεία που αποτελεί οργανική μονάδα επιπέδου Τμήματος και υπάγεται απευθείας στον Υπουργό Δικαιοσύνης για τη διοικητική και γραμματειακή υποστήριξη του έργου της. 
Στην ως άνω Γραμματεία, συνιστώνται οι εξής θέσεις: 7 θέσεις κατηγορίας πανεπιστημιακής εκπαίδευσης κλάδου γραμματέων, 2 θέσεις τεχνολογικής εκπαίδευσης…» κ.λπ., κ.λπ..
Βάζει, δηλαδή, το Υπουργείο στην Ευρωπαϊκή Εισαγγελία που έχει τόσο ενοχλήσει μία δομή που υπάγεται απευθείας στο Υπουργείο Δικαιοσύνης. Εσείς, τι λέτε γι’ αυτό; Το εγκρίνετε, μίλησαν οι σύλλογοι, μίλησαν οι δικαστές;  Αυτό είναι μια ευθεία παρέμβαση από μία Κυβέρνηση που παρακολουθούσε και δικαστές και εισαγγελείς από τον Οικονομικό Εισαγγελέα Μπαρδάκη μέχρι την Εισαγγελέα της ΕΥΠ Βλάχου.  Ευθεία παρέμβαση στο έργο της Ευρωπαϊκής Εισαγγελίας που ενοχλεί την Κυβέρνηση. Τοποθετηθήκατε γι’ αυτό κύριοι; Έχετε άποψη; Την ίδια ώρα που υπήρξε μία μείζων σύγκρουση μεταξύ της Ευρωπαίας Εισαγγελέως Κοβέσι και της Κυβέρνησης. Την ώρα που ο κ. Γεωργιάδης έλεγε ότι μία ψηφοφορία είναι, ένα άρθρο είναι, μια ψήφος είναι και την καταργούμε την Ευρωπαϊκή Εισαγγελία και ενώ έχει καταγγελθεί ότι ο κύριος Φλωρίδης τις προηγούμενες ημέρες μπήκε στην Ευρωπαϊκή Εισαγγελία και τον είδε πρόσωπο το οποίο ήταν εκεί και εξεταζόταν. Μπήκε  ο Υπουργός Δικαιοσύνης στο Γραφείο της Ευρωπαϊκής Εισαγγελίας. 
Αυτό, δεν σας έχει προβληματίσει; Δεν έχουν θέση οι δικηγορικοί σύλλογοι γι’ αυτά; Οι εκπρόσωποι των δικαστών έχουν θέση γι’ αυτά, όταν είναι καταγεγραμμένο ότι για την Ευρωπαία Εισαγγελέα Πόπη Παπανδρέου υπάρχει διάλογος καταγεγραμμένος του κακοποιού Φραπέ, του Ξυλούρη, που είπε και για μένα εδώ μέσα στη Βουλή.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, επιτρέψτε μου. Παρακαλώ πολύ, να επανέλθουμε.
[bookmark: _Hlk236064502]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Παρακαλώ.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Να επανέλθουμε στο θέμα του νομοσχεδίου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Στο θέμα είμαι, στο 36 άρθρο είμαι.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Υπό την ευρεία έννοια, τα πάντα μπορούν να είναι θέμα του νομοσχεδίου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μην με διακόπτετε, παρακαλώ, στο 36 άρθρο είμαι. Μην με διακόπτετε.
Υπάρχει καταγεγραμμένο (…).
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Δεν σας διακόπτω.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Θίγεστε για τον Ξυλούρη;  Καθόταν εκεί που κάθεται ο κ. Μπούγας και είπε, βγαίνοντας από εδώ, θα την σκοτώσω, θα της στρίψω το λαρύγγι.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, να επισημάνω.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μην με διακόπτετε για να μην ακουστεί.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν σας διακόπτω, είμαστε στη διαδικασία ακρόασης των φορέων, έτσι;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Σωστά και ερωτώ τους φορείς. Τους προβληματίζει ή όχι αυτή.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αυτά, για να μην τους ταλαιπωρούμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Δεν τους ταλαιπωρούμε, έχουν έρθει για ακρόαση. Δεν τους ταλαιπωρούμε, τους ζητάμε να τοποθετηθούν και εγώ έχω μια ιδιαίτερη ευαισθησία και διότι, δέχθηκα αυτήν την απειλή εδώ μέσα και δεν έγινε τίποτε από έναν άνθρωπο τον Ξυλούρη, ο οποίος έχει καταγραφεί σε συνομιλία του τον Οκτώβριο του 2024 να λέει ότι πρέπει να βγάλουν από την μέση την Πόπη Παπανδρέου, την Ευρωπαία Εισαγγελέα, πρέπει να «ξεκωλώσουμε» την Παπανδρέου λέει επί λέξει, αυτές είναι οι εκφράσεις που χρησιμοποιεί, μίλησε ο Μάκης στον Φλωρίδη. Μίλησε ο Μάκης στον Φλωρίδη.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Αυτά, τώρα, κυρία Πρόεδρε, δεν αφορούν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Γιατί αντιδράτε; 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Γιατί πρέπει να συνεχίσουμε τη διαδικασία, κυρία Πρόεδρε. Έχουμε καλέσει εδώ πέρα τους φορείς. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Σωστά. Ρωτάω, λοιπόν.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):Τους διακόψαμε την ώρα που τους ακούγαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Δεν τους διακόψαμε. Βάλατε τη διαδικασία την ίδια ώρα με άλλες τέσσερις για να ακυρώσετε την ακρόαση.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Αυτό δεν έχει να κάνει με μένα.  Έχει να κάνει με τη Διάσκεψη των Προέδρων, η οποία αποφάσισε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Όχι, όχι, καμία Διάσκεψη δεν τα αποφάσισε αυτά.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Διακόψαμε, όμως, τους φορείς την ώρα που τους ακούγαμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μην με διακόπτετε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ωραία, πόση ώρα θέλετε ακόμα;
[bookmark: _Hlk236066141]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Πέντε λεπτά.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Καλώς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Στο άρθρο λοιπόν, 36 υπάρχει μια ευθεία παρέμβαση στην Ευρωπαϊκή Εισαγγελία μετά από τις ακραίες παρεμβάσεις που έχουν καταγραφεί. Θα ειπωθεί κάτι από τους συλλειτουργούς της δικαιοσύνης γι’ αυτό; Θα ειπωθεί κάτι από τους λειτουργούς της δικαιοσύνης γι’ αυτό;
 Ο Αντεισαγγελέας του Αρείου Πάγου έκανε πρόταση την περασμένη εβδομάδα να παραπεμφθούν στο ακροατήριο για το μπάζωμα τα υπαίτια πρόσωπα και ο Τριαντόπουλος και ο Αγοραστός και ο Χαρακόπουλος και ο Φαλάρας και ο Υπουργός Δικαιοσύνης Φλωρίδης, αυτός που θα έβγαζε από τη μέση, θα «ξεκωλώνανε» την Παπανδρέου, ήρθε κάτω στην Ολομέλεια και μιλούσε πάλι για θεωρίες συνωμοσίας. 
Θα μιλήσετε κύριοι, εσείς που έχετε την θεσμική υποχρέωση να μιλήσετε ή ποντάρετε στην κατασίγαση και την δική μου και την δική μας και κυρίως, απευθύνομαι στον κ. Κουτσόλαμπρο και στον κ. Κλάππα γι’ αυτά τα θέματα διότι, είναι ακραίο να μένουν έτσι.
 Στο άρθρο 37, επανακαθορισμός του χρόνου της θητείας των διοικήσεων των δικαστηρίων. Χωρίς να είναι στη διαβούλευση αυτό το άρθρο μπαίνει και παρατείνει τις θητείες στα δικαστήρια και στις εισαγγελίες από διετή σε τριετή. Τι σημαίνει αυτό, κύριε Κουτσόλαμπρε και κύριε Κλάππα, ξέρετε; Ότι δεν θα γίνουν τώρα εκλογές για τους προϊσταμένους, αλλά παρατείνονται αυτοδικαίως οι θητείες για έναν χρόνο. Αυτό το δέχονται οι δικηγορικοί σύλλογοι; Οι ενώσεις, δεν ξέρω αν ήρθε η Ένωση Εισαγγελέων, το δέχεται; Παλιά βέβαια, είχε πρόεδρο τον κ. Ζήση που έθαψε τις υποκλοπές και μετά τον κ. Μπακέλα, τον τωρινό Εισαγγελέα του Αρείου Πάγου. 
Εδώ υπάρχει μία πραξικοπηματική λοιπόν, παράταση θητείας και κατάργηση εκλογών για τους προϊστάμενους στα δικαστήρια. Την ίδια ώρα που ο Φλωρίδης κάτω, αφιέρωσε τη μισή του ομιλία για να αναγγέλλει τι διώξεις θα αντιμετωπίσω εγώ. Δεν έχω καμία δίωξη, δεν έχω καμία δίωξη όχι τώρα, σε όλη μου την δικηγορική σταδιοδρομία κύριοι, είμαι 23,5 χρόνια δικηγόρος δεν περίμενα τον Φλωρίδη να αναγγέλλει διώξεις και να υλοποιούν κάποιοι επίορκοι και κάποιοι ομοίως επίορκοι του δικηγορικού σώματος να βάζουν πλάτη ή να σιωπούν και η παράταση θητειών σημαίνει ευθεία παρέμβαση στην διοίκηση της δικαιοσύνης, σημαίνει ευθεία κατάργηση του αυτοδιοίκητου. Το εγκρίνετε; Τοποθετηθήκατε; Συμφωνείτε; Διαφωνείτε; Ποιείτε την νήσσαν;  
Εν πάση περιπτώσει, εμείς διεκδικούμε για όλα αυτά την τοποθέτηση όλων. Ο τρόπος συζήτησης είναι απαγορευτικός στο να μάθει η κοινωνία τι πραγματικά ψηφίζετε και έτσι θα φτάσουμε στις διατάξεις τις φωτογραφικές, κύριε Μπούγα,  που ψηφίστηκαν τον Δεκέμβρη του 2025 έ; Σε δικό σας νομοσχέδιο, φωτογραφικές για εκκρεμή δίκη και ανακαλύφθηκαν εκ των υστέρων. 
Εκ των υστέρων λοιπόν, θα ανακαλύπτουν όλοι. Όταν έρχονται εδώ τέτοιοι φορείς οφείλουν με ευθύνη να τοποθετούνται και εμείς επίσης, με τη δική μας ευθύνη από την θέση της Αντιπολίτευσης, δεν υπάρχει περίπτωση να το βουλώσουμε. Δεν υπάρχει περίπτωση ότι και να κάνετε κύριε Κουτσόλαμπρε, όσα και να ενεργοποιήσετε κατ’ εντολήν. 
Σας καταγγέλλω για αυτό, σας καταγγέλλω προσωπικά και σας θέτω προ των ευθυνών σας γι’ αυτήν την οργιώδη σύμπραξη με τον Υπουργό Δικαιοσύνης Φλωρίδη και με την Κυβέρνηση και με τους Γεωργιάδη, Πλεύρη. 
Στα θέματα τώρα της ελευθερίας του Τύπου η «Πλεύση Ελευθερίας» έχει με πάρα πολύ μεγάλη έμφαση υπογραμμίσει ότι δεν υπάρχει καμία εγγυητική δικλείδα, έχουμε πια έμφοβους  λειτουργούς του Τύπου που αυτολογοκρίνονται είναι κάποιοι που το έχουμε επισημάνει από όταν εκδόθηκε πέρυσι τέτοια εποχή η Έκθεση του Human Rights Watch -δεν ξέρω αν τελικά καλέσαμε τον Human Rights Watch, εμείς τον προτείναμε- υπάρχουν δημοσιογράφοι που αυτολογοκρίνονται και υπάρχουν και δημοσιογράφοι που επειδή δεν αυτολογοκρίνονται υφίστανται ακραίες επιθέσεις από την Κυβέρνηση και από τον κυβερνητικό εκπρόσωπο. 
Είναι μνημειώδης η αντιδημοσιογραφική ακραία συμπεριφορά του κυρίου Μαρινάκη απέναντι στον κύριο Αβραμίδη, δημοσιογράφος του Jacobin  ξένου μέσου, επιμένει να ρωτά και ρωτά διεισδυτικά και χωρίς μισόλογα και υφίσταται ενώπιον του πανελληνίου απειλές από τον κυβερνητικό εκπρόσωπο ότι αυτό που κάνει είναι ποινικό ότι θα του κάνουν μήνυση επειδή ρωτάει, αλλά και λοιδορίες ότι τα κάνει για να βγάλει κάποιο βιντεάκι και φοβερές, χυδαίες προσβολές, χυδαίες προσβολές από τον κυβερνητικό εκπρόσωπο. Αυτά όλα συμβιβάζονται με όσα θετικά είπατε για το νομοσχέδιο που είναι σαφές ότι αν υπάρχουν κάποιες θετικές διατάξεις θα μείνουν κενό γράμμα από μία Κυβέρνηση που παραβιάζει τα πάντα.
 Από δικής μας πλευράς θα εμείνουμε και θα επιμείνουμε στην πλήρη πάταξη και εξάλειψη της SLAPP μεθοδολογίας στην οποία δυστυχώς συμπράττουν θεσμικοί φορείς μαζί με την Κυβέρνηση, είναι σαφής η στάση της Ένωσης Δικαστών και Εισαγγελέων και του κυρίου Σεβαστίδη που επίσης, διαβιβάστηκε μήνυσή του εναντίον μου πριν από λίγες ημέρες εδώ στη Βουλή, κύριε Κουτσόλαμπρε και για τους οποίους τρεις σας, που ενεργοποιείστε σε SLAPP διαδικασία, έχει μιλήσει δημόσια ο κύριος Φλωρίδης.
Θα ήθελα λοιπόν, κύριε Πρόεδρε από πλευράς μου να καταγγείλω ότι είναι φαρισαϊσμός κάποιοι εδώ να παριστάνουν τους πραιτοριανούς της ελευθερίας της έκφρασης και της δημοκρατίας την ώρα που στα παρασκήνια και στα γρανάζια των παρά συστημάτων δρουν προκειμένου να εξαλείψουν κάθε φωνή, η οποία ενοχλεί. 
Eν προκειμένω, ξέρω ότι ενοχλεί η δική μου φωνή περισσότερο από όλες, αλλά δεν υπάρχει περίπτωση με αυτές τις μεθοδολογίες να με καθησυχάσετε.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Παρακαλώ, κύριε Υπουργέ.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Μια παρέμβαση, παρακαλώ. Δεν θα απαντήσω, βέβαια, σε όσα είπε η κυρία Πρόεδρος. Θα μιλήσω και στην τρίτη και στην τέταρτη συνεδρίαση της Επιτροπής, θα ήθελα, όμως, επειδή είναι ευαίσθητο το θέμα. 
Αναφερθήκατε, κυρία Πρόεδρε, στο άρθρο 36 του νομοσχεδίου και είπατε ότι η Κυβέρνηση παρεμβαίνει στο έργο της Ευρωπαϊκής Εισαγγελίας συστήνοντας οργανική μονάδα επιπέδου τμήματος που υπάγεται απευθείας στον Υπουργό Δικαιοσύνης. Αυτό είπατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Είπα αυτά που είπα, κύριε Μπούγα, τα οποία ακούσατε. Μην προσπαθείτε ούτε να τα αναπλαισιώσετε ούτε να περιγράψετε. Είπα ακριβώς αυτά που είπα και αυτά που είπα και για την κυρία Παπανδρέου και για τους ευρωπαίους εισαγγελείς και για τον Ξυλούρη και για τον Φλωρίδη.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Έχει τον λόγο ο Υπουργός
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Πώς;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν θα αντιδικήσουμε σε αυτό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Με ρωτάει και του απαντάω 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Δεν θα αντιδικήσουμε σε αυτό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ): Είπα ότι ο Φλωρίδης ήταν μέσα στην Ευρωπαϊκή Εισαγγελία πριν λίγες μέρες.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Λοιπόν, ακούστε. Ολοκληρώστε, γιατί πρέπει να ακουστώ κι εγώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Με ρωτήσατε τι είπα. Επαναλαμβάνω, λοιπόν, είπα ότι ο προϊστάμενός σας Υπουργός ήταν στην Ευρωπαϊκή Εισαγγελία πριν από λίγες ημέρες.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Δεν χρειάζεται να τα επαναλάβετε, κυρία Κωνσταντοπούλου.
  ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Σας παρακαλώ, κύριε Μπαρτζώκα. Μη προσπαθείτε να μην ακουστώ. Μην προσπαθείτε να μην ακουστούν. Δώστε μου 10 δευτερόλεπτα να απαντήσω. Ευχαριστώ. 
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Έχει τον λόγο ο Υπουργός. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Μου απευθύνθηκε. Μου απευθύνθηκε και με ρώτησε.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Καλύφθηκε ο Υπουργός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Σταματήστε. Δεν είστε εδώ ως παρών του Υπουργού. Κύριε Μπούγα, είπα επίσης ότι ο κύριος Φλωρίδης πριν λίγες ημέρες μπούκαρε στα γραφεία της Ευρωπαϊκής Εισαγγελίας και τον είδε πρόσωπο που εξεταζόταν εκεί και έχει καταγγελθεί δημόσια. Αν θέλετε, πείτε μας. Το επιβεβαιώνετε ή το διαψεύδετε;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Λοιπόν, γι’ αυτό, θα μιλήσει ο ίδιος ο Υπουργός, εγώ, όμως, θα σας πω για το νομοσχέδιο. Στο άρθρο 36, κυρία Πρόεδρε, αυτό που είπατε ότι συστήνει γραμματεία στην Ευρωπαϊκή Εισαγγελία δεν είναι ακριβές διότι, η γραμματεία έχει συσταθεί με το άρθρο 15 του ν. 4786/2021 που έχει ακριβώς την ίδια διατύπωση με το κείμενο το οποίο αναγνώσατε. 
Το μόνο που έκανε το Υπουργείο είναι για να μπορέσει να διευκολύνει τις εργασίες της Ευρωπαϊκής Εισαγγελίας, να αυξήσει τις θέσεις. Αυτό δεν χρειάζεται ερμηνεία. Προκύπτει, εάν αναγνώσετε προσεκτικά το άρθρο 36 όπως εισάγεται με το σχέδιο νόμου το οποίο συζητούμε σήμερα. Λέει λοιπόν ότι «Στο δεύτερο εδάφιο της παρ. 1 του άρθρου 15 του ν. 4786/2021 (Α 43), περί γραμματείας του Γραφείου Ευρωπαίων Εντεταλμένων Εισαγγελέων (ΕΕΕ), επέρχονται οι ακόλουθες Τροποποιήσεις: α) οι λέξεις «πέντε (5) Θέσεις κατηγορίας Πανεπιστημιακής Εκπαίδευσης (ΠΕ) κλάδου Γραμματέων» αντικαθίστανται από τις λέξεις «Επτά (7) θέσεις κατηγορίας Πανεπιστημιακής Εκπαίδευσης (ΠΕ) κλάδου Γραμματέων και δύο (2) θέσεις κατηγορίας Τεχνολογικής Εκπαίδευσης (ΤΕ) κλάδου Γραμματέων». 
Αυτά και μόνον. Όλα τα υπόλοιπα που είπατε, υπάρχουν από τον νόμο του 2021. Δεν έχω κάτι άλλο, κύριε Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Για το καλό της, δηλαδή, το κάνετε στην Ευρωπαϊκή Εισαγγελία. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κοιτάξτε, μία ανακρίβεια τώρα μην προσπαθείτε να την διορθώσετε.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Για το καλό μας. Όχι, καμία ανακρίβεια, κύριε Μπούγα. Είναι σαφές ότι παρεμβαίνετε και βάζετε δικά σας πρόσωπα.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κυρία Πρόεδρε, παρεμβαίνω, διότι προσπαθήσατε να διαστρεβλώσετε το γράμμα του σχεδίου νόμου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Βάζετε δικά σας πρόσωπα να ελέγχουν τους Εισαγγελείς. Σας παρακαλούμε τώρα. Όπως έχετε δικά σας πρόσωπα παντού.
 ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Τα ερωτήματα θα απαντηθούν, όχι, όμως, στην ακρόαση των φορέων. Εκεί που πρέπει, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Πού πρέπει, δηλαδή; Για πείτε μας.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Στην Ολομέλεια.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Θα ζητήσω από όλους μας να σεβαστούμε τη διαδικασία. Έχουμε εδώ 15 εκπροσώπους φορέων. Θα πρέπει να συνεχίσουν, να πάρουν τον λόγο, να ακουστούν, γι’ αυτό ήρθαν εδώ σήμερα, θα ζητήσω, λοιπόν, από όλους αυτοσυγκράτηση, ψυχραιμία και να σεβαστούμε την παρουσία τους εδώ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ο κ. Κουτσόλαμπρος δεν έχει να απαντήσει κάτι;
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Δεν μου ζήτησε τον λόγο κάποιος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Μάλιστα. 
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Συνεχίζουμε με τον κ. Σταμούλη, Αντιπρόεδρο του Γενικού Συμβουλίου της Ανώτατης Συνομοσπονδίας Πολυτέκνων Ελλάδος. 
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Ομιλία εκτός μικροφώνου
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Ναι, κύριε Κουτσόλαμπρε. Να το κάνουμε στο τέλος; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Τώρα είναι η ώρα. Όχι στο τέλος. Τώρα είναι η ώρα, κύριε Μπαρτζώκα. Τώρα είναι η ώρα που μόλις μίλησε και του έθεσα συμπληρωματικά ερωτήματα.
ΑΝΑΣΤΑΣΙΟΣ ΜΠΑΡΤΖΩΚΑΣ  (Πρόεδρος της Επιτροπής): Κύριε Σταμούλη, μας ακούτε; Δεν μας ακούει ο κ. Σταμούλης. Περνάμε στην κυρία Ψάλλα. Παρακαλώ, έχετε τον λόγο εάν έχετε διευκρινήσεις ή απαντήσεις σε ερωτήματα που ακούστηκαν.
[bookmark: _Hlk243045778]ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Ναι, βεβαίως. Να απαντήσω στην κυρία Λιακούλη, που ευχαριστώ για τον χρόνο που μου δίνετε να διευκρινίσω τι είπα στην εισήγησή μου. 
Επειδή το ερώτημα αφορούσε κατά πόσο σχετίζεται η Ιατροδικαστική με την κτηνιατροδικαστική, η ακριβής διατύπωσή μου την οποία επαναλαμβάνω είναι ότι η κτηνιατροδικαστική δεν είναι εφαρμογή της ανθρώπινης ιατροδικαστικής στα ζώα είναι εφαρμογή της κτηνιατρικής επιστήμης στην υπηρεσία της δικαιοσύνης. Η Κτηνιατρική και η Ιατρική είναι δύο διαφορετικές επιστήμες, οι οποίες βέβαια έχουν κοινό τόπο όπως, όμως, ποτέ ένας κτηνίατρος δεν θα προβεί σε μία ιατροδικαστική πράξη έτσι και ένας γιατρός δεν θα προβεί ποτέ σε μία κτηνιατροδικαστική πράξη, αυτά τα θέματα είναι λυμένα. 
Σε ό,τι αφορά την Ειδικότητα και την ύπαρξη ειδικότητας στο πεδίο της κτηνιατροδικαστικής. Προκύπτουν τα δικαιώματα τα κτηνιατρικό από το ενιαίο πτυχίο μας, δεν υπάρχουν θεσμοθετημένες ειδικότητες αυτό σημαίνει ότι αντίστοιχα, όταν ένας κτηνίατρος χειρουργεί ένα ζώο δεν έχει ειδικότητα χειρουργικής το δικαίωμα το αποκτά από το ενιαίο πτυχίο μας. Ένας ακτινοδιαγνώστης κτηνίατρος έχει αποκτήσει το δικαίωμα του από το ενιαίο πτυχίο  αντίστοιχα θα ισχύσει και ισχύει και για τα κτηνιατροδικαστικά.  
Εγώ, όμως, πήγα ένα βήμα παραπέρα και είπα πως θα επιτύχουμε ένα επίπεδο υψηλής επιστημονικής κατάρτισης και προτείνω τεκμηριωμένα να υπάρχει ειδική γνώση στο πεδίο της κτηνιατροδικαστικής. Πέρα από το ζήτημα της εθνικής ειδικότητας πάμε επιστημονικά τι ισχύει πανευρωπαϊκά, αλλά και παγκόσμια. Το κομμάτι του forensic υπάγεται ως υποειδικότητα στο veterinary pathology δηλαδή, στο Κτηνιατρική Παθολογική Ανατομική αυτό ισχύει παγκοσμίως έτσι, υπάρχουν κτηνίατροι με ειδικές γνώσεις παθολογικής, ανατομικής και ιατροδικαστικής και ναι, υπάρχουν και τίτλοι σπουδών ήδη στο αντικείμενο και έχουμε διδάκτορες που έχουν πάρει το διδακτορικό τους στον τομέα. 
Υπάρχουν μεταπτυχιακά προγράμματα, αλλά και πέρα από αυτό υπάρχουν εν είδη πιστοποιημένης μετεκπαίδευσης στον τομέα της παθολογικής ανατομικής όπου διδάσκεται στην έδρα μας -με την παλιά έννοια της έδρας- τέσσερα εξάμηνα άσκησης στο νεκροτομείο και ένα εξάμηνο Στοιχεία Κτηνιατροδικαστικής οπότε, ναι, υπάρχουν ήδη συνάδελφοι, οι οποίοι δεν γνωρίζουν το αντικείμενο.
 Πέρα από αυτό, όμως, αυτό που είπαμε και αυτό που προβλέπεται από το νομοσχέδιο βλέπουμε ότι προβλέπονται μνημόνια συνεργασίας και δηλώνουμε παρόντες στην προσπάθεια αρχικής, αλλά και συνεχιζόμενης εκπαίδευσης συναδέλφων που θα υπηρετήσουμε με αξιοπιστία το αντικείμενο. 
Σε ό,τι αφορά τις δομές προφανώς και πρέπει το Υπουργείο να προβεί στην οργάνωση κατάλληλα διαμορφωμένων χώρων, κατάλληλου εξοπλισμού και πρωτοκόλλων βιοασφάλειας που θα εφαρμοστούν για τις κτηνιατροδικαστικές πράξεις. Αυτά φυσικά, αναμένουμε να πραγματοποιηθούν προκειμένου να λειτουργήσει στην Υπηρεσία Κτηνιατροδικαστικό κομμάτι.
[bookmark: _Hlk243045745]ΑΝΑΣΤΑΣΙΟΣ ΜΠΑΤΡΖΩΚΑΣ (Πρόεδρος της Επιτροπής): Τον λόγο έχει η κυρία Λιακούλη.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Θέλω μια διευκρίνιση, κύριε Πρόεδρε.
ΑΝΑΣΤΑΣΙΟΣ ΜΠΑΤΡΖΩΚΑΣ (Πρόεδρος της Επιτροπής): Κυρία Ψάλλα, ολοκληρώσατε;
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Ναι.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Επειδή κατάλαβα ότι ολοκλήρωσε,  εγώ δεν ρώτησα ποια είναι η θεωρητική προσέγγιση του θέματος ή πως αυτό μπορεί να γίνει και είναι χρήσιμο αυτό που μας λέτε πως μπορεί να γίνει προοπτικά και λοιπά εμείς έχουμε εδώ ένα συγκεκριμένο νομοσχέδιο το οποίο νομοσχέδιο μιλάει για κτηνιατρικές πράξεις, κτηνιατροδικαστικές πράξεις από ιατροδικαστές. Γι’ αυτό και ξεσηκώθηκε ο κόσμος όλος! Άρα, εγώ δεν μιλάω για κάτι θεωρητικό σας ρωτάω κάτι πολύ πρακτικό, αντί να έρθουν και οι ιατροδικαστές των ανθρώπων σήμερα εδώ, επέλεξε η Κυβέρνηση να μην τους καλέσει. 
Εμείς λοιπόν, επειδή το Προεδρείο επιλέγει αυτό μπορεί εσείς να μην το ξέρετε, κυρία Ψάλλα, σας ρωτάμε λοιπόν, εσείς όπως ήρθαν οι διατάξεις στο συγκεκριμένο νομοσχέδιο που δείχνουν ότι τις κτηνιατροδικαστικές πράξεις θα τις κάνουν οι ιατροδικαστές, συμφωνείτε; Αυτός σας ρώτησα.
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Είμαι κάθετη. Οι κτηνιατροδικαστικές πράξεις θα ασκούνται αποκλειστικά από κτηνιάτρους. Δεν υπάρχει περιθώριο νομικό, ηθικό, επιστημονικό οι κτηνιατροδικαστικές πράξεις να ασκούνται από οποιαδήποτε άλλη ειδικότητα εκτός από πτυχιούχο κτηνίατρο.
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Επίσης, σας ρώτησα για τις υποδομές. Σε ποιες υποδομές θα ασκούνται οι κτηνιατροδικαστικές πράξεις; Υπάρχουν τέτοιες υποδομές σήμερα;
[bookmark: _Hlk243046141]ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Λιακούλη, νομίζω πως, η κυρία Ψάλλα δεν σας άκουσε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Γιατί να μην απαντήσει;
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούσατε το ερώτημα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Μια χαρά άκουσε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούσατε, κυρία Ψάλλα; Ακούστηκε το ερώτημα της κυρίας Λιακούλη;
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Την ερώτηση την άκουσα και νομίζω ότι κατάλαβα.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εντάξει, διορθώνω εγώ,  έχετε τον λόγο.
[bookmark: _Hlk243047931][bookmark: _Hlk236065731]ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): Οι δομές που υπάρχουν σήμερα στη χώρα είναι δύο εργαστήρια το οποίο ένα ανήκει στο Αριστοτέλειο Πανεπιστήμιο Θεσσαλονίκης, το άλλο ανήκει στο Πανεπιστήμιο Θεσσαλίας στο Τμήμα Κτηνιατρικής Καρδίτσας και απ’ όσο είμαι σε θέση να γνωρίζω υπάρχει και εργαστήριο που ανήκει στο Υπουργείο Αγροτικής Ανάπτυξης, στην Αθήνα. 
Η εμπειρία δείχνει ότι δεν επαρκούμε. Τα περιστατικά είναι πολύ περισσότερα και γι’ αυτό χαιρετίζουμε την αναγνώριση του Υπουργείου Δικαιοσύνης ότι πρέπει να υπάρχουν ξεχωριστά με πανελλήνια κάλυψη κτηνιατροδικαστικές υπηρεσίες, χώρος που μπορούν οι κτηνίατροι να ασκούν πραγματογνωμοσύνη για κτηνιατρικά περιστατικά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Κύριε Πρόεδρε, θα ήθελα και εγώ, παρακαλώ, κάποιες διευκρινίσεις στο θέμα αυτό. 
Κατ’ αρχάς, θα ήθελα να έχω μια εικόνα με ποια ιδιότητα καλείται η κ. Ψάλλα. Βλέπω ότι είναι  Διευθύντρια του Εργαστηρίου Παθολογικής Ανατομικής στον Τομέα Λοιμωδών και Παρασιτικών Νοσημάτων και Παθολογικής Ανατομικής.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, τώρα δεν θα μπούμε σε αυτήν την διαδικασία. Οι άνθρωποι είναι εδώ, είναι προσκεκλημένοι και νομίμως είναι εδώ πέρα και λένε τον λόγο τους.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Δεν αμφισβητήθηκε ότι είναι προσκεκλημένοι. Δεν είναι εδώ πέρα, είναι συνδεδεμένη.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν θα μπούμε στη διαδικασία να απαντήσουν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Γιατί με διακόπτετε; Να τοποθετηθώ και αν έχετε απορίες, ευχαρίστως να σας τις απαντήσω.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σας διακόπτω, γιατί απευθύνεστε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Με διακόπτετε συνεχώς, κύριε Μπαρτζώκα και δεν σας ταιριάζει αυτός ο ρόλος. Αφήστε τον σε αυτούς που είναι πιο τραχείς από εσάς.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν με ενδιαφέρει να διεκδικήσω τέτοιον ρόλο. Θα μπορούσα να το κάνω, αλλά για λίγα λεπτά δημοσιότητας…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Το ξέρω, γι’ αυτό το λέω. Μην τον διεκδικείτε. Αν θα μπορούσατε και είστε μάγκας, μπράβο σας. Αν γίνεται διαγωνισμός τραχύτητας στη Νέα Δημοκρατία και μας λέτε μετά ότι θα μπορούσατε.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούστε να δείτε. Δεν είμαστε εδώ πέρα όλοι για τη δημοσιότητα και δεν κάνουμε ό,τι περνάει από το χέρι μας μόνον και μόνον για τη δημοσιότητα. Είμαστε εδώ ως εκπρόσωποι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Εσείς, για ποιον λόγο αυτήν την στιγμή, κουνάτε το χέρι σας και επιτιμάτε πολιτική Αρχηγό;
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Όπως κουνάτε κι εσείς το δικό σας με τα γυαλιά στο χέρι. 
Είμαστε εδώ γιατί ο ελληνικός λαός επέλεξε να είμαστε εδώ πέρα. Είμαστε με σοβαρότητα, τηρώντας πάντοτε αυτά τα οποία έχουμε ορκιστεί στο Σύνταγμα, με σοβαρότητα και συνέπεια. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Όλοι είμαστε εδώ, γιατί ο ελληνικός λαός το επέλεξε, εκτός από τους πενήντα bonus βουλευτές.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Μην, λοιπόν, προσπαθείτε με μένα να κάνετε τέτοια παιχνίδια. Με άλλους, με άλλους. Όχι με εμένα. Εάν θέλετε τον λόγο, συνεχίστε τώρα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ακούστε, κύριε Μπαρτζώκα, βεβαίως, θέλω τον λόγο. Σταματήστε τους εκβιασμούς και αυτού του είδους το bullying.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δεν υπάρχει κανένας εκβιασμός. Αυτά, αλλού, σε άλλους χώρους. Όχι εδώ μέσα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Σε ποιους χώρους;
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σε δικαστήρια. Όχι εδώ μέσα. Συνεχίστε, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ως εν ενεργεία δικηγόρος, ακούστε, κύριε Μπαρτζώκα. Ανήκετε στους εν ενέργεια.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Το πού ανήκω εγώ, δεν θα το πείτε εσείς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Σταματήστε να με διακόπτετε. Σταματήστε αυτόν τον τσαμπουκά. Ο Πρόεδρος δεν τσαμπουκαλεύεται. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κανένας τσαμπουκάς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ο Πρόεδρος δεν τσαμπουκαλεύεται. Μου είχατε δώσει τον λόγο. Παρεμβήκατε με τσαμπουκά κουνώντας τα χέρια σας και λέγοντας μου «αυτά αλλού».
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Το πώς κουνάει ο κάθε άνθρωπος τα χέρια του είναι δικαίωμά του. Όπως κουνάτε κι εσείς τα δικά σας. Σας παρακαλώ πολύ. Δεν είστε κριτής των πάντων εδώ μέσα. Δεν θα το επιτρέψω στη δικιά μου Επιτροπή.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Δεν είναι δικιά σας η Επιτροπή. Δεν είναι μαγαζάκι σας εδώ επειδή το λέει η Ντόρα Μπακογιάννη. Δεν είναι δικιά σας η Επιτροπή. Είναι της Βουλής, των Ελλήνων και των Ελληνίδων.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ακούστε να δείτε. Την Επιτροπή, όπου έχω την ευθύνη να προεδρεύω. Γιατί μόνον ευθύνη έχουμε εδώ μέσα. Το καταλαβαίνετε αυτό; Ευθύνες είμαστε γεμάτοι, όχι δικαιώματα εμείς, οι οποίοι εκπροσωπούμε τον ελληνικό λαό. Συνεχίστε λοιπόν.
ΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Λοιπόν, τους τσαμπουκάδες να πάτε να τους κάνετε στον Πρωθυπουργό σας, τον κ. Μητσοτάκη, που ο μόνος τρόπος που ξέρει να επικοινωνεί είναι ο σεξισμός και ο μισογυνισμός και τον χειροκροτάτε και μιλάει σε πολιτική αρχηγό για οίστρο κάνοντας και χειρονομίες. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Συνεχίστε, λοιπόν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Τους τσαμπουκάδες να πάτε να τους απευθύνετε στον αρχηγό σας. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Συνεχίστε, συνεχίστε αυτά που σας χαρακτηρίζουν.
[bookmark: _Hlk236066009]ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Τον χειροκροτάτε και το βουλώνετε όλοι. Μη και δεν σας βάλει στα ψηφοδέλτια.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Συνεχίστε, μπροστά στους εκπροσώπους του ελληνικού λαού, τόση ώρα, δεν κάνετε τίποτα παρά να εξαπολύετε κατηγορίες κατά πάντων. Συνεχίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Κατά πάντων.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Συνεχίστε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Θέλετε να προστατεύσετε και την ελληνική γλώσσα συνταγματικά και την κακοποιείτε.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Συνεχίστε. Ακούστε, ενίοτε όλοι μας, έχουμε και όρια και όταν ξεπερνάμε τα όριά μας, ενδεχομένως, να ξεχνάμε και τα ελληνικά μας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Με ποιο δικαίωμα παρεμβαίνετε την ώρα που μου έχετε δώσει τον λόγο και με ποιο δικαίωμα μου απευθύνετε φράσεις όπως «παιχνίδια και παιχνιδάκια», εμείς είμαστε εδώ για αυτό και εσείς είστε για κάτι άλλο.
[bookmark: _Hlk236066355]ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δυστυχώς, δυστυχώς.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):  Θα τα πούμε, με ποιο δικαίωμα; 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δυστυχώς, αναγκάζομαι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Τι παριστάνετε;  
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Δυστυχώς, αναγκάζομαι να μπαίνω στη λογική.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Θέλετε να εμψυχώσετε τον κ. Κουτσόλαμπρο επειδή είστε και εσείς δικηγόρος της Νέας Δημοκρατίας;
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Έχετε να κάνετε ερώτημα, κυρία Πρόεδρε;
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Βεβαίως, έχω να κάνω.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):  Ωραία, σας ακούμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Είχα τον λόγο νομίζω και με διακόψετε. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σας ακούμε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Είχα τον λόγο, ξεκίνησα προσπαθώντας να διευκρινίσω με ποια ιδιότητα είναι εδώ η κυρία Ψάλλα και με διακόψατε κάνοντας αυτήν την σκιερά επίθεση. Δεν θέλω, σας παρακαλώ, να με διακόψετε άλλο, θα με αφήσετε να τοποθετηθώ.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Λέω και κλείνω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Αρκετά, αρκετά, κύριε Μπαρτζώκα.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Με ποια ιδιότητα;
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Αρκετά, αρκετά, κύριε Μπαρτζώκα.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Με ποια ιδιότητα είναι προσβλητικό για έναν εκπρόσωπο, είναι προσβλητικό αυτό που κάνετε, δηλαδή, δεν το καταλαβαίνετε; Τι πάει να πει, με την ιδιότητα με την οποία την καλέσαμε εμείς, ως Επιτροπή, όλη η Επιτροπή. 
Κλήθηκε η κυρία Ψάλλα, κλήθηκε επισήμως από την Επιτροπή του Ελληνικού Κοινοβουλίου και είναι εδώ πέρα. Τι πάει να πει με ποια ιδιότητα κλήθηκε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):  Πάει να πει ότι βάζετε...
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Την έχετε την ιδιότητα μπροστά σας, την έχει στον κατάλογο.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Έχουμε εντοπίσει ότι βάζετε πρόσωπα με τα οποία είστε σε επικοινωνία, δεν το απευθύνω αυτό και δεν το αποδίδω στην κυρία Ψάλλα, έχουμε δει, όμως, ότι βάζετε πρόσωπα με τα οποία είστε σε ευθεία επικοινωνία, το είδαμε και με έναν κύριο οικονομολόγο που τον έφερε η κυρία Παπακώστα εδώ πέρα από τα Τρίκαλα να παριστάνει τον εκπρόσωπο Φορέων και λέω ότι αυτή η διαδικασία είναι για τους εκπροσώπους Φορέων και μου κάνει εντύπωση ότι δεν έχει κληθεί ο κ. Ζαχαρίας Κεσσές, ας πούμε, που είναι ο εμβληματικός δικηγόρος που χειρίζεται υποθέσεις SLAPPs εναντίον των θυμάτων της παράνομης παρακολούθησης από το καθεστώς Μητσοτάκη, αλλά καλούνται κάποια μεμονωμένα πρόσωπα χωρίς να φέρονται να εκπροσωπούν θεσμικά κανέναν και αυτό είναι ένα ζήτημα δημοκρατίας. 
Γιατί, το να μην καλείτε φορείς, δεν είναι το «Human Rights Watch» εδώ, δεν είναι η Διεθνής Αμνηστία εδώ, δεν είναι πάρα πολλοί φορείς που θα μπορούσαν να πούνε για την SLAPP στοχοποίηση και καλούνται μεμονωμένα πρόσωπα, χωρίς να φαίνεται ποιον εκπροσωπούν την ώρα που ο Φλωρίδης σαφώς δεν θέλει να έρθει εδώ ο Καρακούκης και δεν θέλει βέβαια να έρθει εδώ ο Καρακούκης που τον έχει χρίσει ως Προϊστάμενο των Ιατροδικαστικών Υπηρεσιών ο Φλωρίδης  όχι μόνον ο Φλωρίδης είναι που δεν θέλει, αλλά και ο Τσίπρας γιατί την σύζυγο Καρακούκη-Λεπενιώτη την έχει βάλει ο Τσίπρας υπεύθυνη δικαιοσύνης.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, το ερώτημά σας.
 ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Μη με διακόπτετε, παρακαλώ.
 ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Όχι, σας διακόπτω γιατί υπάρχει μια διαδικασία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Μην με διακόπτετε. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Διακόψαμε από κοινού τους εκπροσώπους των φορέων προκειμένου να κάνετε ένα ερώτημα στην κυρία Ψάλλα.
 Άρα, λοιπόν, ναι, σας λέω ότι δεν πρέπει να συνεχίσουμε να τους διακόπτουμε. Κάντε το ερώτημά σας για να συνεχίσουν οι υπόλοιποι φορείς να πουν τις θέσεις τους. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Εγώ θα ήθελα, λοιπόν, κυρία Ψάλλα, επειδή βλέπω ότι διδάσκετε  Παθολογική Ανατομική στον Τομέα Λοιμωδών και Παρασιτικών Νοσημάτων και Παθολογική Ανατομική στο Τμήμα Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης θα ήθελα παρακαλώ, να καταλάβω εάν έχετε γνώση σε σχέση με αυτά για τα οποία μιλήσατε, εάν έχετε γνώση της πάρα πολύ σοβαρής υπονόμευσης κάθε έννοιας λειτουργίας της ιατροδικαστικής υπηρεσίας μέσω των παρεμβάσεων Φλωρίδη, μέσω των επιλεκτικών εκ μέρους του τοποθετήσεων προσώπων και μάλιστα, του κατ` εξοχήν ελεγχόμενου προσώπου του Νίκου Καρακούκη ως προϊσταμένου όλων των ιατροδικαστών στη χώρα. Θα ήθελα να μας πείτε εάν έχετε συνεργασία με τις ιατροδικαστικές υπηρεσίες ως εργαστήριο και θα ήθελα επίσης, να μας πείτε επειδή συμβαίνει σε μία υπόθεση την οποία παρακολουθεί το πανελλήνιο με κομμένη την ανάσα, συμβαίνει να έχει ζητήσει ένας πατέρας με απεργία πείνας πριν από εννέα μήνες και  σε λίγο συμπληρώνονται δέκα μήνες από τη λήξη της απεργίας πείνας που του είπαν ότι θα γίνουν όλες οι ιατροδικαστικές και τοξικολογικές και ειδικές χημικές και λοιπές επιστημονικές εξετάσεις και επί δέκα μήνες δεν βρίσκουν  αρμόδιους και κατάλληλους επιστήμονες για να τις κάνουν και μάλιστα και το δικό σας Πανεπιστήμιο το Αριστοτέλειο, απάντησε ότι δεν έχουμε επιστήμονες για να τις κάνουν. 
Θα ήθελα, λοιπόν, να γνωρίζω αυτά, επειδή τοποθετείστε επί θεμάτων ιατροδικαστικής και  κτηνιατροδικαστικής και επειδή ακόμα στα συντρίμμια και στον τόπο του εγκλήματος πριν από λίγους μήνες ένα κορίτσι βρήκε αυτό το οποίο νομίζουμε ότι είναι ανθρώπινο οστό, στις 28 Φλεβάρη του 2026 πλέον, θα ήθελα παρακαλώ, να μας πείτε, εάν έχετε οποιαδήποτε συνάφεια με τη λειτουργία των ιατροδικαστικών υπηρεσιών, εάν  σας αναθέτουν πράγματα και αν έχετε άποψη για αυτά τα θέματα γιατί ακούω μία θεωρητικοποιημένη   συζήτηση  την ίδια ώρα που γίνεται η μεγαλύτερη υπονόμευση της αποστολής των ιατροδικαστικών υπηρεσιών από το ίδιο το Υπουργείο. Ευχαριστώ.
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης): ‘Έχω τον λόγο;
[bookmark: _Hlk236066221]ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα πάμε με τη σειρά. ‘Έχουμε ακόμη τον κ. Δήμα να ακούσουμε, την κυρία Αθηνά Τραχήλη. Θα πρότεινα να δώσω τον λόγο πρώτα στον κύριο Δήμα.
ΖΩΗ ΚΩΣΤΑΝΤΟΠΟΥΛΟΥ (Πρόεδρος  της «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Μα, να μου απαντήσει, κύριε Πρόεδρε. Στην κυρία Λιακούλη απάντησε. Τι είναι αυτό ακριβώς; 
Ζήτησε η γυναίκα, εάν έχει τον λόγο, να απαντήσει. 
Θέλετε να μην απαντήσει. Εντάξει, αφήστε, είστε άξιος  της μοίρας σας.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Δήμας.
 ΓΕΩΡΓΙΟΣ ΔΗΜΑΣ (Πρόεδρος του ΔΣ της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)): Ευχαριστούμε τους βουλευτές για τις παρατηρήσεις τους και για την ευκαιρία που μας έδωσαν να τοποθετηθούμε στα σοβαρά ζητήματα που τέθηκαν. Αναλυτικά θα σας στείλουμε και ένα υπόμνημα εντός της ημέρας που θα βάλουμε και  κάποια ζητήματα πιο  συγκεκριμένα σε ό,τι αφορά τις μεταβατικές διατάξεις, οι οποίες απαιτούνται προκειμένου να υπάρχουν ρυθμίσεις και για τις δίκες, οι οποίες είναι σε εξέλιξη νομίζω ότι  καλυφθήκαμε από τους άλλους φορείς που μίλησαν διότι, συμπλήρωση της διάταξης του άρθρου 17, που το θεωρούμε ατελές  νομίζουμε ότι εκεί χρειάζεται να περιλαμβάνονται όλες οι πληροφορίες που ορίζει η Οδηγία και τα μέτρα προστασίας όπως επίσης, οι τελεσίδικες αποφάσεις μετά από νομιμοποίηση.
  Επίσης, για την εκπαίδευση των δικαστικών το ίδιο. Νομίζω ότι αυτό ετέθη. Για την πρώιμη αναίρεση της αγωγής εμείς  να ξεκαθαρίσουμε ότι η προθεσμία υποβολής της αίτησης των εναγόμενων είναι σίγουρα σύντομη και σε συνδυασμό με τις ανάγκες προσκόμισης αποδεικτικών μέσων εισάγει μια διαδικασία αντίθετη στο πνεύμα της Οδηγίας.  Ζητήσαμε να επανεξετασθεί η διάταξη και να απαλειφθεί η σχετική υποχρέωση επιπλέον, να αναστέλλεται η κύρια δίκη. Εδώ, θέλω να πω ότι για το άρθρο 5 παράγραφος 1, να γίνει, να απαλειφθεί ως υποχρεωτική προϋπόθεση το να προσκομίζει ο εναγόμενος τα αποδεικτικά μέσα για  την αίτησή του. Για την ενεργοποίηση της διαδικασίας θα πρέπει να αρκεί η ειδική και αιτιολογημένη επίκληση των λόγων  πρώιμης απόρριψης και κατά περίπτωση των αντικειμενικών ενδείξεων του άρθρου 4.
Για τους ορισμούς που  είπε ο κ. Δρίτσας, συμφωνούμε με τους προλαλήσαντες. Για τις αποζημιώσεις, θεωρούμε ότι το ποσοστό 1% δεν φαίνεται επαρκές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μας λέτε και ποιου μέσου είστε ιδιοκτήτης εκτός από Πρόεδρος των Ιδιοκτητών;
ΓΕΩΡΓΙΟΣ ΔΗΜΑΣ (Προέδρος του ΔΣ της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)): Είμαι εκπρόσωπος της Alter Ego Media.
[bookmark: _Hlk236069750]ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):  Συνεχίστε, κύριε Δήμα. 
ΓΕΩΡΓΙΟΣ ΔΗΜΑΣ (Προέδρος του ΔΣ της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)): Το ποσοστό 1% δεν φαίνεται επαρκές και αρκούντως αποτρεπτικό για να λειτουργήσει αποτελεσματικά και θεωρούμε, όπως αναφέραμε και στο υπόμνημά μας ότι πρέπει να επανεξεταστούν στο συγκεκριμένο σημείο.
 Τα θύματα των στρατηγικών αγώνων θα πρέπει να αποζημιώνονται πλήρως ως προς τις δαπάνες τους, αλλά και για μη περιουσιακή ζημία και στα άρθρα που  συντασσόμαστε με κάθε διάταξη που θα κινείται προς αυτή την κατεύθυνση για την προστασία των μέσων και των συντακτών και τέλος, για τις ποινικές υποθέσεις εμάς μας προβληματίζει το ποινικό σκέλος των στρατηγικών δικαστικών διαδικασιών, οι οποίες μένουν εκτός του παρόντος σχεδίου νόμου και της Οδηγίας όπως επίσης, και η κατάργηση του άρθρου 67, του ποινικού κώδικα, που προέβλεπε τον λόγο άρσης του αδίκου υπέρ των δημοσιογράφων  κατά την άσκηση των καθηκόντων τους, όταν ενεργούσαν στο πλαίσιο δικαιολογημένου ενδιαφέροντος για την κάλυψη ζητημάτων της επικαιρότητας και του δημόσιου ενδιαφέροντος. 
Αυτό είναι που μας προβληματίζει και νομίζουμε ότι και αυτό θα πρέπει με κάποιο τρόπο να αντιμετωπιστεί. Θα στείλουμε ένα υπόμνημα σήμερα και θα συνοψίζουμε.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Κύριε Πρόεδρε, στο σημείο αυτό, απλώς να πω ότι το άρθρο 367 καταργήθηκε επειδή καταργήθηκε το 362  άρα, δεν μπορούσε, ήταν λογική και νομική αντινομία να υφίσταται το άρθρο 367 και καταργήθηκε το 362, αυτός είναι ο λόγος.
 ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής): Συνεχίζουμε με την κυρία Αθηνά Τραχήλη.
 ΑΘΗΝΑ ΤΡΑΧΗΛΗ (Πρόεδρος της Διοικούσας Επιτροπής του Πανελλήνιου Κτηνιατρικού Συλλόγου (ΠΚΣ)): Ευχαριστώ για τις ερωτήσεις θα προσπαθήσω να γίνω όσο το δυνατόν κατανοητή. 
[bookmark: _Hlk236071057]Στο αρχικό σχέδιο νόμου υπήρχε το άρθρο 60 όπου γενικά και αόριστα αναφερόταν ότι δεν μιλούσε για κτηνιάτρους οι οποίοι θα κάνουν κτηνιατροδικαστικές πράξεις μιλούσε γενικά για τους ιατροδικαστές. Εμείς ξαφνιαστήκαμε καταλαβαίνετε, δημιουργήθηκε μεγάλη αναστάτωση στον κλάδο μας, στείλαμε αρκετές επιστολές κατ’ αρχάς δεν μας είχε ενημερώσει κανένας, εμείς το είδαμε στο Oren.Gov, στείλαμε επιστολές, προσπαθήσαμε, επικοινωνήσαμε με την Πανευρωπαϊκή μας Ομοσπονδία (UEVP) όπου είμαι και Γενική Γραμματέας και συνέταξε ο Πρόεδρός μας ένα κείμενο το οποίο και έχει αποστείλει στον κύριο Φλωρίδη το έχω κι εγώ μαζί μου θα το καταθέσω αυτό, δεν γινόταν πουθενά στον κόσμο και ξαφνικά τώρα μας κάλεσαν στην Επιτροπή είδαμε και το άρθρο, έγινε το άρθρο 60, άρθρο 68 και προστέθηκε παράγραφος 2 ότι προβλέπονται 14 θέσεις κτηνιάτρων σε όλη την Ελλάδα. Είπα ότι είναι σε θετική κατεύθυνση  βέβαια, όμως, θα πρέπει να γίνουν κάποιες συζητήσεις. Τι θα κάνουν αυτοί οι 14 κτηνίατροι, κτηνιατροδικαστές στα 14 μέρη της Ελλάδος δεδομένο ότι η κτηνιατροδικαστική τι είναι;
Διαφέρει από την ανθρώπινη αρχικά επειδή δεν ασχολούμαστε μόνον με τα μικρά ζώα. Υπάρχουν τα παραγωγικά ζώα, υπάρχουν τα ζώα άγριας πανίδας  άρα, όταν εμείς κάνουμε μία κτηνιατροδικαστική πράξη δεν είναι ότι μόνο κάνουμε νεκροψία όπως το είπα στην πρωτομιλία μου, κάνουμε συλλογή στοιχείων, κάνουμε γνωματεύσεις, ασχολούμαστε με την μη σύννομη θανάτωση των ζώων -όλων των ζώων που περιέγραψα- ξέρετε, είναι πολύ ευρύ το αντικείμενο μικρά, μεγάλα ζώα, εξωτικά, θαλάσσια θηλαστικά  άρα, είναι πολύ ευρύ το αντικείμενο. Κάτι άλλο ακόμα που είναι σημαντικό ταυτόχρονα, ασχολούμαστε με την μη τήρηση κανόνων υγείας και ευζωίας όλων των ζώων κατοικίδιων, αδέσποτων ζώων όπως είπα με όλα τα είδη των ζώων  άρα, το αντικείμενο είναι πολύ ευρύ και εντελώς διαφορετικό από αυτό που ασχολείται ο άνθρωπος.
Τρίτον, χρειάζονται υποδομές, πολύ σημαντικό. Πού θα γίνονται; Θα πρέπει να γίνουν και όχι να μείνει μόνο ένας νόμος που όπως τόσοι άλλοι νόμοι ψηφίζονται στα χαρτιά. Δεν είναι απλό το εγχείρημα, είναι σοβαρό. Είναι πάρα πολύ σημαντικό ότι επιτέλους η Πολιτεία ασχολείται σοβαρά και προστατεύει την υγεία και την ευζωία των ζώων χρειάζεται, όμως, ένας διάλογος. 
Γιατί να μην γίνει ένας διάλογος με τους αρμόδιους, εμάς τους επιστήμονες; Εμείς ήμασταν που τρέχαμε στην ευλογιά, σε όλες τις ασθένειες που έχουν δημιουργήσει τεράστια προβλήματα στη χώρα μας.  Γιατί δεν μας καλέσατε να πούμε τις απόψεις μας και να βοηθήσουμε;  Δεν χρειαζόμαστε τίποτα άλλο, να βοηθήσουμε.
 Έρχομαι τώρα και στο άλλο το θέμα. Στην Ελλάδα να ξέρετε, οι κτηνίατροι δεν έχουν ειδικότητες, όπως δεν έχουν και σε όλη την Ευρώπη. Δεν υπάρχουν στην Ευρωπαϊκή Ένωση νομοθετικά κατοχυρωμένες ειδικότητες των κτηνιάτρων. Υπάρχουν μη κρατικοί φορείς, μη κερδοσκοπικοί φορείς που δίνουν κάποιες εξειδικεύσεις που στην ουσία εξειδικεύονται οι κτηνίατροι είναι πολύ υψηλό το επίπεδο των γνώσεων, όμως, δεν υπάρχει ειδικότητα. Είναι πολύ σημαντικό αυτό να το ακούσετε. 
Τρίτον, σύμφωνα με το Π.Δ.344 του 2000, ακόμη και αν ψηφιστεί αυτός ο νόμος δεν δίνει μόνον το δικαίωμα στους 14 ή στους 24 ή στους 54 που θα διοριστούν. Όλοι οι κτηνίατροι σύμφωνα με το Π.Δ. 344 του 2000 έχουν δικαίωμα να κάνουν νεκροψία, να κάνουν όλες τις απαραίτητες κτηνιατροδικαστικές πράξεις, αλλά δεν μιλάμε μόνο για αυτούς, μιλάμε και για τους δημόσιους και για τους ιδιώτες για όλους τους κτηνιάτρους για αυτό είπαμε ότι χρειάζεται μέσα από έναν διάλογο να το ξαναδούμε είναι σε θετική κατεύθυνση, αλλά θα πρέπει επιτέλους σε αυτήν τη χώρα να συντάσσουμε και να ψηφίσουμε σωστούς νόμους συμβουλευόμενοι τους κατάλληλους επιστήμονες. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει  η κυρία Ψάλλα.
ΔΗΜΗΤΡΑ ΨΑΛΛΑ (Διευθύντρια του Εργαστηρίου Παθολογικής Ανατομικής του Τομέα Λοιμωδών και Παρασιτικών Νοσημάτων και Παθολογικής Ανατομικής του Τμήματος Κτηνιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης (Α.Π.Θ.)): Ευχαριστώ, ένα λεπτό μόνο για να δηλώσω την ιδιότητά μου.
Είμαι Καθηγήτρια Παθολογικής Ανατομικής των Ζώων, Διευθύντρια του Εργαστηρίου Παθολογικής Ανατομικής στο οποίο ανήκει το Νεκροτομείο και στο οποίο διδάσκουμε το Μάθημα «Άσκηση στο Νεκροτομείο - Στοιχεία Κτηνιατροδικαστικής». 
Αυτό σημαίνει ότι καθημερινά έχουμε να κάνουμε με περιστατικά διερεύνησης των αιτιών θανάτων των ζώων και πολλές από τις υποθέσεις μας είναι ποινικές, μεγάλο τμήμα των περιστατικών υποψίας κακοποίησης για τα οποία εκδίδουμε πραγματογνωμοσύνες έρχονται στο Αριστοτέλειο Πανεπιστήμιο και σε εμάς. 
Παράλληλα, διδάσκω το Μάθημα «Κακοποίησης των Ζώων» στο Μεταπτυχιακό Πρόγραμμα Σπουδών της Ιατρικής «Ψυχιατρική, Ψυχιατροδικαστική, Ιατροδικαστική»  επομένως, η παρουσία μου εδώ είναι ξεκάθαρα με τον επιστημονικό μου ρόλο, επειδή υπηρετώ το αντικείμενο αυτό και επειδή καθημερινά έχω να κάνω με ποινικές υποθέσεις που αφορούν την κακοποίηση των ζώων. Αυτό είναι το αντικείμενό μου, αυτό υπηρετώ, είμαι ακαδημαϊκός.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο τώρα έχει ο κ. Κουτσόλαμπρος.
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Δικηγορικών Συλλόγων Ελλάδος): Είναι προφανές ότι δεν πρόκειται να απαντήσω σε όσα προσβλητικά ανέφερε η Πρόεδρος του πολιτικού κόμματος, κυρία Κωνσταντοπούλου οφείλω, όμως, να κάνω μία δήλωση εδώ προς το ελληνικό Κοινοβούλιο και να πω ότι οι δικηγορικοί σύλλογοι έχουν συλλογικά όργανα και έχουμε και έναν κώδικα δικηγόρων και με βάση αυτόν πορευόμαστε και ό,τι έχω κάνει μέχρι σήμερα στα 8, 9 χρόνια που μετέχω της διοικήσεως του Δικηγορικού Συλλόγου και τους 6 μήνες που είμαι Πρόεδρος του Δικηγορικού Συλλόγου Αθηνών και της Ολομέλειας ό,τι έχουμε κάνει και ό,τι έχω κάνει είναι με βάση τις αποφάσεις των συλλογικών οργάνων.
 Έχω συγκαλέσει τους 6 μήνες που είμαι Πρόεδρος της Ολομέλειας δεκάδες φορές τα συλλογικά μας όργανα και για όλα τα θέματα από την δίκη των Τεμπών, από τις υποκλοπές και για το σημερινό σχέδιο νόμου υπάρχουν αποφάσεις συλλογικών οργάνων και αυτές εκφράζουμε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Για την κλήση Πλεύρη στον Δικηγορικό Σύλλογο, ποιο όργανο συγκαλέσατε; Διαμαρτυρήθηκαν οι δικηγόροι και τα μέλη του Διοικητικού Συμβουλίου. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρία Πρόεδρε, αυτήν την στιγμή, έχει τον  λόγο ο κύριος Κουτσόλαμπρος.
Πρόεδρε, συνεχίστε.
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Λοιπόν, ό,τι έχει γίνει είναι αποφάσεις συλλογικών οργάνων δεν είναι αποφάσεις μονοπρόσωπης διοικήσεως ή κάποιου προσώπου το οποίο εμφανίζεται ως κήνσορας της δικαιοσύνης και των δίκαιων της κοινωνίας και για την δίκη των Τεμπών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ποιο είναι αυτό το πρόσωπο, κύριε Κουτσόλαμπρε;
 ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Και για τις υποκλοπές και για όλα τα ζητήματα.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Καταψηφίσατε την καταδίκη Τζαβέλλα και την απαίτηση παραίτησής του.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Μην διακόπτετε.
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Όλες οι αποφάσεις γιατί έχουμε κάποια διαφάνεια και σεβόμαστε και τους συναδέλφους μας είναι δημοσιευμένες και μπορούν οι συνάδελφοι και οι πολίτες αυτής της χώρας να τις δουν και να δουν και τις εκδηλώσεις που έχουμε κάνει και για τις υποκλοπές και για τα άλλα τα ζητήματα και για το μεταναστευτικό δίκαιο και να δουν και τις αποφάσεις που υπάρχουν της Ολομελείας για τα ζητήματα του μεταναστευτικού δικαίου.
 Δεύτερον, υπάρχει η μυστικότης της ποινικής και της πειθαρχικής προδικασίας. Είναι κατανοητό ότι κανένας, κανένας μας εδώ μέσα δεν μπορεί να αναφέρει εγώ πρώτα απ’ όλα το οτιδήποτε για ότι μπορεί να γνωρίζει ως εκ της θέσεώς του για τα ζητήματα αυτά. 
Τρίτον, ο Πρόεδρος του Δικηγορικού Συλλόγου και της Ολομέλειας δεν συμπράττει με κανέναν. Ασκεί τα καθήκοντά του που ορίζει ο νόμος και ο Κώδικας Δικηγόρων.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Εσείς συμπράττετε με τον Φλωρίδη, είναι ξεκάθαρο και συμπράττετε έναντι δικηγορικής ύλης.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Μην διακόπτετε.  
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Ασκεί τα καθήκοντα που προβλέπει ο νόμος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Γι’ αυτό δεν μιλάτε για όλα όσα κάνει ο Φλωρίδης στο πεδίο της δικαιοσύνης. 
ΑΝΔΡΕΑΣ ΚΟΥΤΣΟΛΑΜΠΡΟΣ (Πρόεδρος της Ολομέλειας των Προέδρων των Δικηγορικών Συλλόγων Ελλάδος): Ασκεί, λοιπόν, τα καθήκοντά του όπως ορίζει ο νόμος και ο Κώδικας Δικηγόρων και η συνείδησή του και κάθε 3, 4 χρόνια θέτει υπό την κρίση των συναδέλφων του, εάν έκανε καλά τη δουλειά του. Οι συνάδελφοι λοιπόν, γνωρίζουν και εκλέγουν τους καλύτερους. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Εκτός του ότι είναι ο καλύτερος ο κ. Κουτσόλαμπρος, θα μας πει κάτι για τις εκλογές των προϊσταμένων και για την ευρωπαϊκή εισαγγελία;  
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Εδώ, ολοκληρώθηκε η διαδικασία.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Γιατί το κλείνετε, κύριε Μπαρτζώκα; 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Γιατί ολοκληρώθηκε η διαδικασία, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μα, είχα θέσει ερωτήσεις.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Έχετε δημόσιο λόγο, μπορείτε σε άλλα μέρη να θέσετε τα ερωτήματα αυτά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Μπαζώστε τα, μπαζώστε τα μαζί με τον Τριαντόπουλο και τον Αγοραστό. Μπαζώστε τα, μαζί με τον Πρόεδρό σας.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θέλω να ευχαριστήσω θερμά όλους τους εκπροσώπους των φορέων, για τις θέσεις τις οποίες διατυπώσατε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Και όλες, γιατί υπάρχουν και γυναίκες. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Μπορείτε να κλείσετε το μικρόφωνό σας; Σας παρακαλώ πολύ.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Υπάρχουν και γυναίκες, όλους και όλες.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Σας παρακαλώ πολύ, μπορείτε να κλείσετε το μικρόφωνό σας;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):  Να το κλείσετε εσείς, είστε ειδικοί. Θα το κλείσετε εσείς, είστε ειδικοί στο να κλείνετε τα μικρόφωνα και θέλετε να κλείνετε και τα στόματα. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Ευχαριστώ όλες και όλους για την παρουσία σας εδώ, για τις θέσεις τις οποίες διατυπώσατε, νομίζω ότι ήταν πραγματικά ουσιαστικές και μας βοηθούν στην επεξεργασία του σχεδίου νόμου. 
Εμείς θα συνεχίσουμε αύριο και ώρα 13.00΄, στην Αίθουσα Γερουσίας.  Σας ευχαριστώ.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Κουρουπάκη Ασπασία, Κωνσταντοπούλου Ζωή, Βαλτογιάννης Διονύσιος, Δημητροκάλλης Ιωάννης, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος 

Τέλος και περί ώρα 17.30΄, λύθηκε η συνεδρίαση.


Ο ΠΡΟΕΔΡΟΣ ΤΗΣ ΕΠΙΤΡΟΠΗΣ		                                               Ο ΓΡΑΜΜΑΤΕΑΣ 

